
FLORENTIN HAIDAMAC 


EDITURA CYGNUS 
SUCEAVA, 2013 


Avea mâini frumoase, îngrijite, cu unghiile tăiate rotund, lăcuite. Mă 
privea din spatele unor ochelari imenşi. Privirea lui obosită mi-a întâlnit 
privirea plictisită. Am scos o ţigară şi am aprins-o cu un gest neglijent. 


— Domnul meu, turuia el, eu nu am fost de acord cu misiunea asta şi 
Nici cu persoana ta, ca responsabil direct... 


Apoi am pierdut şirul. 


Sunt pilot principal în flota planetei şi am în portofoliu misiuni 
executate cu succes în cele mai dubioase colţuri ale Universului. Decid 
instantaneu să nu mai suport mult vrăjeala asta de funcţionar, de hârţogar, care 
niciodată nu a ieşit din birou. Ce să mai spun de o incursiune în spaţiuul rece 
şi neprietenos? 


S-au schimbat multe pe planeta asta de când un tip extraordinar a 
revoluţionat propulsia cu motoarele lui, care pot străbate sute de ani lumină 
într-un timp relativ decent, raportabil la biologia umană. Abia acum a început 
adevărata evoluţie a lui homo sapiens sapiens către omul spaţial, exploratorul. 
Bineînţeles, anumiţi indivizi au încercat să impună o oarecare disciplină, mai 
bine zis control, asupra călătoriilor, din motive de securitate. A avut loc o 
schimbare fenomenală în conştiinţa colectivă. Savanţii au dezvoltat tehnologii 
complexe cu care au echipat navele, de la sistemele de sustinere a vieţii până 
la interfeţe inteligente ce făceau, teoretic, din pilotaj, o joacă de copii. 


— Îmi veţi da raport zilnic, până la ieşirea din aria de transmisie. 
Orice veţi descoperi va fi catalogat şi sigilat, apoi predat în condiţii de 
securitate maximă... Bla bla bla... 


Parcă nu cunoşteam protocolul? 


— Domnul meu, nu mă şcoli ca pe ultimul recrut. Nu cred că mai pot 
suporta mult aberaţiile tale. Am venit aici doar la rugămintea superiorului 
meu. Reţine! Rugăminte! Da? 


A luat foc. A încercat să mai spună ceva, dar corzile vocale nu-l mai 
ascultau. Nu m-am putut abţine şi am continuat. 


— Îmi dau seama ce presupune aşa ceva. Este cea mai complexă şi 
mai echipată navă, care a consumat aproape un sfert din resursele lumii şi a 
stors de creativitate un milion de savanţi. Nu sunt inconştient. Ştiu ce apasă pe 
umerii mei în momentul în care mă voi urca la bord, dar, ia notă te rog, că 
putem merge la moarte sigură, ca de fiecare dată când plecăm aiurea prin 
spaţiu. Nu cred că e nevoie să îţi amintesc cât de lungă e lista de oameni 
dispăruţi, rămaşi doar în arhiva armatei. Aşa că, scuteşte-mă de fandoselile 
astea. 


Am stins ţigara în unul din porțelanurile lui, mi-am aranjat costumul 
şi am ieşit din birou. 


Aşa a început totul. Cu mine indolent, cu şoarecele de birou siderat şi 
o lume întreagă cu sufletul la gură. 


Mai sunt două zile până la plecare. Sunt într-o formă fizică 
impecabilă, dar ştiu foarte bine că e doar un detaliu. În spaţiu sau pe cine ştie 
ce planetă îndepărtată, importante sunt tehnicile de supravieţuire, inteligenţa 
şi, mai ales, prudenţa. În călătoriile mele am întâlnit tot felul de situaţii din 
care am scăpat întreg datorită lor. 


Sar în vechicol şi dau coordonatele hangarului unde se află nava. 
Ajung în câteva minute. Intru. 


— Hei!! Ce faci căpitane? Ai venit să semnezi pentru reciclarea 
tablelor la hârbul ăsta? 


Mă întâmpină sergentul Karl, fratele meu de drum. E un tip masiv, cu 
o burtă proeminentă şi nişte pumni cât două halbe. Fost boxer, actual beţiv şi 
etern depravat, dar credincios ca un câine. E un supertip. Pe bune, ascultați ce 
vă spun, nu se mai fac oameni ca el. 


— Da, da! Am venit să reciclez nava, inclusiv cu un anumit segent 
guraliv.Tu ce faci pe aici ? Nu e ziua ta liberă? 


— Parcă pot sta? Mai ales că pleci fără mine şi fără multe şanse de 
reuşită. Va fi nasol fără tine prin preajmă. Am venit să mă asigur că totul e 
OK cu maldărul ăsta de fiare, cunoscut ca fiind nava noastră. Ştii cum am 
adus-o înapoi ultima oară. 


Râde, trage un şut în cutia de bere pe care tocmai a golit-o şi se uită la 
mine cu subînţeles. 


— Serveşti ceva alcoale, aristocratule ? 


— Nu prea mă atrag acum ciudăţeniile tale lichide. Am venit să îți 
propun ceva. Hai cu mine în nebunia asta. Măcar să am pe cineva dispus să 
facă orice, dacă situaţiile se vor complica. 


Aici l-am atins. Nu se aştepta la asta. 


— Pe bune tipule? Nu faci mişto de un biet sergent? 


— Nu, hodorogule. Sunt şeful misiunii, pilotul principal, căpitanul 
navei, exploratorul numărul unu şi tot ce mai vrei tu. Mi se rupe de titlurile 
astea. Nu pot pleca într-o asemenea aventură fără cineva cu care era să mor de 
infinite ori. Flota mi-a dat o listă, a impus anumite personaje, dar am mână 
liberă la încă un post. 


De prisos să vă descriu efuziunile sentimentale de după fraza asta. Sau 
nesfârşitele rânduri de beri, amestecate cu ceva ce amintea de kerosenul de pe 
vremuri. În zori am decis că e timpul să plecăm la odihnă. Nu de alta, dar 
clipa cea mare se apropia şi nu puteam risca să mă vadă o lume întreagă 
mahmur. Vorba aia, degeaba bei dacă nu te faci şi de rahat. 


Sper doar să nu mă fac în felul acesta, treaz fiind, în cazul în care 
misiunea pe care urma să o executăm se transforma într-o mare deziluzie. 


Primele 24 de ore 


Multe s-au spus şi multe s-au scris de când a început o situaţie destul 
de delicată pentru omenire. În principu, ceea ce durea cel mai mult era lipsa 
resurselor, lipsa de hrană, lipsa de apă. Bătrâna noastră planetă nu mai putea 
susţine miliardele de guri înfometate, care consumau zilnic din ce în ce mai 
mult. S-a luat o hotărâre la nivel mondial. Una îndrazneaţă: de a găsi resurse 
pe alte planete. 


Au fost misiuni numeroase, cu multe succese, dar şi multe eşecuri. Doar 
curajul şi determinarea unor indivizi deosebiți au prelungit agonia. 


Acum totul este jucat pe o singură carte. O idee care frizează nebunia, 
dar la timpuri disperate, măsuri disperate, cum spunea cineva. Marele anonim, 
care permanent spune câte ceva. Parcă dacă îl citezi pe ăsta situaţia devine 
mai roză. 


Deci, minţile luminate de pe Pământ au avansat propunerea de a 
coloniza altă planetă. De când cu motoarele de ultimă generaţie, spaţiul a 
început să nu mai fie chiar de neabordat din punct de vedere al distanțelor, dar 
pericole sunt cu duiumul. 


Geneza acţiunii e dureros de simplă. S-a descoperit o planetă 
asemănătoare cu Terra, cu o stea de două ori mai mare ca a noastră, în jurul 
căreia gravita la o distanţă ce permitea apei să fie în stare lichidă 


Oamenii de ştiinţă au lucrat nonstop la cartografierea ei. Au 
determinat procentul de suprafaţă uscată, au analizat totul în detaliu. Misiunea 
era să mergem acolo, să construim o bază imensă, să studiem de aproape 
potenţialul planetei şi să încercăm tot felul de experimente pe solul ei. Toate 
astea în speranţa că ne vom putea da seama cum să producem hrană pentru o 
parte a rasei noastre, care ne va urma la scurt timp. Eram colonişti, pionierii 
propagării omenirii în Univers. 


Au botezat-o Adnana, după numele fetiţei celui care a descoperit-o. Frumos 
nume. 


Are foarte multă apă pe suprafaţa ei, însă rămâne de văzut dacă toate 
apele au culoarea înecului, aşa cum spunea un tip celebru, care a teoretizat 
sinuciderea, dar nu s-a sinucis. 


Adnana se află la cinci sute ani lumină de Pământ. Cu viteza pe care o 
putem atinge, ajungem acolo în câteva luni. Am aflat de la savanţi că primele 
24 de ore sunt cruciale pentru navă. Este intervalul de timp în care fuzelajul 
nu ştiu cum se modifică, pentru a putea suporta accelerarea. Tot felul de 


polimeri complicaţi stau la baza acestui fenomen. 


În dimineata zilei de 17 octombrie s-a terminat încărcarea navei şi s- 
au făcut ultimele teste. A început îmbarcarea echipajului. Trei sute de oameni, 
specialişti în multe chestii complicate, militari, medici, psihologi, piloţi, 
fiecare cu uniforma lui, după a cărei culoare puteai să îţi dai seama ce funcţie 
şi ce grad are. Lumea întreagă era în pragul unei salvări sau a unei catastrofe. 
De noi depindea asta. 


M-am uitat la navă. De dimensiuni imense, această bucată de fier era 
strigătul unei rase întregi, era punctul ei culminant în ştiinţă, era încercarea de 
a depăşi limitele şi constrângerile unei planete muribunde. Oricât de tare ai fi, 
tot simţi o oarecare strângere de inimă în asemenea momente. 


Eram îmbrăcat în uniforma mea albă, impecabilă. Priveam, cu un 
zâmbet cinic pe buze, la lumea adunată să urmărească lansarea. Atunci am 
văzut un copilaş mic, cu bucle blonde, cu un ten alb şi ochi negri, cu câţiva 
dinţi lipsă, care dădea frenetic din mânuţe. Asta m-a făcut să uit de tot. Sunt 
un tip dur, care a luat viaţa multor oameni în situaţii extreme, dar copilul ăla 
m-a făcut să vărs o lacrimă. Atâta inocenţă şi speranţă într-o făptură minunată. 
Viaţa, aşa cum o definim noi, ca oameni, e miraculoasă. 


„Micuţule, voi face şi pe dracu-n patru să te salvez!” 


Am ieşit pe culoarul care ducea în imensitatea navei. Mi-am luat 
moaca sobră şi am trecut nepăsător. S-au închis uşile ermetice în spatele meu 
şi am devenit lordul absolut al călătoriei. Am capacitate de decizie absolută 
asupra echipajului, aproape până la drept de viaţă şi de moarte. 


În general, călătoream doar cu Karl, dar atunci simţeam nevoia 
mulţimii de oameni din jurul meu. Nu aveam mare lucru de făcut, totul era 
ştiut pe dinafară. Erau automatisme, nu pilotaj clasic. Atingeam, teoretic, 
viteza maximă la părăsirea sistemului nostru solar. În dreptul lui Neptun urma 
să intrăm în ceea ce se numea ceața verde. Aşa arăta nava la viteza aia, 


învelită într-o ceaţă verde. Ciudaţi mai sunt savanții ăştia. Se bazau pe mine 
doar pentru accelerare, decelerare şi asolizarea pe Adnana, lucruri la care 
eram cel mai bun din tot blestemul solar, cum ar spune Karl. 


M-am aşezat în scaunul meu, pe puntea de comandă, am tras aer în 
piept şi am început rutina lansării. Nu am simţit nimic altceva decât o uşoară 
emoție când am văzut, pe ecranul principal, Pământul cum se făcea din ce în 
ce mai mic. 


— Tipule, acum nu mai avem cale de întoarcere. Sper că vei şti să ne 
conduci, şopti Karl în spatele meu. 


— Tu ce crezi? Gata cu prostiile! Treci la treabă! Stai cu ochii pe 
chestiile astea şi anunţă-mă despre orice modificare. Mă duc să mă schimb în 
ceva mai lejer. Albul ăsta mă deprimă. Parcă aş fi medic, nu pilot. 


Am părăsit puntea, îndreptându-mă spre cabina mea, când am auzit în 
difuzor vocea generalului Kornicke. 


— Dragul meu, ai grijă. Să nu conduci sub influenţa alcoolului, nu de 
alta, dar sunt multe planete în drum. 


Râse puternic şi apoi reluă. 
— Aveţi grijă de voi. Ceva deosebit până acum ? 
Răspund sobru. 


— Să trăiţi. Parametrii sunt în limite normale, toată lumea este la 
posturi. 


— Hei, hei, hei. Ce e cu tonul ăsta oficial? Suntem doar noi acum pe 
canalul ăsta. Am vrut să iţi spun că eu cred în tine mai mult ca oricine. 
Promite-mi că te vei întoarce. OK? 


E sentimental tipul. Sincer să fiu, mi-a fost ca un tată de când am păşit în 
rândurile piloților. Ii port un mare respect şi o enormă afecţiune. 


— Promit. Dacă e cineva suficient de nebun să conducă o asemenea 
expediţie, ştii bine că eu sunt acela. 


— Pe asta ne bazăm toţii. Pe capacităţile tale. Succes, dragul meu. 


Scurt şi la obiect. 


Din nou linişte. 


Ajung în cabină. Sar din uniformă, dau drumul la muzică, aprind o 
țigară şi mă plimb cu paşi mari prin cameră. Am oarece emoţii legate în 
special de modul în care se va comporta nava la accelerare. Am zburat cu tot 
felul de nave la viteze mult inferioare celei pe care o vom dezvolta acum şi 
ştiu că este un punct critic. Un punct în care rişti să te dezintegrezi. Asta era 
singura problemă cu motoarele astea noi. Era hiba lor şi nici chiar cel care le-a 
inventat nu ştia cum să scape de ea. Chiar inainte de a atinge viteza maximă 
trebuie să opreşti acceleraţia, să ţii totul în frâu, şi să dai drumul uşor la 
reactoare în momentul potrivit. De dexteritatea ta depinde supraviețuirea. Aici 
însă totul era programat şi calculat în detaliu, dar a fost luată o măsură de 
precauţie, aducându-mă pe mine în postura de pilot principal. 


— Căpitane, e timpul să vii la locul tău. 
E Karl. 
— Ceva deosebit? Întreb cu glas îngrijorat 


— Nu. Doar că nu am cu cine vorbi pe aici. Toţi se uită la mine cu 
respect maxim şi abia îndrăznesc să deschidă gura în prezenţa mea. 


— Dă-le şi tu un pic de timp. Îşi vor da seama pe parcurs cu ce 
canalie se află la bord. 


Râd sec, apoi închid. 


Mă întind pe patul spartan şi încerc să dorm. Am senzaţia că somnul 
va fi un lux peste câteva luni. Trec ore bune. Mă trezesc brusc, odihnit, plin de 
energie. Sar sub duş şi zăbovesc îndelung sub apa rece. Sunt un fan al 
duşurilor reci şi la propriu şi la figurat. Mă îmbrac în haine comode, servesc 
un suc de la dozatorul din colţul camerei, cică plin de nu ştiu ce mediatori 
biologici şi mă evapor din peisaj. Unul din zecile de lifturi mă duce către 
puntea principală. 


— Şi apoi, tipul ăsta a reusit să intre în atmosferă cu jumate de navă. 
Vocea lui Karl, care povestea înconjurat de cei şase piloţi, sideraţi. 


— Iar prosteşti lumea? 


— Le spuneam cum ai aterizat ultima oară, zise el. 


— Minunată viziune. Ai uitat că tot eu trebuie să asolizez pe 
Adnana ? E frumos să afle toţi că ultima navă pe care am pilotat-o am adus-o 
pe sol înjumătăţită? 


— Crezi că nu stiau? Eu doar le-am descris conjunctura. 
Tace, parcă şi el copleşit de ce cuvânt a reuşit să pronunţe corect. 
— Cum stăm? 


— Totul e exact aşa cum am învătat la simulări, îmi spune unul din 
piloţi. Nimic de semnalat. 


Mă uit la panoul care afişează funcţiile navei. O mulţime de culori se 
aprind şi se sting intermitent pe ecranul uriaş, dar mie toate îmi sunt familiare. 
Un joc pastelat de care depinde drumul nostru. Ating medalionul pe care l- 
am găsit în una din călătoriile mele şi pe care nu l-am catalogat, nici raportat. 
Am încălcat protocolul de multe ori, dar cred că nu sunt singurul care a făcut 
asta. Mă gândesc la locurile pe unde am pilotat, când observ că ceva nu este în 
regulă. 


Sar de la locul meu şi încep un diagnostic rapid pe unul din 
computerele principale. Se citeşte încordarea pe feţele tuturor, mai puţin pe a 
lui Karl. Asta îmi place la el. În situaţii limită intră într-o stare de calm 
aproape neomenesc. Din priviri îmi confirmă ceea ce ochii mei experimentați 
au văzut mai devreme. 


Nava accelerează prea repede. Inutil să vă spun că, în condiţiile astea, deviem 
de la traseu şi riscăm să ne pierdem în spaţiul întunecat. Doar nu scriu pentru 
oameni ce au beton în cutia craniană, nu? 


— Ofiţerul principal pe punte, urlu eu în microfon. Adu-mi şi câţiva 
şoareci de bibliotecă. Executareaaaaaaa!!! 


În câteva minute a apărut un grup de patru indivizi. Ofiţerul e 
îmbracat în roşu iar savanții în galben. Sincer să fiu, mă dor ochii de la 
costumele astea. Cum naiba să-i iau în serios dacă sunt colorați ca nişte 
papagali? 


— Domnilor, avem o problemă. Bucăţica asta de fier a luat-o razna 


printre planete. Accelerăm prea puternic. Sper să putem remedia problema 
înainte de a ne dezintegra pe undeva. Următoarea staţie e Neptun şi de acolo 
ar trebui să intrăm în viteza maximă. Aştept sugestii de la minţile luminate 
aici de faţă. Până atunci, voi prelua comanda manuală. Soluţii? 


Mă aşez în scaunul de pilot principal, aşteptând să se termine limbajul 
savanților din care nu înţeleg nimic. Privesc încruntat în gol. Mereu m-a 
fascinat Universul. De mic mi-am dorit să pot pilota printre stele. Ating 
medalionul. O stare de calm şi linişte pune stăpânire pe mine. 


— Domnule căpitan, ştim ce s-a întâmplat. 


Vocea unui gălbior. Voce nazonată, de sub nişte ochelari imenşi, cum 
îi stă bine unui savant. Mă uit la el cu interes. Slab, înalt, dar cu nişte ochi 
foarte vii şi expresivi. 


— Am depistat pe senzori o uşoară anomalie chiar cu câteva fracțiuni 
de secundă înainte de a se modifica viteza. Toate reactoarele parcă au 
înebunit. Reacţiile au loc mult mai intens, energia este la nivele mult 
superioare faţă de cele calculate la construcţie. E ca şi cum nava ar fi primit o 
extraporţie de combustibil. 


— Ok. Ştii cum să repari chestia asta? 
— Va dura ceva timp. 


— Mult? 


v 


— Nu pot preciza asta, dar vă pot spune, fără să mă înşel, că o vom 
readuce la normal. 


— Fă ceea ce ştii că trebuie făcut. Eu mă voi asigura că păstrăm 
coordonatele. 


Au plecat toţi. Cred că erau mândri de eficienţa şi de inteligenţa lor. 
Eu însă am intrat la idei. Dacă deja încep problemele, atunci la ce să ne 
aşteptăm mai încolo? În definitiv, mai este şi varianta întoarcerii pe Pământ, 
dar vă daţi seama ce ar fi însemnat asta. Nu sunt un tip căpos, însă nu doresc 
să respect ordinul pe care l-am primit: dacă erau probleme cu motoarele 
trebuia să facem cale întoarsă. Vreau să merg înainte cu toate riscurile. Am 
sentimentul că e un drum doar dus către Adnana. Nu ştiu de ce. 


— Karl, să-i dăm drumul la treabă. 


A venit lânga mine şi am început rutina preluării controlului. In câteva 
secunde am totul în mâini. Corectez viteza şi aştept cuminte punctul critic al 
accelerației. Ştiu că va veni. 


De ce naiba încep problemele aşa devreme? De parcă Pământul ne trage 
înapoi. Poate ăsta e destinul nostru. Să murim acolo. Oricum, eu cred că 
suntem un accident în evoluţia Universului, iar la scară galactică existenţa 
noastră se măsoară în fracțiuni de secundă. De când am găsit medalionul pe o 
planetă rece şi extrem de periculoasă am început să cred că Universul vrea să 
scape de noi, că în ciuda tuturor progreselor noastre, nu am reuşit să ne 
ridicăm la înălţimea potenţialului care s-a investit în omenire. Dar asta e 
altceva. Ciudat e faptul că medalionul ăsta e extrem de frumos iar de fiecare 
dată când îl ating intru într-o stare de calm şi mă învăluie o linişte stranie. 
Cine l-a făcut şi l-a pierdut, nu ştiu. Sau poate a fost pus acolo intenţionat. E 
dovada palpabilă că există şi alte rase în Univers. Sincer să fiu, vreau să am 
doar eu această certitudine. Măcar pentru o perioadă. 


Poate vă par un tip ciudat şi egoist, dar, credeţi-mă, am motivele mele să 
ascund anumite secrete de anumiţi ochi. 


— Tipule, eşti bine? Eşti cu noi aici? 
Vocea lui Karl mă aduce la realitate. 


— Sunt concentrat. Nu deranja pilotul în timpul zborului. Acum e 
momentul pentru care toţi ne-au vrut pe noi doi la bord. 


— Să le arătăm măscăricilor cum se face treaba şi cum doi oameni ca 
noi sunt mai tari decât calculatoarele lor de rahat, râse el. 


Are dreptate. Senzorii indică supraîncărcarea motoarelor. Aştept. Pe 
vremuri, aşa se făcea la maşinile de curse. Turai motorul până urla de durere, 
apoi, în secunda potrivită, treceai în treapta superioară şi zburai pe pistă. E 
cam la fel şi aici. Mereu avem de învăţat din istorie. Cum era clişeul ăla? Cine 
nu înţelege istoria e predestinat să repete aceleaşi greşeli la nesfârşit. Tare, 
nu? 


Curge apa de mine de încordare. Mă uit la senzori şi la degetele mele 
lungi, fine. Mereu mi s-a spus că am mâini de pianist. Mâini care au ucis. De 
multe ori. 


Ating medalionul de la gât. Asta declanşează magia. Sunt calm şi detaşat. Las 


reactoarele să dea alarma, apoi pornesc răcirea lor. Nava pare că se opreşte. 


Neptun. Cât de frumos şi în acelaşi timp cât de înfiorător e acest 
bulgăre de gaz albastru din faţa noastră. Imensă, tăcută, periculoasă. Triton e 
lângă ea, ca un prieten adevărat ce o însoţeşte în periplul cosmic din jurul 

Soarelui. Acolo se află cel mai performant observator astronomic construit de 
omenire, în stare să sondeze mult în spaţiu. Văd toate astea într-o fracțiune de 
secundă. Opresc toate circuitele de inhibiţie şi nava se cabrează ca un pur 
sânge arab sub cravaşă. 


Şi a pornit reacţia care a schimbat propulsia omenirii. Pe moment, nu 
am văzut sau auzit nimic, dar, când ecranul principal s-a facut verde, am 
înţeles că reuşisem. 


— Cine e tatăl vostru, bandă de rataţi? 


Asta e Karl, care a transmis către Pământ. E sonat rău tipul. Insă 
meritau înjuraţi savanții ăia care ne-au asigurat la plecare că totul e sub 
control. 


— Vă vorbeşte căpitanul, mă adresez eu în circuitul intern al navei. 
Am intrat în ceața verde. Doamnelor şi domnilor, e momentul să vă spuneţi 
rugăciunile pentru că, din acest moment, nu mai e cale de întoarcere. Mă 
bazez pe voi, aşa cum voi vă bazaţi pe mine. Vreau un raport de la fiecare şef 
de punte. Vă doresc o seară minunată. 


— Mereu ştii să motivezi oamenii. Eşti dat naibii, tipule. 


— De asta eu am un mare succes la femei, iar tu te alegi doar cu 
ciurucuri. 


— Nu ştiu de ce am avut sentimentul că aşa se va întâmpla la 
accelerare. 


— Au făcut savanții multe calcule şi multe simulări, dar, în spaţiu, 
multe chestii nu se încadreză mereu în ecuaţiile lor. 


— Eşti şi fizician acum? 


— Ştii tu la ce mă refer. De câte ori nu ni s-a spus, când plecam într- 
o misiune, că totul e calculat în detaliu? 


— Acum oare mai trebuie să ne aşteptăm la surprize? 


— Şoarecele ăla galben mi-a promis că va remedia toate erorile. 


— ŞI de când îi crezi tu pe ăştia pe cuvânt? 


Are dreptate Karl. Dar nu prea îmi pasă de asta. Am reuşit să îmi fac 
treaba artistic, aşa că sunt foarte mulţumit de mine. Las piloților de pe punte 
controlul navei. Ce a fost mai greu a trecut. ÎI iau pe Karl şi părăsim puntea de 
comandă sub privirile admirative ale colegilor. Mai mult decât admiraţie am 
putut citi în privirea unei colege, care e pilot secund. Culmea e că nu ne 
cunoaştem. Aşa a fost protocolul de securitate de pe Pământ. Fiecare pilot s-a 
antrenat şi a participat la simulări singur. Fac un semn discret frumoasei şi 
părăsesc incinta. Nu m-ar mira ca diseară să nu dorm singur. 


—  Încotro ne îndreptăm ? 
Tac. 


— Hei, tipule, nu crezi că merităm o gură de ceva mai întăritor decât 
porcăriile astea de la automate? 


— Ai adus alcool pe navă!? urlu eu. 


Asta e nebun. Nu ştiu cum naiba a făcut, dar şi-a cărat cu el toate 
viciile, chiar şi în cea mai crucială clipă. 


— Nu eşti normal. În calitate de căpitan trebuie să confisc tot ceea ce 
contravine protocolului. 


— Mai întâi găseşte ceva ilegal şi apoi confiscă, mă ironiză el. 
O las mai moale. În definitiv ştiam cu ce paria am de a face. 
— Ok. Ce kerosen îmi mai propui de data asta? 

Ochii lui de buldog bătrân s-au aprins brusc. 


— Nu ai încredere in mine? Ştii foarte bine că mereu am avut idei 
bune. 


— Da, da. Ca atunci când ai facut o distilerie pe navă când am 
aterizat pe luna aia prăpădită sau ca atunci cand a luat foc adăpostul nostru 
când ai vrut tu să vezi dacă arde băutura ta dubioasă. În ambele situații numai 
conştient nu erai. 


— Daaaaaaaaa. Dar şi cât am mai râs după aia. Tu, cel responsabil, 
vei şti să repari tot ce pot strica eu eventual, datorită lipsei mele de 
îndemânare. 


Ajungem în faţa cabinei lui. Intrăm. lau loc pe canapeaua tare din 
centrul camerei. Il aştept. Normal, apare cu câteva cutii de bere şi cu o sticlă 
mată din care începe să toarne în două pahare înalte. 


— Pentru Adnana, tipule! 


— Pentru Adnana! 


Casă, dulce casă 


Afară ploua.Urât, mărunt, cu un vânt rece care împrăştia generos apa ce cădea 
din ceruri. Era o adevărată bucurie pentru oameni atunci când ploua. Repede, 
toate femeile au pus în faţa caselor multe găleți, pentru a strânge preţiosul 
lichid. Trebuia fiert foarte bine şi apoi decantat ore în şir pentru a putea fi 
folosit. De multe ori, unii nu aveau răbdare. Se alegeau în câteva zile cu o 
stare foarte urâtă. Dereglările intestinale, bubele purulente pe tot corpul, 
căderea parului şi a dinţilor, completau tabloul unei vieţi mizere în periferiile 
oraşelor mari. Marea majoritate a bolnavilor murea în următoarele ore de la 
erupția purulentă. Viaţa a ajuns un lux de o bună bucată de timp. O luptă 
continuă pentru hrană, pentru energie şi mai ales o luptă cu puţine şanse de a 
găsi o urmă de speranţă sau de motivaţie. 


Erau vremuri grele pentru toată lumea. Din cauza suprapopulării, 
multe femei au fost chirurgical făcute incapabile să poarte viaţa în ele, iar cele 
care au scăpat au fost urmărite şi expulzate din oraşe, trăind în condiţii 


inumane pe munţii de gunoaie care creşteau continuu pretutindeni. Oraşele 
mari erau înconjurate de ziduri enorme, cu câteva puncte de trecere foarte 
bine supravegheate. Nimeni şi nimic nu intra sau ieşea fără un control 
riguros. 


S-a spus că era o metodă de a împiedica transmiterea unor boli, în 
special temuta viroză care a afectat luni de zile aproape fiecare om. Nu era o 
boală gravă decât pentru cei taraţi, pentru cei cu imunodeficienţe, care mureau 
pe capete. 


Se mai spunea că, în periferii, intenţionat a fost răspândit virusul ăsta. 
Şi tot intenţionat s-a rămas fără vaccin şi fără tratament. Era un genocid, dar 
pentru conducerea oraşelor constituia un lucru absolut necesar. 


Nici în metropole situaţia nu era roză, dar măcar cei care locuiau 
acolo aveau parte de o baie caldă, de apă potabilă la discreţie datorită unor 
filtre speciale, de raţii de mâncare şi, mai ales, puteau spera la un copil dacă 
materialul genetic al cuplului era fără probleme. 


Unde erau vremurile cand toată lumea avea drept la viaţă, când fiecare 
copil se năştea fără teama de a nu avea ce mânca? 


— Joe, nu sta cu faţa la geam, e periculos. 


— Da, draga mea. Mă uitam la ploaie doar. E singurul fenomen ce a 
rămas normal pe planeta asta, spuse bărbatul îngândurat. 


Era un tip înalt, slab, îmbrăcat într-o salopetă care cândva era verde. 
Acum, din cauza numeroaselor escapade, după mâncare prin gropile de gunoi, 
a căpătat o tentă maro şi un miros înţepător. Faţa lui era acoperită de o barbă 
rară, care încerca să acopere numeroasele cicatrici, semne ale luptelor pentru 
mâncare, ce aveau loc în fiecare zi. 


Oamenii deveniseră fiare. Şi chiar omul e cel mai periculos animal în 
condiţii de disperare pentru că are de partea sa ceea ce vietăţile sălbatice de pe 
timpuri nu aveau: inteligenţa. Calitatea asta i-a permis animalului om să 
câştige supremaţia asupra tuturor speciilor şi chiar asupra planetei. S-a întins 
însă prea mult, a forţat totul la maxim. Acum venea nota de plată, care era 
extrem de ridicată. 


— Hai să mănânci, spuse femeia 


Bărbatul o privi visător. Era o soţie minunată. Chiar şi acum îi putea 
ghici trăsăturile delicate şi farmecul gesturilor. Îmbătrânise şi ea prematur, 
alături de el. Ochii îi deveniseră trişti, secaţi de lacrimi. Acestea au dispărut 
atunci când a scăpat din cabinetul doctorului Kosta, cel responsabil cu 
operaţiile de castrare, de mutilare a feminităţii. Se juca de-a Dumnezeu acest 
doctor împreună cu guvernul planetar. Dar asta era politica, astea cică erau 
măsuri de protecţie. 


În clipa aceea a jurat Joe să se răzbune. Doar pentru asta trăia. Era 
motivaţia lui zi de zi.Ucidea cu sânge rece tot ce mişca pe străzi noaptea şi 
venea acasă cu bucăţi de carne sângerândă păcălind-o pe Melinda că a prins 
ba un şobolan, ba un câine. Dacă ar fi ştiut săraca femeie că ceea ce gătea ea 
erau muşchi sau organe umane... 


Erau seri şi nopţi în care abia scăpa el de cuţitele ascuţite ale vecinilor 
lui. Noroc cu adăpostul lor. A fost construit pe ruinele unui buncăr antiatomic 
şi era practic impenetrabil. Mulţi îl invidiau pentru locul ăsta şi chiar au 
încercat să-l ucidă, dar a scăpat de fiecare dată. Avea arme mai performante, 
era mai în formă decât stafiile descărnate şi nemâncate care se numeau vecinii 
lui. 


— Am auzit că au trimis o supernavă pe o planetă care seamănă cu 
Pamantul, spuse ea încercând să facă un pic de conversaţie. 


— De parcă noi am putea visa vreodată că vom merge acolo 
— Da, e trist, şopti ea resemnată. 


— E o salvare pentru toţi îmbuibaţii ăştia care conduc oraşele. Acum 


au închis totul. Au zidit şi intrările. Aruncă gunoaiele direct de pe ziduri, iar 
aprovizionarea o fac cu nave. Pe noi ne-au lăsat să murim aici. 


— Nimic nu ne mai poate salva. De ce mai trăim, Joe? De ce ne mai 
rabdă pământul ăsta sufocat de toate mizeriile şi gunoaiele noastre ? 


Bărbatul lăsă lingura în farfurie, se ridică de la masă şi o cuprinse uşor 
în braţe. Era slabă Melinda. I se topiseră toate formele, dar el o iubea mult. Nu 
ştia ce să-i mai spună. Fiecare zi era la fel, o luptă continuă fără speranţă. Cât 
îşi dorea să-i ofere altceva, să o ducă în oraş, să-i găsească o locuinţă decentă 
şi să o vadă zâmbind. Nu a văzut-o de mult timp nici plângand dar nici 
bucurându-se de ceva. Chipul ei era o mască impenetrabilă. Chiar în rarele 
seri când i se dăruia nu putea vedea pe faţa ei nici o relaxare. 


— La noapte plec. Incerc să ajung în oraş, spuse el. Am câteva 
legături acolo. Cineva mi-a promis că îmi va face rost de apă şi poate de 
câteva cutii cu medicamente. 


Ea nu spuse nimic. Il privi doar uşor îngrijorată şi îi făcu semn să 
treacă la masă din nou. Nu avea rost să se răcească mâncarea. 


Terminară cina în linişte. El se duse să se odihnească, iar ea curăţă vasele cu 
mişcări uşoare. 


Din nou o străbătu un junghi în inimă la gândul că Joe avea să plece. 
Dacă nu s-ar întoarce, era decisă să termine cu viaţa asta. Privi cuțitul ascuţit 
cu care tăia carnea, atunci când aveau. Era soluţia ei. Nu voia să trăiască 
singură. 


Joe o sărută sfios. 


— Am plecat, draga mea. Mă întorc cât pot de repede şi mă întorc 
întreg. Inchide uşa şi nu deschide sub nici un motiv. 


Ştia pe de rost ceea ce trebuia să facă. 


Joe ieşi în noaptea care începea să acopere toată mizeria umană. În 
seara asta va face o încercare periculoasă. Avea cu el un rucsac mare cu 
diferite unelte pentru căţărat. Cunoştea modul în care patrulau soldaţii pe 
ziduri din nenumăratele ore de observaţie. Cu puţin noroc putea ajunge în oraş 
şi acolo avea să dezlănţuie iadul. Devenise alt om din momentul în care a ieşit 
din casă. Se transformase într-o fiară la vânătoare, cu toate simţurile ascuţite, 
gata oricând să ucidă fără nici o milă. 


În faţă apărură zidurile înalte. Era atât de concentrat la ceea ce trebuia 
să facă încât nu văzu cele trei umbre care-l înconjuraseră. Încordat la maxim 
încercă să străpungă zidul cu primul piron. Atunci simţi lama rece între 
coaste. Dădu din mâini doar, dar alte două lame îi străpunseră corpul. 


Melinda... 


— Incă unul care a încercat să intre în oraş. 
— Lasă-l aici, să le fie învăţatură de minte la toţi. Mai dăm un tur? 


— Pentru o primă ieşire cred că am facut deja prea multe. Haideţi să o 
ştergem. Avem un raport de completat, să justificăm cheltuiala care se face cu 
noi. 


— Ne vor băga întâi la sterilizare după contactul cu o asemenea epavă 
umană. 


Cei trei soldați, mândri de faptul că şi-au făcut datoria, au pornit spre 
nava micuță cu care au ieşit din oraş. Era un ordin de ultimă oră al conducerii: 
în echipe de câte trei să verifice metru cu metru zonele inferioare ale zidurilor. 
Asta de când un nebun a reuşit să treacă peste, cu două seri în urmă, şi a 
incendiat câteva locuinţe. 


Melinda stătea pe un scăunel, privind în gol. Nu se gândea decât la 
chinurile prin care trecuse în ultimii ani. Operația, apoi infecția, apoi viaţa ei 
de nimic în această colivie. 


Măcar de s-ar întoarce Joe întreg. 
Auzi câteva zgomote la uşa din oţel masiv. 


Poate e el, poate e rănit şi nu are forţă să deschidă. 


Un fum înecăcios începu să se împrăstie prin toată casa. Intră în 
panică. Nu voia decât să ieasă de acolo, înainte de a se sufoca. Alergă spre 
uşă, o deschise şi voi să fugă. 


O mulţime de mâini descărnate o prinseră. 


Era pierdută. Lovi cât putu, dar, în momentul în care simţi că cineva o 
strânge de gât, leşină. 


Joe... 


Comandantul suprem al oraşului era generalul Klauss, un tip de 50 de 
ani, masiv, disciplinat, cu capul chel şi cu o mândreţe de nas ce intra înaintea 
lui în orice încapere. Era plin de el şi foarte mândru de funcţia pe care o 
deţinea. 


„Oraşul meu e exemplar, spunea el.Totul este pus la punct, peste tot 
este disciplină şi linişte.” 


Ceea ce ignora cu desăvârşire era faptul că oraşul lui era unul foarte 
mic, fără prea mare importantă, nici din punct de vedere strategic, nici din 
punct de vedere al resurselor. 


Asculta plictisit raportul soldaţilor, care lăudau ordinul lui. Au prins numai 
într—o singură seară zece oameni care încercau să escaladeze zidurile. 


— Porcii aştia infectați nu mai au limite, răbufni el. Nu ştiu ce mă 
opreşte să comand câteva raiduri să terminăm cu ei. 


— Sunt totuşi folositori, zise colonelul Pascal. Mai reciclează din 
gunoaie. Incep sa fie foarte inventivi 


— ŞI foarte îndrăzneţi, izbucni generalul. Unde naiba e supa mea ? 


— Nu mai avem supă, domnule comandant 
— Atunci ce avem ? 


— Câteva provizii care trebuie să ne ajungă până la urmatorul 
transport. Adică peste şapte zile. 


— Rahat!!! 


— Priviţi partea bună, domnule. Am reuşit să facem economie. Data 
trecută am stat o lună pe sponci, făcând foame. Am auzit că, în periferii, 
oamenii au ajuns să se mănânce între ei. 


Comandantul făcu ochii mari 
— E real ceea ce spui? 
— Aşa am auzit. 


— Nu mă interesează. Anuţă-mă, te rog, când se vor întoarce şi 
celelalte patrule. 


leşi din încăpere şi tot personalul salută regulamentar. 


Adnana 


— Sus jos, tipule, apoi loveşti lateral. Nu uita de cotul drept. 
Protejează ficatul. 


Vorbea Karl în timpul antrenamentelor de box pe care le făceam 
zilnic împreună. E mare, are experienţă şi nu se supără dacă îl lovesc mai tare. 


— Acum, jumate de oră la sacul greu, pe urmă un sfert de oră de sărit 
coarda, supralicită el. 


— Tu vrei să mă omori complet? 


— E mai plăcut modul în care te omoară diferitele dame care te 
vizitează noaptea, nu? 


Aici am rămas fără replică, nu pentru că nu aş fi avut, ci pentru că nu 


voiam să port o discuţie depravată cu el. Din ce-l cunoşteam, avea unele 
apucături dubioase în relaţiile astea, aşa că m-am scutit de o nouă oripilare. 


— Încă o rundă, zic, aplicându-i directa de stânga între ochi. 
— Căpitanul pe punte, se auzi în difuzor o voce hotărâtă. 

— Trebuie să mergem. 

— În halul ăsta? Tu vezi ce mutră desfigurată de efort ai? 


— Lasă estetica şi urmează-mă. Sunt sigur că voi avea nevoie de 
tine. Trebuie să fie ceva important de îmi întrerup ăştia activitatea sportivă. 
Doar îmi cunosc programul. 


Fără comentarii în plus alergăm spre puntea de comandă. Normal că 
ajung primul datorită faptului că sunt cu trezeci de kile mai uşor decât Karl şi 
nici nu îmi omor ficatul zilnic, aşa cum face el. 


Renunţ să vă descriu feţele celor care se aflau acolo când am intrat 
noi. Mai întâi eu, bine făcut, suplu ca o trestie, la bustul gol, transpirat, 
emanând energie şi optimism. Apoi Karl, care parcă era un taur înfuriat, roşu 
de efort, cu plămânii explodând şi cu un maieu albastru pe el. Partea cea mai 
tare a imaginii sale era chiloţii în care se antrena. Un fel de gogoşari galbeni 
cu inscripţia „long vehicle” desenată în faţă. Aşa ceva, la câteva sute de ani 
lumină de Pământ, la bordul unei nave care avea ca misiune principală să 
salveze lumea, chiar că te lăsa fără cuvinte. 


— Ăştia doi ar trebui internaţi la izolare, sub pază strictă. 
Fără să vrea, unul din piloţi a gândit cu voce tare. 
L-am fulgerat cu o privire de gheaţă şi i-am spus: 


— Într-o oră ne vedem în ring. Prefer să îţi eliberezi antipatia şi 
dezaprobarea faţă de mine lovindu-mă direct, nu pe la spate. S-a înţeles ? 


Tipul nu era un decerebrat. A priceput că nu îşi poate permite mai 
mult. 


—Va fi plăcerea mea, domnule căpitan. 


În timpul călătoriei multe chestii s-au schimbat. Au început inerentele 
alianţe secrete, inerentele bârfe, au răbufnit antipatii, s-au creat legături 
strânse. Timpul trece aşa greu pe o navă... 


Asta o ştiu din proprie experienţă. 


Odata am călătorit un an cu Karl, iar în ultimele luni ne băteam în 
fiecare zi. 


Sunt un tip deschis şi am metodele mele de a rezolva situaţiile 
tensionate. 


— Acum, dacă mai are cineva cuvinte admirative legate de aspectul meu 
miraculos, îl invit să vorbească. Dacă nu, să mi se explice imediat de ce mi-a 
fost întrerupt antrenamentul. 


— Domnule căpitan, priviţi vă rog coordonatele actuale, glăsui unul 
din piloţi 


Privesc şi tresar. 


In câteva ore trebuia să începem decelerarea. Mai uşor sau mai greu, 
pentru unii sau alţii, timpul călătoriei noastre a expirat. Abia acum începe 
adevărata misiune a noastră. 


— Doamnelor şi domnilor, vă vorbeşte capitanul, rostesc eu solemn 
pe circuitul intern. Senzorii noştri indică faptul că ne apropiem de sfârşitul 
călătoriei. În câteva ore vom începe decelerarea, astfel încât să ne înscriem pe 
orbita Adnanei, unde vom zăbovi câteva zile. Anunţ oficial că, atunci când 
vom orbita planeta, va avea loc un dineu la care sunteţi toţi invitaţi. Nu vă 
relaxaţi încă pentru că avem nevoie de toată lumea în stare de alertă maximă. 
Am primit toate mesajele voastre către cei dragi şi vă asigur că vor fi trimise 
în condiţii bune spre Pământ, odată cu rapoartele zilnice. De câteva săptămâni 
am ieşit din aria de transmisie, dar vom reintra în contact cu ei după ce vom 
instala echipamentele noastre pe Adnana. Preluăm din nou controlul manual, 
aşa că vă recomand tuturor să fiţi la posturi. Mult succes. 


— Se pare că amânăm meciul, domnule căpitan. 


— Aşa cred. Dar nu te întrista, vom avea timp atunci cand vom fi pe 
orbită. Ma duc să mă schimb şi revin să iniţiem împreună decelerarea. 


Îi fac semn lui Karl şi plecăm spre cabine. Sar sub duş, unde zăbovesc 
îndelung. les proaspăt, complet refăcut, bărbierit, uns cu tot felul de creme. 
Mă dau cu parfumul meu preferat, Daspaţiuoff, din care mi-am adus o 
cantitate apreciabilă, pun medalionul la gât şi încep să mă îmbrac. În 


momentul în care îmi iau tricoul observ ceva ciudat. Medalionul meu, din 
verde deschis cum era, s-a făcut albastru şi a devenit sensibil mai cald. Nu dau 
importanţă prea mare aspectului pentru că încep să intru în concentrarea 
necesară pentru a opri nava la timp. Aprind o ţigară, umplu paharul cu un praf 
proteic peste care torn apă şi aştept endorfinele să îmi biciuiască organismul. 
Mă simt capabil de orice. Cunoşteam foarte bine euforia asta din călătoriile 
mele anterioare. Era momentul în care deveneam precis ca un robot, în care 
eram în stare, dacă voiam, să-mi controlez şi bătăile inimii. Îmi place 
adrenalina care se eliberează din suprarenale la contactul cu necunoscutul. 
Acum e clipa în care aflăm dacă vom câştiga marele pariu pus cu Universul, 
cu viaţa, cu noi înşine. În ciuda faptului că mereu i-am luat la mişto pe 
savanţi, trebuie să recunosc că au făcut treabă bună. Nava a mers precis, nu 
am avut nimic de reparat, nimic de corectat, dar tot vreau să fac decelerarea cu 
mâinile mele. În nici un caz nu mai doresc să am surprize ca la plecare. Aici 
nu mai există varianta întoarcerii, pentru că trebuie ceva timp să sintetizăm 
combustibilul pentru reactoare şi să remediem eventualele stricăciuni ale 
fuzelajului. 


Toate astea nu le putem face decât construind o bază destul de mare în 
care să-i punem la treabă pe savanții aduşi cu noi. 


Speram ca Adnana să aibă atmosferă, aşa cum ni s-a spus, să aibă 
uscat suficient, să aibă oarece îngăduinţă cu noi. Asta până se va lămuri şi ea 
aşa cum s-a lamurit şi Pământul. 


Din nou o iau pe arătură. 


Aranjat ca o vedetă de cinema pornesc agale către puntea de comandă. 
Trag un şut în uşa cabinei lui Karl şi intru. 


Caşalotul se chinuia să tragă peste burta lui imensă un combinezon. 


— ar ţi-au intrat hainele la apă sau eşti un pic balonat, biliarule? îi 
spun în loc de salut. 


— Tipule, vreau să fiu şi eu frumos în cinstea sosirii pe Adnana. 


— Natura nu poate fi schimbată, grasule. Tot ce a avut ea mai de preţ 
de dăruit a pus pe mine cu lopata, aşa că, pentru voi restul nu a mai rămas 
mare lucru. Trebuie să vă multumiţi cu statutul de imitații patetice, râd eu 
arogant. 


— Ce-i drept, eşti frumuşel, zise el gânditor. Mă rog, pentru cineva 
care apreciază genul efeminat, se corectă imediat. 


— Lasă tâmpeniile şi hai pe punte. Ştii foarte bine că doar noi doi 
putem face bucata asta de fier să se învârtă în jurul Adnanei. 


— Pe şobolanul ăla de pilot trebuie să-l înveţi bunele maniere. Am să 
îți arăt eu câteva porcării cu care îi vei aduce multe lipsuri în formula dentară. 


Râd ca un apucat. 


— Tu nu eşti normal. Doar nu îţi imaginezi că am să-l desfigurez pe 
săracul om. Îl voi îngenunchia în a doua rundă, ca să-i arat că pot fi 
mărinimos. Şi acum, plecarea. 


— Nu servim oarece stimulente ? 


— Eşti de neoprit. Lăsăm alcoalele pentru aterizare. Şi crede-mă că 
ăsta e un ordin. Priceput ? 


Ştia el când eram eu serios, aşa că înghiţi în sec şi o luă pe urmele 
mele. 


Intrăm pe puntea de comandă, de data asta puşi la punct, impecabili. 
Priviri admirative vin din nou spre mine, dar le ignor,conştient fiind de 
valoarea mea. Sunt singurul capabil să piloteze nava manual şi asta imi dă un 
sentiment de superioritate faţă de oricine. 


— Domnule sergent Karl, te rog să mă asişti, spun eu autoritar. 


Aceeaşi rutină a apăsării pe butoane şi acelaşi calm puse stăpânire pe 
mine. Numai că de data asta totul mi se pare mult mai simplu. Chiar îmi era 
dor să ţin în mâini nava. În cele câteva luni care au trecut, nu am făcut nimic 
altceva decât sport şi lectură, plus câteva nopţi fierbinţi în compania lui 
Beatrice, aşa o chema pe tipa carismatică şi delicată, care face parte din 
echipa piloților secunzi, dar fără mari implicaţii emoţionale. Am fost un 
debuşeu pentru ea aşa cum şi ea a fost pentru mine. Nu sunt genul de obsedat 
sexual, dar fiziologia are regulile ei. 


Iniţiez circuitele de inhibiţie şi, încet încet, ecranul principal devine 
din nou negru .Am ieşit din ceața verde. Calibrez fin senzorii şi mă uit spre 
ecran. O feerie de lumini, de planete mai apropiate sau mai depărtate şi un fel 
de praf cosmic roşiatic. Prin el navigam noi. Ceea ce m-a frapat era 
luminozitatea, cam nefirească pentru un spaţiu atât de neprietenos. 


Apoi am văzut cauza: enormul soare în jurul căruia gravitau toate 
planetele din sistemul ăsta. Nimeni nu era capabil de vorbe. Au urmat minute 
bune de tăcere, de contemplaţie.Era exact la fel ca atunci când am ieşit prima 
oară în spaţiu, dincolo de sistemul nostru solar. Câte întrebari îţi vin în minte, 
cât de neînsemnat realizezi că eşti, cât de fragil şi, mai ales, cât de mic. Ne-am 
obişnuit ca pe Pământ să ne punem în centrul Universului. Ah, specie 
arogantă! Abia în momentele astea înţelegi că nu eşti decât un grăunte, un 
atom pierdut în imensitate, o strălucire efemeră care, la scară planetară, 
dispare imediat. Şi noi care considerăm existenţa noastră mai importantă chiar 
decât forţele Cosmosului... 


— Şi să mai spună cineva că mărimea nu contează. Vocea lui Karl, 
bineînţeles. 


A avut efectul unui duş rece. Redevenim profesionişti. 


— Domnule căpitan, în câteva ore vom avea contact vizual cu 
Adnana. Totul funcţionează normal, nu avem erori în nici un compartiment. 
Felicitări, domnule, sunteţi cel mai bun pilot din galaxie. 


— Mulţumesc, draga mea. Trecem pe pilot automat şi stăm cu ochii 
pe radare, rostesc eu, flatat de tonul pe care mi-a vorbit Beatrice. 


Apoi în circuitul intern: 


— Domnilor savanţi, e momentul vostru de glorie şi de asemenea 
semnalul de începere a activităţii ştiinţifice. Am ieşit din ceața verde. Se 
acordă permisiunea de a fi activate ecranele exterioare. Bucuraţi-vă de ceea ce 
vedeţi, e magnific. Vă voi anunţa momentul în care Adnana ne va face onoarea 
de a veni la întâlnire. Noi am sosit. Punctuali. 


Tai microfonul şi privesc din nou spre ecran. Mult, mult praf roşu. Exact ca pe 
Marte, exact ca atunci cand am fost prinşi de furtună pe planeta aia de nimic 
pe care o urăsc din tot sufletul. Ceea ce vedem noi acum e mirific. Mai întâi 
soarele, gigant, care cred că are o forţă de gravitație teribilă. Apoi, prima 
planetă. De un verde smarald, strălucind extraordinar. Culoarea e aceeaşi cu a 
medalionului meu. 


Abia aştept să trimitem pe Pământ toate datele. Când vor ajunge nu voi şti, 
deşi mi s-a spus că se foloseşte un transfer cu o viteza mult superioară vitezei 
luminii. Mă rog, treburi de savant. Eu sunt de acţiune nu de birou sau 
microscop. 


Planeta asta e imensă. Gravitează în jurul ei trei sateliți care, se pare, 
sunt doar nişte bolovani spaţiali fără nimic ieşit din comun. Sunt convins că, 
în principiu, avem în faţă un gigant gazos, aşa ca Jupiter. Sunt al naibii de 
curios să aflu ce compoziţie are gazul ăsta verde care îi dă culoarea 
miraculoasă. 


— Uitati-vă pe suprafaţa planetei. Au apărut câteva lumini, probabil 
vreo furtună ceva. 


— Se poate, zic eu. Sau e comitetul de întâmpinare, vreun fenomen 
gelos că am venit să vizităm Adnana. 


— Vă este frică, domnule? 


— Sunt doar prudent. Cine e absolut convins că regulile pe care le- 
am demonstrat noi pe Pământ, cu fizica noastră avansată, se aplică şi aici? 
Crede cineva că, la scară galactică, totul merge ca în teorie? 


— De asta nu prea ne apreciaţi, nu? 
E unul din savanţi. 


— Nu am vrut să spun asta. Fără voi nimic din ceea ce am făcut până 
acum nu ar fi fost posibil. Nu-mi amintesc să vă fi chemat. Ce faceţi pe puntea 
de control? 


— Am venit să vă informez personal că, odată cu aterizarea pe 
Adnana, vom prelua controlul misiunii. Dumneavoastra sunteţi doar pilotul, 
cel care ne-a adus până aici. De acum încolo noi decidem ce facem. 


Am orbit de nervi. 


— Debilitatea asta ţi-a venit acum sau te apasă mai demult? Sper că 
nu e o rebeliune toată povestea cu preluarea controlului. Îţi dau câteva 
secunde să dispari în vastele tale laboratoare, normal, dacă ţii la regulile 
dubioase ale esteticii după care este desenată faţa ta. 


— Vom vedea, domnule pilot, vom vedea. 


Dialogul a avut loc cu voce joasă doar între noi doi. Ceilalţi erau prea 
ocupați cu privitul pentru a băga de seamă ceea ce se petrecea în jurul lor. 


Spuneţi şi voi ce debil am cărat cu mine. Nu ştiu ce m-a reţinut să-l 
umilesc. Cred că tot prudenţa de care fac atâta caz. Decid să amân rezolvarea 
situaţiei. In definitiv, toate codurile de la depozitele de armament le cunosc 


doar eu şi cine deţine arsenalul are controlul. 


Mari tâmpiţi suntem noi, oamenii. Gata să riscăm tot pentru cine ştie 
ce orgolii, pentru cine ştie ce ordine, pentru cine ştie ce politici aiuristice. 


Medalionul arde la pieptul meu. Preiau din nou controlul manual şi 
mă izolez de toţi şi de toate. 


Nu ştiu cât timp a trecut când, deodată, tot ecranul principal a prins o 
tentă albastră. 


Am ajuns. 


Era acolo, ne aştepta. Imensă, tăcută, magnifică. Văzută de aproape, 
semăna izbitor cu Neptun. 


Mă înscriu pe orbită, aşa cum am facut de multe ori pe tot felul de 
planete pe unde m-au purtat misiunile mele. Vor urma câteva zile de 
observare şi analiză. 


Jumătate din ea era acum luminată de razele stelei. Nu avea sateliți. 
Era singură, aşteptând parcă pe cineva să-i ţină de urât. 


Nori. Nori frumoşi, albi,care înconjoară Adnana. Mult albastru, multă 
apă, dacă erau corecte datele pe care le-am primit la începutul călătoriei 
noastre. Am văzut câteva pete răzlețe de dimensiuni mici, care păreau a fi 
continente. 


Am rămas cu toţii fără cuvinte. 


— Şefii de departamente sunt convocați în sala de conferinţe, spun eu 
glacial în microfon. 


Vreau să tai orice încercare de rebeliune. Trebuie să demonstrăm că merităm 
această şansă, noi ca specie, nu să umplem şi Adnana cu rahaturile noastre de 
conflicte. Pentru principiul ăsta sunt dispus să fac orice, ascultați ce vă spun. 


— Karl, rămâi aici. 
— OK. 


Scurt şi la obiect. Ştie el de ce sunt capabil în momentele în care 
situaţiile devin delicate. 


Intru în sală. 


Se uitau toţi la mine cu mult respect. Citeam în ei multe frustrări, abia 
ținute în frâu. 


— Domnilor, v-am chemat aici din mai multe motive, încep politicos. 
Cel mai important este acela că am încheiat prima parte a misiunii, am ajuns 
cu bine. Alt motiv ar fi pretenţiile unora dintre voi, ca odată ajunşi pe 
suprafaţa planetei să preia controlul. Vreau să ştiu cum stăm, dar ţin să vă 
reamintesc că la plecare eu eram liderul vostru. Aştept opinii. 


— V-aţi făcut datoria exemplar, domnule pilot, spune unul din 
savanţi, dar toţi aici de faţă consideră că de acum încolo noi ne vom pricepe 
mai bine. Şi când spun noi, mă refer la cercetători, medici şi o mare parte a 
militarilor. Nu putem fi conduşi de un pilot. Am decis că ierarhiile şi regulile 
de pe Pământ nu mai sunt valabile. 


Aprobară toţi în tăcere. La urma urmei înclinam să le dau dreptate, dar 
ceva imi spunea că lucrurile vor degenera. 


— Nu uitaţi faptul că veţi avea nevoie de mine să vă întoarceţi. 


— Tocmai asta e ideea. Mulţi dintre noi nu vor să se întoarcă pe 
mizeria aia de Terra. De ce să cărăm o întreagă omenire după noi? Să 
distrugă şi locul ăsta ? 


Clar, e un complot la scară mare. Nu prea am ce face momentan, aşa 
că mă adaptez din mers situaţiei. 


— OK. Nu ţin neapărat să fiu marele căpitan şi să dau numele unui 
continent. Spălaţi-vă pe cap.Voi duce nava pe planetă în câteva zile şi acolo 
ne vom organiza, dar până atunci eu comand. S-a înţeles ? 


Tăcerea lor de gheaţă am luat-o ca pe o aprobare, aşa că am părăsit 
demn încăperea. 


—Karl, ce spui de asta? întreb eu pe circuitul privat. 


Bineînţeles că am lăsat deschis microfonul în timpul întrunirii, aşa că 
minunatul meu coleg a putut auzi totul. 


— O bandă de idioţi, tipule. Eu zic să-i lăsăm în plata Domnului şi să 
găsim un loc liniştit pe Adnana, eventual o plajă ceva, unde să stăm toată ziua 


cu câteva fete din echipaj. Sunt convins că tu ai multe fane. 


Râd. 


— Tu chiar crezi că e bine să-i lăsăm pe ăştia să preia controlul? 
— Şi ce mare brânză o să facă ? 


— Păi... Noi cum vom transmite către Pământ? Nu uita că ăsta e 
scopul venirii noastre aici. 


— Crezi că ăia de acasă sunt boi? La ce disperare e acolo, o să facă 
ceva să dea de urma noastră. Ce combinaţie de rahat e şi personalul. Aştia nu 
ar fi trebuit testaţi? Ce dacă sunt savanţi? Fiecare e un deviat în felul lui. 


Mă abţin să-i spun că el e exemplul perfect. 


— Lăsăm lucrurile să curgă de la sine. Eu unul abia aştept să simt iar 
pământ sub tălpi. 


— Ce ziceai de dineul ăla? se interesă, mieros. 


— Va avea loc, promit. 


Pământ sub tălpi 


Dineul organizat de mine a fost ceva colosal, în toate sensurile. De la 
muzică până la mâncare, trecând prin valurile de băutură. Normal, fiecare a 
strecurat pe navă alcool. Unii în cantiţăti mai mici, alţii mai mari, şi cred că 
ştiţi la cine mă refer ca făcând parte din ultima categorie. 


A început în a treia zi pe orbita Adnanei, atunci când s-au coroborat 
toate datele recepționate de pe planetă şi ni s-a confirmat existenţa apei, a 
oxigenului şi a gravitaţiei rezonabile. Adnana e mai mare ca Pământul, dar la 
fel de uşoară. 


Pentru toţi cei de pe navă, dineul a fost o descătuşare.Nimeni nu a mai 
ţinut cont de nimic. Totul a degenerat într-o beţie a simţurilor, a plăcerilor şi a 
viciilor. După noaptea aia s-a instalat o linişte şi un calm la bordul navei de 
parcă eram toţi în raiul primordial de unde am fost daţi afară de tâmpiţi ce ne- 
am dovedit. 


La asta meditam, întins în pat, încercând să depăşesc mahmureala 
groaznică. Decid că e momentul să trec la acţiune şi, cu oarece dificultăţi, mă 
extrag din pleduri, împleticindu-mă către baie. Execut operaţiunile de bază şi, 
pe jumătate refăcut, sparg liniştea cu o voce dogită în microfonul privat. 


— Cum stai cu sănătatea, umflatule? 


Nici un răspuns. Cred că doarme dus grasul sau are alte activităţi pe 
care nu le întrerupe pentru a vorbi cu mine. Sunt sigur însă că îmi va povesti 
tot felul de obscenităţi în loc de explicaţii. 


Mă echipez şi mă duc să mă pun de acord cu lumea când şi unde 
asolizăm. Pe puntea principală erau doar Beatrice şi unul din piloţi. Priveau 
spre Adnana. Un mic sărut. Ah, femeile astea! 


— Bună dimineaţa, domnule căpitan. 

— Bună dimineaţa, dragii mei.Vă rog nu vă lăsaţi intimidaţi de 
prezenţa mea. Au cam dispărut gradele de când am ajuns aici sau sunt pe cale 
sa dispară. 

Fac amândoi ochii mari. E clar că nu ştiu nimic. 

— Echipa de şoc a savantilor nu a ajuns? mă interesez eu. 


— Nu, domnule. Cred că nu sunt în stare sa facă nimic astăzi. 


— Au comis-o tare ieri, nu ? Ce plan mişelesc de a anihila pe toată 
lumea. Ăsta cred că e efectul substanţelor inventate de Karl. Eu măcar sunt 
obişnuit, dar săracii laboranţi au ficatul sensibil. Cine ştie câţi neuroni mai au 
după aşa excese? 


— Mulţi, domnule pilot, mulți. 


Era acolo toată trupa. Imbrăcată în galben, cu ochelarii pe ochi şi o 
droaie de hârtii în mâini. Unul dintre ei mă privea insistent. 


— Domnule, spuse el, avem harta planetei. Am reuşit să stabilim un 
loc pentru asolizare. Recomand să începem cât mai repede deoarece 
combustibilul e aproape epuizat... Ca şi noi, adăugă el oftând. 


— Arătaţi-mi ce aveţi în cap.Unde credeţi voi că e locul ideal? 


— Uiţati aici, continentul ăsta. E comparabil ca dimensiuni cu 
Europa. Restul de uscat reprezintă insule care în nici un caz nu ar putea oferi 
spaţiul necesar pentru planurile noastre. 


— Voi ştiţi mai bine. Să-i dăm drumul. 


Unde naiba o fi Karl? Nu îmi prea place faptul că nu e cu mine în 
momentele astea importante. 


— Sergentul pe punte! Urgent! rag în microfonul privat. Grasule, pe 
unde naiba te-ai fofilat? 


— Încet, tipule, încet. Prefă-te că nu mă auzi. Am făcut câteva 
cercetări aseară în timp ce-i anesteziam pe toţi cu anumite substanţe despre 
care e mai bine să nu ştii. Preventiv, aşa, să nu mă arestezi, râse el sinistru. Ai 
avut dreptate. E un complot la o scară foarte mare. Bine ai făcut că nu ai forţat 
nota în şedinţa aia de nimic. Îţi voi povesti tot. Acum, du-ne întregi la sol. Eu 
voi şterge orice urmă de nas pe care mi l-am băgat în cloaca asta. Succes, 
amirale. 


Tăcere. Incepem asolizarea. Verific tot ce e de verificat şi preiau din 
nou nava în control manual. Ca de obicei, a fost o manevră executată 
impecabil. 


In momentul în care am depus nava pe sol am simţit o arsură pe piept şi am 
văzut medalionul luminând feeric. Noroc că ceilalți erau prea ocupați ca să 
observe ceva în legatură cu mine. 


— Doamnelor şi domnilor, am onoarea şi emoția de a vă anunţa că am 
asolizat. Avem pământ sau ce o fi, sub tălpi, dragii mei. Felicitări tuturor. 


Şi aşa a început cucerirea Adnanei. Au fost zile întregi de planuri, de 


discuţii, de certuri şi, bineînţeles, de schimbări. Nici bine nu am ajuns, că s-au 
format deja tabere gata să se bată între ele pentru supremație. Intr-un final, s-a 
stabilit un oarecare echilibru şi a început munca. 


Primul pas pe Adnana fără costum de protecţie. Aerul e curat, 
respirabil, cerul de un albastru extraordinar, soarele destul de blând. Un vânt 
adie uşor, scuturând coroanele mari ale unor copaci ciudaţi. Sunt atât de firavi 
la vedere, dar când am încercat să tăiem câţiva, nu am reuşit nici cu cele mai 
performante utilaje. 


Punctul nostru de asolizare a fost aproape de ţărmul continentului. 
Erau doar cinci kilometri până la apă. Când am ajuns prima oară acolo am 
avut una din cele mai plăcute surprize. Nu era apă sărată, era apă potabilă, 
chestie stabilită şi certificată de laboranţii noştri aroganţi. Tot ei au descoperit 
că era complet pură. Nici măcar un microorganism, nici măcar o bacterie, 
nimic, nimic. Şi au început durerile de cap. 


În tot iureşul ăsta nu am avut timp să ascult confesiunile umflatului 
referitoare la complotul planetar. Sincer să fiu, mi se cam rupe. Şi eu, şi cred 
Că şi ceilalti aveam sentimentul că ne-am născut a doua oară, că am primit un 
dar minunat, că suntem departe de orice pericol, că aici e într-adevăr a doua 
noastră casă. 


Rolul meu a devenit unul complet şters. Nu m-am implicat în nimic 
pentru că nu aveam loc în nici o echipă. Fiecare ştia ce avea de făcut. Avea 
dreptate savantul aşchilopat când a spus că odată cu asolizarea misiunea mea 
era încheiată. 


Se anunţa o seară ca oricare alta, când uşa cabinei s-a deschis brusc şi 
au apărut Karl, Beatrice, unul din piloţii secunzi, care cred că se numeşte Bob, 
doi ofiţeri responsabili cu muniţia şi unul din savanții care mi-a arătat unde să 
asolizez. Numele lui e Isaac, la fel ca celebrul Newton. Mă uit la toată gaşca 
asta, un pic surprins. 


— Bună seara, domnule căpitan. 


Vorbi unul din ofiţeri. 
— Doamnă, domnilor, cărui fapt se datorează această vizită? 


— Avem multe de discutat, tipule. Trebuie să luăm o hotărâre. Să vedem ce 
mai putem salva din scopul iniţial al misiunii, glăsui Karl. 


Mă uit la el şi disting unele schimbări majore. Mai intâi de toate, indispaţiuul 
era bărbierit regulamentar, tuns, spălat, îmbrăcat decent. Dar ceea ce m-a 
frapat cu adevărat a fost privirea lui. O privire hotărâtă, dârză, obosită. Ăsta 
nu e Karl pe care-l ştiu eu. Plus că era treaz iar aşa ceva chiar că îmi punea 
mari semne de întrebare. 


— Vă ascult domnilor, dar daţi-mi voie să am câteva secunde o vorbă cu 
sergentul Karl. 


ÎI trag deoparte şi-i şoptesc. 
— Te-ai dilit? Ce e cu tine? 


— Tipule, se întâmplă chestii ciudate aici. Crede-mă că nu făceam eu şedinţa 
asta dacă nu eram absolut constrâns de împrejurări. 


— Ok. Ai venit cu mâna goală? 


Râde mişeleşte şi se strecoară în dulapul meu. Normal că scoate de 
acolo nişte sticle mate despre care, vă dau cuvântul meu, nu ştiam nimic. 


— Luaţi loc, vă rog, spuse el făcând oficiile de gazdă. 'Tipule, pe unde ai nişte 
pahare? 


Nu răspund, dar mă conformez. Odată turnată în pahare dubioşenia de 
băutură, invit grasul la povestit. Nu se lasă rugat. 


— Ştiţi cu toţii că a avut loc un conflict între minunatul nostru căpitan, aici de 
faţă, şi unul din savanții noştri rahitici, nu? S-a întâmplat când am ajuns pe 
orbita Adnanei. A fost o şedinţă în care multe hiene de la bord s-au coalizat şi 
au declarat că vor prelua controlul când vom fi la sol. Ceea ce au şi făcut, 
adăugă el gânditor, sorbind din reflex o gură din kerosenul aflat la îndemână. 
Noi doi, adică eu şi tipul ăsta extraordinar, am decis că e mai bine să nu facem 
uz de forţă militară la bordul navei. I-am lăsat să creadă că au câştigat. Repet, 
noi la ora aia neavând nici un plan pentru a-i contracara. Eu aveam o 
presimţire destul de funestă... 


Auziţi şi voi ce cuvinte ştie să folosească umflatul? Aşa ceva trebuie 
înregistrat. După modul în care începea grasul să turuie, eram sigur că 


alcoolul, prietenul lui de o viaţă, îl impulsiona la greu. 


— Aşa că nu am stat să văd cum evoluează treaba. Am decis că e timpul să 
fac ceva săpături. În seara banchetului am botezat băuturile cu o reţetă pe care 
am căpătat-o în timpul petrecut la periferiile oraşului, unde am fost repartizat 
într-o garnizoană acum câţiva ani. 


Tuşeşte cu subînţeles şi adaugă sfios. 


— Îmi cer iertare pentru eventualele colici biliare sau migrene pe care le-aţi 
suportat din cauza mea, dar a fost ceva indispensabil, pentru că mă hăituia 
demult o idee.Tipule, abţine-te. Nu singura idee. De ce naiba căpitanul nostru 
nu avea acces în două din cele cincizeci de cale ale navei? Ce dracu putea fi 
acolo? El nu a băgat de seamă asta, pentru că i s-a spus că înăuntru sunt 
materialele savanților. I-au luat ochii la plecare, spunându-i că doar el are 
acces la armament, lucru iarăşi fals, deoarece cei doi ofiţeri de aici pot 
deschide departamentul nuclear fără a avea nevoie de aprobarea sau codul lui. 
Deci, cu chestia asta în cap am anesteziat tot ce mi-a stat în cale până la 
locaţia interzisă. A trebuit să aplic teroarea fizică şi psihică asupra celor patru 
gardieni de la primul nivel de securitate. Sincer să fiu, am făcut lucruri de care 
nu sunt mândru, dar am reuşit să intru acolo unde întrebările mele şi-au gasit 
un răspuns mai mult decât înfiorător. Domnilor, două cale imense pline cu 
instalaţii de criogenie. Înăuntru sunt oameni. Oameni aduşi de pe Pământ fără 
ca noi să ştim. Şi cred cu tărie că sunt toţi conducătorii noştri, toţi şefii de 
oraşe, plus armatele lor de bandiți. Asta este o invazie a Adnanei. Vă dati 
seama ce porcării se pot isca pe aici când toţi vor fi treziţi si se vor bate pentru 
supremație ? 


— Rahat, am izbucnit eu. Eram sigur că ne coc ceva. Ştiu că nimeni nu se va 
mai întoarce pe Pământ să spună ce am găsit aici. l-au condamnat pe toţi la 
moarte. A fost o chestie elaborată. De asta protocoalele de pe Pământ au fost 
aşa stricte. Să ne antrenam toţi singuri, să nu ne cunoaştem. Rahat şi de un 
million de ori rahat. Să mă scuze doamna, spun eu privind absent în gol. 
Grasule, ai fost de milioane. Presupun că toţi cei de faţă sunt de încredere. Să 
punem la cale un plan de a informa Pământul, nu? 


— Domnule căpitan, am venit sa formăm o echipă, spuse Bob. Noi avem alte 
planuri. Împreună cu cei doi ofiţeri şi cu domnul Isaac am reusit să subtilizăm 
unul din vehiculele de teren pe care l-am încărcat cu tot ce trebuie. De la 
muniţie, armament uşor şi greu, până la alimente, medicamente şi haine. Ne 
gândim să plecăm în inima continentului, să explorăm planeta o perioadă şi 
să-i lăsăm pe ăştia să se macine între ei. Bineînţeles că vom sabota nava 
împreună cu cei doi sateliți care urmează să fie amplasați pe orbită şi-i vom 
ţine constant sub ochi pe toţi printr-o metodă sau alta. Nu are sens să intrăm în 
jocurile lor. Mai devreme sau mai târziu neutralitatea va fi considerată o 


ofensă, aşa că nu vom putea supravieţui decât alegând una din găşti. 


Deloc prost, băiatul. Beatrice îl sorbea din priviri. Se potrivesc foarte 
bine porumbeii ăştia doi. Zâmbesc spre el şi îl iau la întrebări pe savant. 


— La ce porcării ne putem aştepta? Tu ai avut până acum acces la datele 
planetei. Ce ţi se pare dubios? 


— Domnule căpitan, e totul prea perfect. Nici o vietate, nici măcar un virus 
amărât pe planeta asta. Până şi copacii mi se par făcuţi din metal. Totul e pus 
la punct, de parcă Adnana ar fi pregătită pentru cineva sau ceva. Şi tare cred 
eu că nu pentru noi. 


Mă uit spre Karl, care a intrat în starea lui naturală. Ma uit spre cei doi 
ofiţeri. Demni, vânjoşi, disciplinaţi, fără gesturi sau cuvinte în plus. Din 
privirile lor mi-am dat seama că vor merge cu noi până la moarte. Beatrice era 
calmă şi se servea cu succes din ţigările mele. Ca tablou, făceam o echipă pe 
cinste, dar dacă tot ceea ce spunea savantul era adevărat atunci am dat de 
dracu. Mi se părea mai mult decât atrăgătoare perspectiva propusă de ei. 
Numai că trebuia să facem cumva să avem acces la navă în cazul în care 
situaţia s-ar fi deteriorat. Să putem fugi de pe planetă. Dau glas gândurilor 
mele. Unul din ofiţeri îmi răspunde. 


— Domnule căpitan, vehiculul de teren are autonomie de zbor. Ce-i drept, la 
altitudini mici şi pe distanţe de cel mult 200 de kilometri. E foarte bun să ne 
scoată dintr-un eventual pericol apărut la sol, dar nu ne poate duce în spaţiu şi 
nici nu putem ajunge cu el la navă în timp util dacă ceva merge prost. 
Dumneavoastră sunteţi cel care cunoaşte nava cel mai bine, sunteţi singurul 
capabil să o piloteze manual. Este posibil să instalăm la bord un sistem mascat 
de control de la distanţă? 


Meditez la asta o secundă şi îmi îndrept privirea spre Isaac. Tresare. 
Se uită la mine şi se luminează. În creierul lui deja a apărut ideea care cred că 
ne va salva viaţa într-un viitor mai mult sau mai puţin îndepărtat. Stăm de 
vorbă până târziu în noapte, împărţim sarcinile şi ne promitem că de a doua zi 
vom face tot posibilul ca planul nostru sa meargă uns. Dacă era bine lubrefiat 
acest plan se încheia în patru zile, iar plecarea noastră urma să fie în a cincea 
zi. 


Nu staţi degeaba, vă rog, dragi cititori, puneţi mâna pe ulei. 


Exodul 


Mai întâi de toate vreau să lămuresc titlul capitolului. Nu vreau să 
pară o blasfemie şi nici nu îmi doresc conflicte cu tot felul de puritani sau de 
îndoctrinaţi, care vor tipa văzând cuvântul acesta. Nu intenţionez să mă erijez 
în vreun Moise sau să pretind vreo rezonanţă teologică. Pur şi simplu asta e 
ceea ce am facut noi şi aici nu mă refer doar la echipa mea ci la toţi cei care 
au venit pe Adnana. E un adevărat exod. Clar? 


Încep oare să mă lase nervii? Să fiu oare afectat de vreun fel de 
neurastenie extraterestră? Sau soarele Adnanei emite tot felul de radiaţii 
despre efectele cărora pe termen lung sau scurt, noi nu ştim mai 
nimic. Deviaţiile astea ar putea fi primele simptome ale unei boli nervoase 
induse de ele? 


Adevărul e că, de când ne-am hotărât să părăsim echipajul, ceva a pus 
stăpânire pe mine. Un fel de imbold interior, care, parcă, îmi dictează toate 
acţiunile. Dacă aş fi un tip mai profund, introspect, aş spune că sunt o 
marionetă în mâinile unui păpuşar, care încă nu doreşte să se arate. Nefăcând 
parte din categoria asta de patetici, am conchis că e doar obosit sau chiar mai 
rău, încordat. 


Am lucrat mult în decursul celor patru zile. În final am reuşit tot ce 


ne-am propus. Cu o seară înainte de plecare ne-am adunat la mine în cameră, 
am baricadat uşile şi am dormit împreună. Nopțile sunt lungi pe Adnana. 
Lungi şi reci. După câteva ore de somn ne-am strecurat din navă şi am pornit 
spre locul în care era camuflat vehicolul. Eram hotărâți ca prima parte a 
călătoriei să o facem în aer, fără zgomote inutile. Totuşi, nu cred că ar fi vrut 
cineva să consume resurse şi timp pentru a ne căuta. Erau alte priorităţi. 


Am ajuns la vehicol şi ne-am îmbarcat rapid. Bob a trecut la butoane. 
Decolăm fără nici un zgomot şi fără nici o lumină exterioară. Aveam să 
deschidem radarul mai tarziu şi, cu ajutorul unei busole setate pentru Adnana, 
să ne orientăm. Dispuneam de controlul navei aşa că o puteam chema la noi 
oricând, ca pe un caţeluş ascultător. Frumuseţea faptei era că toţi cei care au 
rămas trăgeau tare pentru a umple reactoarele. Erau precauţi şi ei. Dacă ar şti 
că de fapt munceau pentru noi... 


Am zâmbit ironic. Insă zâmbetul mi-a fost smuls de o arsură pe piept. 
De la medalion. Devine din ce în ce mai fierbinte. Se comportă ciudat micul 
meu talisman. Parcă încearcă să-mi spună ceva. 


Navigăm lin în noaptea rece. Totul pare îngheţat în timp. Am început, 
uşor, uşor, să distingem siluete de arbori la sol. Erau peste tot. Un râu 
străbătea pădurea asta ciudată. 


— Bob, la ce distanţă suntem de bază? întreb eu. 
— O sută douăzeci de kilometri. 


— Se luminează. Hai să mergem pe uscat. Ne vom ridica doar dacă va 
fi absolută nevoie. 


A calibrat pilotul automat şi s-a întors spre mine. 


— Domnule, eu am o senzaţie ciudată. Vreau să-mi confirmaţi sau 
infirmaţi o teorie. De când am venit aici, nu prea simt senzaţia de foame. 
Adică, pot mânca foarte puţin şi totul să fie OK. Am o energie care mă ţine în 
cea mai bună formă, atât mental cât şi fizic. 


— Bob, cred că de vină e surescitarea şi starea de luptă permanentă pe 
care ne-o inducem toţi în locuri necunoscute. Până acum, Adnana nu a dat 
semne că ar fi periculoasă, dar la nivelul subconştientului fiecăruia e o alarmă 
constantă. 


Interveni Isaac. 


— Domnilor, bucuraţi-vă de starea asta. La ce bănuieli aveam noi în 
bază.... Dacă nu reuşim să identificăm o sursă naturală de hrană ne-am ars. 
Până să ne dăm seama cum evoluează culturile noastre în soarele ăsta sau 
când e timpul optim pentru a însămânţa solul planetei vom fi morţi de foame. 
Pe bune. 


Karl clătină gânditor din cap. 


— Trebuie să facem cumva. Dacă nu iese nimic bun din expediţia 
asta, să le spunem celor de acasă să îşi aducă pacheţele cu mâncare când vor 
veni. 


Ăsta e Karl. Mereu pus pe glume. Adevărul e că, în situaţii limită, era 
un maestru al supravieţuirii. Eu eram destul de calm. Undeva, ştiam că 
Adnana va fi blândă cu noi. 


Râul era minunat, vehicolul înainta încet, despicând apa limpede de 
sub noi . Nici un peşte. Nimic. Cum dracu să nu fie viaţă deloc pe planeta 
asta? În zare vedeam munţii înalţi pe care-i cartografiasem de pe orbită. Opt 
mii de metri în medie aveau acele vârfuri. Sunt convins că erau acoperiţi cu 
zăpadă. Poate vom face un schi, mă încurajez eu. 


Îl rog pe Bob să oprească pentru a ne bucura de ziua asta minunată. 
Vreau să înot. Facem tabăra pe malul râului şi sărim în apă. În momentul în 
care am plonjat, întunericul a pus stăpânire pe mine. Era ca un clei, ca o pastă 
care mă absorbea, îmi intra în creier. Încerc să respir, dar spre surprinderea 
mea nu simt nimic. Plămânii nu se expansionează. Nu intru eu în panică aşa 
uşor, dar acum chiar îmi e frică. 


Din beznă, se îndreaptă spre mine un mic glob de lumină albastră. Se 
face din ce în ce mai mare. Încerc să tip, dar nici un zgomot nu-mi iese din 
gâtlej. Decid să mă las în voia destinului. La urma urmei, dacă e să dau colţul 
aici, ce mare scofală? 


Probabil Universul are alte planuri cu persoana mea. Lumina mă 


înconjoară. O stare de calm pune stăpânire pe mine. Valuri de energie albastră 
mă biciuiesc frenetic. E caldă, catifelată chiar. 


Nu ştiu cât a ţinut treaba asta, dar, la un moment dat, lumina s-a 
concentrat în jurul medalionului şi a intrat în el. Imediat au dispărut şi bezna 
şi senzaţia cleioasă din jurul meu. Ies din apă, împleticindu-mă. Îi caut din 
priviri pe tovarăşii mei de drum. Sunt toţi inconştienţi, aşezaţi frumos în 
cabina vehicolului. 


Urâtă chestie. Spuneţi şi voi. Sunt convins că medalionul ăsta mi-a 
salvat viaţa. Ce dracu este energia asta? De unde naiba a apărut? 


Privesc bijuteria şi constat că tenta ei albastră s-a accentuat. A luat din 
nou temperatura corpului meu. Caut ţigările în geanta cu echipament. Aprind 
una. Fumez cu ochii la cer şi cu o ciudată senzaţie de bine, de echilibru şi de 
detaşare. Încep să iubesc planeta asta. 


V-am spus la început. Trec de la o stare psihică la alta, exact ca 
ciclotimicii ăia, care au nevoie de mult tratament să nu decompenseze. 


— Ce paştele mă-sii s-a întamplat? rage Karl. Aşa KO nu am luat în 
viaţa mea. Incep problemele tipule, dar să vezi tu ce pregătit am să fiu eu data 
viitoare. 


— Nu mai urla aşa, grasule. Mai bine, hai să-i reanimăm pe ceilalți. 
Ce naiba a fost asta? 


— Nu ştiu. Am sărit în apă şi parcă aş fi dat cu capul de un bolovan. 
Intuneric total. Nici nu ştiu cât timp am stat aşa. 


Colegii noştri de suferinţă încep să-şi revină. Nimeni nu are nici un 
semn, nici o lovitură. Beatrice, în schimb, era un pic mai lentă în reacţii decât 
noi. 


— Te simţi bine, draga mea? Îţi aminteşti ceva? Întreb îngrijorat. 


— Doar întuneric... Întuneric total şi, parcă un fel de clei care mă 


înconjura. 


Hopa! Un fel de clei. Interesant. 


Isaac se trezi ultimul. La fel ca şi restul, nu-şi aminteşte nimic. A 
intrat în apă şi apoi s-a rupt filmul. 


— Domnule căpitan, măcar se întâmplă ceva. Ajunsesem să cred că 
planeta asta e mai sterilă decât o sală de operaţii. Măcar acum încep să apară 
tot felul de fenomene. Eu zic că suntem pe drumul cel bun. 


Mereu fascinat de mister, ca toţi savanții. 


Meditez la ceea ce mi-a spus Beatrice. Partea cu cleiul. Oare să fie 
efectul faptului că am fost împreună un timp? l-am transmis ceva din energia 
medalionului? Cine ştie? 


— Domnilor, să încercăm ceva. 


Vocea lui Karl, care, fără nici o reţinere, se aruncă direct în apă. Am 
îngheţat. Abia când i-am văzut capul la suprafaţă, zâmbetul debil şi mişcările 
de caşalot am izbucnit în urlete. Ne-am aruncat cu toţii în zeamă. De data asta 
nu s-a întâmplat nimic. 


Am desfăcut câteva raţii. În ritmul impus de noi, mâncarea ne putea 
ajunge timp de două luni. În intervalul ăsta trebuie să găsim o soluţie, dar 
momentan totul e mult prea frumos. Soarele arde, apa e minunată, aerul are o 
aromă aparte, de nedefinit. Nu e zgomot, nu e poluare, nu sunt oameni puşi pe 
rele. Chiar că e raiul pe Adnana. 


Am mers fără probleme până pe înserat. Peste tot în jurul nostru sunt 
copaci ciudaţi, cu coroane mari şi frunze de diferite culori. Un vânt uşor ne 
însoţeşte. 


Isaac îşi nota tot felul de chestii, făcea tot felul de calcule. Beatrice se 
bronza, grasul trăgea beri, dar cu măsură. Bob dormea, iar cei doi ofiţeri 
făceau cu schimbul la pilotat. Râul avea multe meandre. Curenţii erau uneori 
mai rapizi, alteori mai calmi. 


Când s-a lăsat întunericul am acostat la unul din maluri. Nu aveam de 
gând să ne deplasăm noaptea. Am decis să facem de gardă cu schimbul. 


Primul am fost eu. Ceilalţi s-au culcat. Am coborât să mă dezmorţesc un pic. 
Nici un zgomot, nici o lumină şi, curios, nici o adiere de vânt.Totul e imobil. 
Aşa trebuie să fi fost şi pe 'Terra în nopţile în care natura sau altcineva încerca 
să creeze viaţa. 


Merg încet printre copaci. Fac mişcări să mă încălzesc. Chiar e rece 
noaptea şi mă enervează că ziua e aşa scurtă. Aproximativ, jumătate dintr-o zi 
pământeană. Oricum, mă bucur de faptul că sunt viu, că sunt sănătos şi că 
particip la aventura asta. Decid să mă întorc. 


Deodată, medalionul prinde viaţă. Se desprinde de la pieptul meu prin 
nu ştiu ce forţă ciudată, cade pe sol şi din el iese din nou acea lumină albastră. 
Mă învăluie încet. Simt că plutesc. În jurul meu se învârt tot felul de forme, 
tot felul de particule cu viteze diferite. Apoi, simt o atingere uşoară pe obraz. 
Ca o bătaie de aripi de fluture. Nu ştiu cum, dar parcă în mintea mea se 
potrivesc nişte frecvenţe. Mă simt ca un receptor. 


Sărutul Adnanei. Ăsta a fost singurul meu gând. Nu ştiu cât a durat 
magia. A intrat din nou în medalion. O forţă mai presus de voinţa mea m-a 
făcut să-l iau şi să mi-l pun la gât. 


Ciudăţeniile se ţineau în lanţ. Cineva sau ceva încerca să comunice cu 
mine, încerca să mă studieze, să mă simtă. Nu aveam nimic împotrivă. Poate 
aşa aflu mai multe despre locul ăsta. 


Ajung la vehicol. Beatrice era trează, pentru că urma să preia garda 
dupa mine. Câteva ore tot au trecut. Păstram noţiunea timpului de pe Pământ. 
Aşa am convenit între noi. 


— Ce a fost asta? întrebă ea uimită. Am văzut cum ai dispărut într-un 
fel de ceaţă albastră. Unde ai fost? 


— Sărutul Adnanei, draga mea. Sărutul Adnanei. 
— Eşti întreg? 


E o tipă destul de dură, care niciodată nu vorbeşte mai mult decât e 
necesar. 


— Poţi să te convingi, râd eu, aplicând o ventuză pe buzele ei. 


Nu făcu pe mironosiţa. Mă sărută îndelung şi din toată inima. 


— Du-te la somn, veghez eu. 


Am adormit instantaneu. Un somn fără vise, dar extrem de odihnitor. 
Mă trezesc într-o multitudine de arome. Fac ochii mari şi constant că soarele e 
deja destul de ridicat, dar noi nu am plecat. Grasul îşi făcea de lucru pe lângă 
mine. 


— Hai tipule, că aşteptăm toţi să faci ochi. 
Nu spun nimic. 


— Când doreşte domnul lord să se dea jos din baldachinul său aurit, 
să anunţe, făcu el pe un ton solemn. 


Sar din patul tare direct în apă. Din câteva mişcări puternice ies la mal 
cu o stare psihică extraordinară. Sorb din cafea, aprind o ţigară şi încep 
discuţia pe care o aşteptau toţi. 


— Ce v-a spus Beatrice? 
— Nu prea multe. 


Povestesc tot ce s-a întâmplat de când am gasit medalionul pe o 
planetă extrem de rece şi pustie. Echipa ramâne fără cuvinte. În special Isaac, 
a cărui minte raţională nu putea concepe fenomene de genul ăsta. Dacă nu 
avea ceva logic sau cât de cât cuantificabil, era fript. Termin de vorbit şi mă 
uit la ei, aşteptând reacţii. 


— Tipule, cum schimbă chestia asta situaţia noastră? Ce ar trebui să 
facem? 


— Nu ştiu, răspund încurcat. Cred că ar trebui să ne vedem de treabă, 
de drumul şi misiunea noastră până găseşte entitatea asta o cale de comunicare 
cu noi. 


— Nu vă e frică, domnule? 


— Nu Bob. Sunt conştient că nu am ce face. Am simţit o mare 
relaxare în momentul în care am acceptat sărutul Adnanei. Parcă mi s-au 
descătuşat multe resorturi interioare. Mă invadează treaba asta într-un mod 
atât de delicat încât îmi vine să cred că-i sunt tare drag, râd eu. Şi mai cred că, 


dacă ar vrea să ne ţină pe loc, ar face-o fără mare efort. Dragii mei, tocmai am 
făcut cunoştinţă cu unul din locuitorii de aici. Să vedem ce gânduri are cu noi. 
Nu uitaţi că suntem musafiri, nu proprietari, aşa că haideţi să ne comportăm 
frumos. 


Au aprobat toţi în tăcere şi am pornit la drum. Râul curgea din ce în ce 
mai repede. Copacii s-au mai rărit. Pe măsură ce înaintam, percepeam un 
zgomot din ce în ce mai puternic. Am sărit la comandă şi am ridicat vehiculul 
în aer. Râul se termina cu o cascadă ce se prăbuşea în hău. 'Ţinem sfat. 


— Întrăm sau ne vedem de drum? întreb eu. 


— Domnule căpitan, nu are rost să riscăm, vorbi unul din ofiţeri. Mai 
bine mergem pe uscat decât să ne trezim blocaţi în cine ştie ce peşteră. Măcar 
aici poate mai avem o şansă să descoperim ceva folositor. 


— Asta gândeam şi eu. Alte păreri sunt? mă interesez, privind la 
restul echipei. 


Nu erau. Am pornit mai departe prin soarele arzător. Solul era nisipos, 
copacii au dispărut. Cred că, într-un fel sau altul, erau cumva legaţi de râul 
care curgea printre ei. Am ajuns la poalele unui munte. 


Ne pregăteam de campat când întunericul s-a lăsat brusc. Au apărut 
multe lumini, albastre, care descriau cercuri pe cer. Cu o viteză uluitoare se 
ridicau şi coborau. Spectacolul a durat câteva minute. S-au oprit ca la 
comandă şi au venit spre noi. Ne-au înconjurat. Semnalul era clar. Trebuia să 
stăm acolo. 


— Uite şi restul companiei, şopti Karl. Ce facem, tipule? 
— Aşteptăm, spun eu calm. 


— Ce anume? 
— Contactul. 


Înainte de a începe grasul tirul de întrebări, medalionul meu a căzut. A ieşit 
din el acea energie, care m-a învăluit anterior. Adnana, aşa am numit-o eu. De 
data asta afişa un chip asemănător cu Beatrice. Nu scotea nici un zgomot, 
doar, cumva, îmi implanta în minte cuvinte. Ciudată senzaţie. 


Le-am făcut celorlalţi semn să stea liniștiți şi am intrat în transă. 


— Salutări, domnule căpitan. 


— Salutări, Adnana, gândesc eu. 


— Vă studiez de când aţi venit aici şi am văzut la tine receptorul. 
Medalionul, cum îi spui tu. Prin intermediul lui putem comunica. Sper că nu 
te deranjează chipul sub care am apărut. 


Asta a fost o glumă, cred. Glume extraterestre. Zâmbesc. 


— Sunteţi o rasă interesantă, dar plină de defecte şi extrem de fragilă. 
Mă mir că aţi putut ajunge aici. 


— Voi cine sunteţi? 


— Noi suntem Lucrătorii. E greu să descriu în cuvintele voastre cine 
suntem şi ce anume facem noi. Aveţi o minte atât de redusă. 


— E preţul pentru faptul că avem şi trup, fac eu iritat. Nu ne aşteptam 
să găsim ceva pe planeta asta. E o salvare pentru noi. 


— Pământul e la un pas de moarte. Asta e soarta voastră. Acum aţi 
venit aici, dar prin acţiunea asta tulburaţi tot echilibrul. Nu e casa voastră. 
Este pregătită pentru o cu totul altă misiune. 


— Şi noi acum ce trebuie să facem? 


— Să vă acceptati locul în Univers, să încercaţi să depăşiţi situaţia de 
pe planeta voastră. Nimeni nu primeşte o a doua şansă. 


Incepe să mă irite ectoplasma asta. Pe bune. Nu prea suport să mi se 
vorbească aşa. Dar ce să fac? Să o iau la palme? 


— Te gândesti acum, căpitane, să te împotriveşti. Aşa eşti tu. Rebel. 
O minte destul de puternică într-n trup atât de fragil. Aţi rămas totuşi la 
stadiul în care nu puteţi depăşi, ca rasă, barierele voastre fizice. Câteva 
secunde în spaţiu, fără protecţia atmosferei, ar fi fatale pentru toţi. 


Iar filozofii. Se pare că aveam de a face cu ceva mult peste puterile 
noastre de înţelegere sau de împotrivire. Mi s-a indus ideea că nu putem face 
decât ce ni se cere. Orice act de frondă era inutil. Dar oare e adevărat? Sau e 
doar o tactică de manipulare? 


— Ai dubii, căpitane. Sunt în mintea ta. Pot controla orice sinapsă din 
creierul tău. Vrei să întrerup un circuit din centrul respirator ca să mă crezi? 


Ţin la integritatea mea fizică şi perspectiva de a fi sufocat în 


momentul ăsta nu mi se pare deloc atrăgătoare. 
— Ne trimiteţi pe toţi la moarte sigură. 


— Moartea e doar un proces. Doar o etapă. Aveţi inoculat instinctul 
de supravieţuire. 


— Ce se va întâmpla cu ceilalți? De ce nu intraţi şi în mintea lor? 


— Momentan nu am reuşit sa acordăm frecvențele noastre cu cele ale 
minţilor lor. Fiecare e atât de diferit, unic, încât trebuie să ne adaptăm şi noi, 
iar asta cere timp. Suntem făcuţi doar pentru a lucra aici, dar când vor veni 
ceilalţi, atunci va fi prăpăd pentru voi. 


Hopa! S-a schimbat situaţia. Ăsta e un avertisment, iar faptul că 
puteam comunica se datora medalionului meu. E doar o chestiune de timp 
până vor veni cei de care cu adevărat trebuia să ne temem. Am impresia că 
sunt destul de asemănători cu noi pentru că au nevoie de apă, de soare, de 
oxigen. Oricum, sunt mult mai avansați, iar entităţile astea create de ei sunt 
doar o mica mostră a tehnologiei de care dispun. 


Nu ştiu ce decizie să iau. Să-i avertizez şi pe ceilalţi sau să chem nava 
şi să plecam cât mai repede de pe planeta asta? 


— Adnana, ce să fac? Tu ştii tot despre mine. Ai toate amintirile 
mele, toată gândirea mea îţi stă la dispoziţie. 


— Căpitane, plecaţi cât mai puteţi. Vor sosi creatorii noştri. E planeta 
lor. Voi sunteţi intruşii, paraziţii. Nu e locul vostru aici. S-a lucrat mult pentru 
a pregăti planeta asta. Iar voi ştiţi doar să distrugeţi. 


— Dar de ce vin? Şi planeta lor e pe moarte? 


— Nu au o singură planetă. Sunt o rasă care a început colonizarea 
Universului de foarte mult timp. Asta fac ei. Modifică planete pentru a putea 
locui pe ele o mică parte a rasei lor. Şi sunt mulţi, foarte mulţi. Nu poate 
concepe mintea voastră aşa un număr. 


— Dar cum de nu i-am găsit până acum? Noi sondăm Universul în 
căutare de viaţă inteligentă de ceva vreme. 


— Dacă voiau să ia contact cu rasa voastră, luau, dar v-au considerat 
prea înapoiaţi. Oricum, e un puct marcat pentru voi, faptul că aţi ajuns aici. 
Căpitane, ăsta este un avertisment. Nu trebuie să vă găsească Creatorii. Crede- 


mă. Va fi o catastrofă de mari proporţii. Apoi ţinta va fi Pământul. Şi vor 
ajunge acolo. O planetă muribundă este mai uşor de modificat după 
necesităţile lor decât una stearpă, cum a fost asta la începuturi. Atât timp cât 
nu am fost deranjati de voi, v-am tolerat. În momentul în care ne încurcaţi 
planurile, totul se schimbă. 


— Ei au lăsat medalionul acolo unde l-am găsit eu? 


— Nu intenţionat. E posibil să-l fi pierdut atunci când au făcut o 
escală pentru a studia planeta aia. Sau poate nu. Acum, te rog, întoarce-te la 
baza ta şi transmite tot ceea ce ţi-am spus. E singura cale de a vă salva.Voi fi 
mereu în preajma ta. 


Atât a vorbit Adnana. În timpul conversaţiei am simţit o tandreţe şi o 
duioşie care m-au atins în cele mai sensibile colţuri ale sufletului. O fi efectul 
contactului sau era ceva mai mult? Ciudat e că am început să vibrez la toate 
astea. Mă îndrăgosteam de o energie, de o fantomă. Chiar o iau razna. Ciudată 
misiune mi-au mai încredinţat semenii mei. 


Mă trezesc din transă şi mă uit în jur. Echipa mea nu e pe nicăieri. 
— Kaaaarrrllll !!! urlu eu din toţi plămânii. Unde dracu sunteţi? 


Nici un răspuns. Privesc în jur şi constat că sunt într-un fel de peşteră 
cu pereţi care emană o lumină albastră. Arme nu am. Minunată situaţie. 


Magnific războinic mai sunt, mare căpitan, mare explorator, izolat 
acum într-o grotă, fără echipa mea de şoc, fără mâncare, fără nimic. La piept, 
bineînţeles, aveam medalionul, la fel de cald şi la fel de frumos. Am intrat în 
starea de calm, care mi-a salvat viaţa de atâtea ori. Nu am altă soluţie dacă 
vreau să ies de aici. Trebuie să ascult sfatul Adnanei. Sunt hotărât să mă întorc 
la bază şi să prezint situaţia camarazilor mei. Trebui să-i conving să plecăm. 
Nu ştiu de ce, dar am încredere oarbă în Adnana. Sper doar să nu înceapă ăştia 
să se creadă mari razboinici şi să refuze şansa de a supravieţui. 


Oare unde naiba e restul echipei mele? La asta nu mă aşteptam. Să fiu 
singur acum. Cu moralul la pământ, am pornit aiurea. Merg fără nici o ţintă, 
dar sper din toată inima să fiu ghidat de cea care m-a adus aici. Curios e faptul 
că nu-mi e foame deloc, că mă simt mai uşor, plin de energie. O energie pe 
care pot să o percep cum îmi aleargă prin vene. E posibil ca invadarea de către 


ectoplasma prietenoasă să îmi fi modificat, într-un fel, metabolismul? 


Nu ştiu cât am mers. Nu mai aveam ceasul, nu mai aveam niciun 
echipament. Într-un final, soarele a răsărit pe strada mea. Am găsit un râu 
asemănător cu cel pe care am navigat. Sunt sigur că duce la suprafaţă. Am 
sărit în el şi m-am lăsat purtat de curent. Am închis ochii şi am recapitulat tot 
ceea ce mi s-a întamplat de la plecarea în această misiune. 


Sincer să fiu, cred că am şi adormit o perioadă. M-am lăsat în voia 
apei pentru că eram sigur că Adnana va avea grijă de mine. Doar o purtam în 
medalion. 


Într-un final zăresc o pată de lumină. Înot către ea şi ies din peştera 
asta dubioasă. 


Acum să te văd, şmechere, cum vei străbate tu cine ştie câţi kilometri 
prin soarele arzător şi cum îţi vei petrece tu nopţile reci până vei ajunge la 
bază. Şi, mai ales, pe unde naiba o fi baza? Mă concentrez asupra 
medalionului după ce mi l-am scos de la gât. Undeva în minte, percep o 
şoaptă. 


— Nu ai mult de mers, dragul meu. După dealul din faţă e baza 
voastră. 


Dragul meu? Spuneţi şi voi ce apelativ. I-am căzut cu tronc fantomei. 
Râd ca un apucat. Dacă m-ar vedea acum tovarăşii mei... Ud, slab, bărbos, 
dezorientat, vorbind şi râzând singur. 


Urc creasta dealului şi zăresc baza. E imensă, cu multe hangare, cu un 
zid enorm de jur împrejur şi cu multă lume mişcându-se în interior. Fac din 
mâini ca un debil şi alerg către ea. 


— Stai pe loc, că altfel trag! 
O voce groasă si hotărâtă. Dar cât iubeam vocea asta necunoscută. 


Rămân stană de piatră. Se apropie de mine un tip masiv îmbrăcat într- 
o uniformă gri. Trupele speciale, spuma cadrelor militare. Clar. Asta e 
culoarea lor. 


— Domnule căpitan, face el cu ochii ieşind din orbite de uimire. Vă 
credeam mort. De două luni vă căutăm. Unde aţi fost? Grasul, pardon, 


sergentul Karl în persoană supraveghează operaţiunea de recuperare a 
dumneavoastră. 


Karl, bătrân câine credincios. 
— Domnilor, s-a întors căpitanul, spuse el în microfon. 


Chiar dacă era calibrat foarte fin, tot am auzit un muget 


— Daaaa!!! Drăcia dracului de treabă. Paştele mă-sii de planetă ratată. 
Nimic nu-l răpune pe căpitanul meu. 


Inutil să vă spun cine s-a exprimat aşa. Aproape am simţit aburii de 
alcool ieşind din microfonul soldatului. 


— Să mergem, face el. Comandantul suprem abia aşteaptă să vă vadă. 


Ce titulatură. Nu-mi amintesc să fi avut aşa ceva cu noi la plecare. 


Conflictul 


Am intrat în bază şi am fost copleşit de imensitatea ei. Pe ziduri erau 
montate armele noastre performante şi mulţi soldaţi, prea mulți, făceau de 
gardă cu privirile aţintite în zare. Nici bine nu am făcut doi paşi în interior că 
am şi fost luat pe sus şi strâns de o pereche de braţe puternice. 


— Tipule, unde ai fost? Cum ai dispărut pur şi simplu? Cum ai 
supravieţuit atâta timp fără nimic la tine? Cum ne-ai găsit? 


— Grasule, îţi voi spune tot. Am veşti destul de dubioase. Unde sunt 
ceilalţi? 


— Sunt bine toţi. Ne-am întors. Te-am căutat zile în şir, dar, chiar şi 
aşa, ăştia ne-au spus că am lipsit o lună. 


— Ce se întâmplă aici? Ce e cu toată baza asta? Unde e nava? 


— Mai ţii minte ce am găsit eu la bordul ei când am ajuns? Mai ţii 
minte bănuiala mea? 


— Nu m-am sonat încă, crede-mă. 


— Era corect ceea ce am bănuit eu. Suntem mulţi acum. Generali de 
care nici nu am auzit şi militari care parcă sunt roboţi. Tipule, o asemenea 
concentrare de forţe nu am văzut niciodată. Şi toţi fac parte din trupele de 
elită. Cei mai daţi dracului. Soldaţii de oţel. 


— Cine naiba e comandantul suprem? Când am plecat de pe Pământ 
eram eu. 


— Da, da ţi-am spus că te-au minţit. Acum ne-am adaptat. E bine aici. 
Mâncare este, băutură la fel. 


Se opreşte, pentru a nu fi auzit de soldatul care ne conducea. Nu m-ar 
mira să-şi fi făcut viciosul ăsta vreo distilerie în camera lui. Era perfect 
mulţumit de viaţă, roşu şi umflat ca un dovleac. 


Îi fac semn lui Karl să înceteze vorbăria şi intrăm sobri într-o clădire 
mare. Când naiba au avut timp să o ridice? Mă rog, eu vreo câteva luni nu am 
fost prin peisaj. Ne înghesuim într-un lift şi, spre surprinderea mea, în loc să 
urcăm, am coborât spre interiorul planetei. După câteva minute ieşim şi, în 
faţa mea, s-a deschis o imensitate de coridoare cu o mulţime de uşi de o parte 
şi de alta. Dau din umeri, hotărât că nu prea voi fi curios de modul în care s-au 
organizat lucrurile în absenţa mea. Abia aştept să-l cunosc pe cel care era 
şeful tuturor. Să-i transmit mesajul care va schimba modul în care privim noi 
Adnana. 


Mai mergem o bucată de vreme şi soldatul mi-a făcut semn să aştept. 
Deschise o uşă şi intră. 


— Aici e sala în care se strâng în fiecare zi minţile luminate ale bazei, 
de la militari la savanţi. Nu ştiu ce tot pun la cale, dar au planuri mari se pare, 
spuse Karl încet. 


— Tu nu prea eşti invitat, nu? 


— Parcă mă interesează? Eu am fost prea ocupat cu căutarea ta. Au 
vrut să renunţe la un moment dat, dar tu ştii ce hotărât sunt. Le-am explicat 
fandosiţilor că, dacă te abandonează, le arunc în aer toată producţia de 
combustibil. M-am pricopsit cu câteva zile de carceră pentru insultă la adresa 
unui ofiţer superior, dar m-au ascultat. 


— Ce le-aţi povestit? Bănuiesc că v-au interogat pe toţi la întoarcere. 


— Îţi dai seama. În mare, ce am văzut noi a fost o lumină albastră 
care te-a înconjurat, apoi s-a ridicat la cer şi a dispărut. Am plecat imediat 
după tine şi te-am căutat zile în şir, dar nu am găsit nimic. În cele din urmă am 
hotărât să ne întoarcem la bază. Nu prea ne mai ardea de explorat, mai ales că 
ştiam că nu suntem singuri. Cam asta e. Dar acum, că te-ai întors, viaţa are o 
altă culoare. 


— Domnule căpitan, comandantul vă primeşte. 


— Grasule, rămâi prin preajmă. Vom avea sfatul nostru după ce voi 
vorbi cu cel care conduce acum operaţiunea. 


Tăcut, se sprijini de zid. 


Intru la şeful suprem. Era o cameră mare atât pe orizontală cât şi pe verticală. 
În centru era o masă de conferinţe la care luaseră loc mai mulţi indivizi, 
printre care am recunoscut imediat pe şobolanul de savant cu care avusesem 
ceva disensiuni în timpul călătoriei. Restul erau doar niste feţe şterse. 


— Incântat să vă cunosc şi să vă revăd, domnule căpitan, dacă se 
poate spune aşa. 


Îmi vorbea un tip mare, tuns chel, cu o privire de gheaţă. 


— Generalul Asibian. Eu sunt acum comandantul suprem al bazei. 
Avem o problemă în acest sens? 


— Nu domnule general. Am tranşat încă de la sosire că misiunea mea 
a fost doar să aduc nava aici. Subordonaţii dumneavoastră mi-au spus asta 
foarte clar, iar eu am fost de acord. 


— Mă bucur, domnule. Vă rog, luaţi loc. Vă pot servi cu ceva? Sunt 
convins că sunteţi extenuat după atâta timp petrecut în afara bazei, fără nici o 
resursă. 


— O ţigară ar fi ceva pentru care v-aş rămâne profund îndatorat, 
domnule. 


Stupoare pe faţa lui. Se aştepta ca eu să fiu hămesit ca un naufragiat. 
Se uită la mine şi făcu un semn. Imediat au apărut în faţa mea cele necesare. 
Aprind tacticos otrava şi trag în piept cu voluptate. Chiar mi-a lipsit nicotina. 


Ceilalţi se uitau la mine, surprinşi de aroganţa mea, de forma mea 


fizică şi de calmul imperturbabil pe care-l afişam. 


După ce am stins fumigena am început să vorbesc. Am relatat tot ceea 
ce s-a întamplat, începând cu găsirea medalionului până la trezirea mea în 
peştera aia dubioasă. M-au ascultat în tăcere. 


— Cam asta a fost tot, domnilor. Ştiu protocolul. Sunt decizii pe care 
le luaţi între voi, aşa că, dacă îmi acordaţi permisiunea, doresc să mă retrag 
într-o cameră în care sper că mă veţi găzdui. Sunt la dispoziţia 
dumneavoastră, dar acum tânjesc după un duş şi după ceva haine curate. 


Tot fără cuvinte, generalul făcu un semn. Unul din soldaţi ieşi şi se 
întoarse împreună cu Karl. 


— Domnule sergent, o perioadă veţi fi gazda căpitanului. Sunt 
convins că toate lucrurile sale sunt în posesia dumneavoastră. 


Apoi către mine. 
— Domnule căpitan, e nevoie să mă asigur că nu veţi părăsi baza? 


— Domnule general, nu văd cum m-aţi putea împiedica, dacă aş vrea 
să fac asta, dar momentan nu e cazul să luaţi măsuri de siguranţă în ceea ce 
mă priveşte. Cuvântul meu de militar este de ajuns, spun eu pompos. Nu uitaţi 
că acum sunt un simplu mesager. Dacă părerea mea ar conta, aş spune că ar fi 
bine să părăsim locul ăsta înainte de a veni Creatorii. 


— Imposibil domnule. Alte cinci nave de pe Pământ sunt în drum 
spre noi. Când am preluat controlul bazei am trimis semnalul de plecare. 


Hopa! Deci până la urmă misiunea şi-a atins scopul. 


— Domnule căpitan, face savantul impertinent, ne veţi preda 
medalionul de bunăvoie pentru a-l studia, nu? 


— Mi-e teamă că nu pot să fac asta, dar vă asigur că tot ce v-am spus 
e real. 


Spunând acestea îmi scot bijuteria de la gât, o privesc intens şi magia 
se declanşează. Şoptesc: 


— Adnana, te rog întăreşte ceea ce am spus eu. Rasa noastră, până nu 
pune mâna, nu crede. Mă rog, o mare parte parte din ea, completez zâmbind. 


Apare ea. Albastră, imensă, învăluindu-mă cu particulele ei. Efectul a 
fost năucitor. Savanţii au început să tremure, militarii au dus mâna la arme. 


— Domnilor, v-o prezint pe Adnana, spun eu glacial.Vă rog să luaţi în 
considerare spusele ei. De fapt spusele mele, care vin de la ea. 


Pun medalionul la piept şi ies din cameră după ce şutesc pachetul de 
țigări de pe masă. 


— Tipule, eşti dat naibii. Şi să ştii că eşti mai slab, dar mai fibrat ca 
oricând. Ce naiba ai mâncat în tot timpul ăsta? 


— Energie pură, grasule, fac eu misterios. 
— ŞI e bună? Ce gust are? 


Râd frenetic. Asta înseamnă un tip fără prea multe rotiţe în cap. Cât 
de aproape e fericirea de genul ăsta de oameni. 


— Mai bine, hai să mergem undeva unde pot să mă aranjez şi eu un 
pic. 


— Da da, ştiu cât eşti de pedant. 


Ieşim din clădirea somităţilor şi intrăm în cea în care era camera 
caşalotului. O cameră standard, militară, care mi-a dat sentimentul că sunt din 
nou la academie. Într-un dulap era echipamentul meu, păstrat de gras cu 
sfinţenie. Totul era acolo, rânduit frumos şi în perfectă stare. 


Sar sub duş. Îmi rad părul de pe faţă, mă spăl pe dinţii mei deosebiți şi 
constat cu surprindere că nu mai am nici o lipsă în dentiţie. Nu că aş fi avut 
multe găuri în şiragul de perle, dar de la sporturile sângeroase pe care le-am 
practicat ani de zile m-am ales cu ceva urmări. De asemenea, pe corpul meu 
de atlet nu mai aveam nici o cicatrice. Ce dracu au făcut energiile astea cu 
mine două luni nu ştiu, dar trebuie să mulţumesc pentru această reparaţie 
generală. Trimit un gând suav către Adnana şi constat că îmi răspunde cu o 
stare de toropeală şi de plutire. 


Spuneţi şi voi în ce hal am ajuns. Din tipul pragmatic care eram, am 
devenit un fel de medium. 


— Ţi-am adus prosoape curate, nefolosite.Te rog să nu te ştergi cu 
cele care sunt acolo pentru că nu răspund de eventualele eczeme care îţi vor 
apărea în cele mai gingaşe locuri. 


— Tot scârbos ai rămas, grasule. Pe tine nimic nu te va schimba 
vreodată, dragul meu viţeluş. 


Intră în baie şi îmi aduce două prosoape albe, alături de halatul meu 
de mătase. 


— Băi frate, eşti ca biscuitele de slab. Complet devitaminizat. Lasă că 
mă ocup eu de asta. 


Nu îl bag în seamă şi încep să înlătur picăturile de apă. Mă dau cu 
parfumul căruia i-am cam dus dorul, îmi îmbrac halatul şi intru în cameră. 
Normal că pe masă se aflau deja nelipsitele beri, alături de sticlele mate. Într-o 
zi am să-l întreb pe umflat ce dracu e trotilul pe care mi-l tot serveşte. 


— l-am anunţat şi pe ceilalţi că eşti întreg. Au spus că, atunci când te 
vei mai înzdrăveni, vom ţine sfat. Acum, te rog să mănânci ceva. Nu mă pot 
uita la tine. Sigur nu eşti bolnav? Te simţi bine? 


— Grasule, sunt într-o formă fizică în care nu am mai fost niciodată. 
Cred că energia asta pe care o port cu mine mă menţine aşa. Dar să vedem ce 
părere are despre licorile tale celebre în toată galaxia, râd eu desfăcând una 
din sticle. 


Torn în pahare. 
— Pentru Adnana, drag tovarăş. 


— Pentru Adnana, yoghinule. Ultima oară când am ţinut toastul ăsta 
eram mai relaxaţi. 


— Aşa este. Doar că acum suntem un pic mai luminaţi în legătură cu 
planeta asta. 


Sorbim în tăcere, apoi devorez cu poftă tot ceea ce avea grasul de 
mâncare. Bucuros că mă vede în starea asta mă răsfaţă cu tot felul de bunătăţi. 
La finalul cinei scot din geanta cu echipament, ţigările, iau microfonul şi încep 
un discurs. 


— Dragi colaboratori care vă aflaţi pe frecvenţa asta, vă invit la 
reşedinţa sergentului sonat pentru o oră de lectură în stele. Absența va fi aspru 
pedepsită. Executarea. 


Aud doar câteva chicoteli, apoi vocea lui Bob. 


— Domnule, e o bucurie enormă să vă avem din nou printre noi.Vom 
ajunge toţi în cel mai scurt timp. 


Decid că nu e frumos să-i primesc în halatul ăsta de proxenet şi mă 
schimb în hainele mele comode. La final, grasul îmi întinde ceasul pe care-l 
credeam pierdut. Mergea brici. Am simţit că revin printre oameni după ce l- 
am prins de mână. Pulsul meu e însă foarte mic. Nu-mi amintesc ca vreodată 
să fi fost aşa, dar atâta vreme cât mă simt ca un nou născut nu mă interesează 
altceva. 


Se aud zgomote la uşă. Sar şi deschid. Erau toţi acolo. Bob, Beatrice, 
Isaac şi cei doi ofiţeri ale căror nume nu le-am ştiut niciodată. Trec din braţe 
în braţe, din pupături în pupături. Ce bine mă simt cu ei. E echipa mea, 
oamenii pe care mă bazez şi pe care îi iubesc enorm. 


In sfârşit se aşează fiecare pe unde a găsit loc. Fără vorbe inutile se 
umplu paharele şi se ciocnesc cu un zgomot cristalin. 


— Sunt sigur că aşteptaţi toţi explicaţii. Le veţi primi, dragii mei, dar 
mai întâi vreau să aud cum e viaţa pe aici. 


— Domnule, e militărie curată. 
— Te ascult, draga mea, zic eu aprinzând a nu ştiu câta ţigară. 
Imi face bine fumul. 


— Când am ajuns noi, baza era aproape gata. Se pare că au muncit la 
ea în draci. După ce au sintetizat combustibilul pentru navă, au băgat-o într-un 
hangar, sub pază foarte strictă. Apoi au început să apară militarii. Cred că ăsta 
a fost ordinul. Să fie treziţi când totul era cât de cât organizat din punct de 
vedere al resurselor. Ei au întărit siguranţa, au preluat controlul şi au instalat 
pe orbită cinci sateliți, care în permanenţă monitorizează tot. Sateliţi echipați 
cu armament, bineînţeles. Nu ştiu cum au creat în jurul Adnanei o pătură de 
protecţie care dezintegrează tot ce trece. Apoi au trimis către Pământ toate 
datele culese şi cred că ăsta a fost semnalul pentru plecarea celorlalte nave. 
Cred că tot militari se află la bord. 


Aici interveni Isaac. 


— Scuzaţi-mă vă rog, doamnă, de întrerupere. Ceea ce am aflat de la 
colegii mei este faptul că au descoperit în interiorul planetei un fel de 


substanţă, de compus, care, pe înţelesul vostru, a contribuit la crearea acelei 
pături de protecţie. E şi o sursă de energie aproape nelimitată. Aşa am reuşit 
să activăm şi sintetizatoarele de hrană. Deja se fac experimente promițătoare 
pe solul Adnanei. Putem cultiva multe chestii, aşa încât risc să afirm că, în cel 
mult câteva luni, problema hranei va fi rezolvată. Şi mă refer la hrană în 
cantităţi planetare. 


— Domnule căpitan, spuse unul din ofiţeri, se pregăteşte o ieşire în 
spaţiu pentru a vedea ce planete vecine avem şi ce resurse se pot găsi acolo. 
Să ştiţi că se lucrează intens, aşa că, atunci când vor veni ai noştri, progresele 
vor fi mult mai mari. 


Meditez prelung la cele auzite şi încep povestea aventurilor mele. La 
final scot medalionul şi o invoc din nou pe Adnana. De data asta, apare în 
formă umanoidă. Albastră, cu un chip frumos, cu forme perfect proporţionate 
şi chiar cu o tentativă de zâmbet pe bune. S-a adaptat, luând din mintea mea 
viziunea despre tipul femeii ideale. 


— Bună seara, dragul meu, spuse ea cu un glas suav. 

Toată lumea rămâne mută, în afară de Karl. 

— Omagiile mele, doamnă, încercă el să fie simandicos. 

Adnana nu îl privi. Aceeaşi stare de plutire puse stăpânire pe mine. 


— Să sperăm că tot ceea ce ai transmis tu rasei tale va fi tratat cu 
maximă seriozitate. Nimic nu îi poate împiedica pe Creatori să vină aici. Ceea 
ce aţi descoperit voi până acum e un mic atom în imensitatea spaţiului. 
Planeta asta are un potenţial pe care nu-l puteţi înţelege. Armele voastre sunt 
primitive, iar ceea ce aţi construit în jurul planetei e nefuncţional. Te rog să vii 
cu mine. 


Şi, fără să aştepte încuviințarea mea, mă luă în braţe. M-am pomenit 
din nou înconjurat de particulele albastre, care se mişcau frenetic în jurul meu. 
De data asta însă vedeam tot ceea ce se întamplă. Am urcat, înlănţuit de 
Adnana, în înaltul cerului şi am văzut planeta în toată frumuseţea ei. Cum 
naiba poate să mă care aşa prin spaţiu, nu ştiu. Am trecut pe lângă sateliții 
instalaţi de noi şi doar printr-o simplă atingere unul din ei a explodat. Apoi am 
coborât cu o viteză ireală şi m-am pomenit din nou în camera lui Karl. M-a 
lăsat din îmbrăţisare şi mi-a spus: 


— Te rog să fii convingător, dragul meu. Foarte convingător. Dacă eu 
am putut să fac asta, închipuie-ţi ce pot face cei care m-au creat. 


Intră din nou în medalion. Simt pe piept o vibraţie ciudată. 


„Calm, draga mea, calm. Dacă ei nu pleacă, noi doi sigur vom fugi de 
aici”. 


Nu ştiu ce m-a făcut să spun asta. Imediat, medalionul a luat din nou 
temperatura corpului meu, nu a mai vibrat şi eu am intrat în starea de armonie 
cu tot ce era în jur. 


— Domnule, toate astea sunt suficiente pentru a trimite la balamuc un 
om normal, spuse Bob cu o voce obosită. 


— Ai dreptate, dar să îţi mai spun ceva. Tocmai a fost distrus un 
satelit, iar eu cu Adnana am trecut de pătura aia de protecţie aşa cum trece 
minunatul nostru Karl printr-o fereastră, care stă între el şi kerosenul lui. 
Suntem terminaţi dacă nu reuşim să-i convingem pe căpoşii ăştia că trebuie să 
plecăm de aici. 


— Grea misiune. Deja opinia generală este că planeta se află la 
picioarele noastre şi deja încep porcăriile clasice. Control militar, secrete, 
experimente şi alte chestii de genul ăsta, spuse unul din ofiţeri. Mă tem că 
atunci când ne vom confrunta cu cei care sunt adevărații proprietari vom fi 
zdrobiţi fără prea mare efort din partea lor. Şi apoi va veni rândul Pământului 
să fie invadat aşa cum noi am invadat Adnana. 


— Mâine sigur mă vor chema la alte discuţii, zic eu calm. Şi atunci 
am să le pun în vedere că pot face mari stricăciuni. Acum, să lăsăm astea şi să 
savurăm dinamita creată de Karl. E mult timp de când nu am stat împreună la 
poveşti. V-am cam dus dorul. 


Am petrecut până la o oră destul de târzie, apoi am decis să mergem 
în pleduri. 


Dorm tun, fără vise, fără întreruperi. Mă trezesc cu un cap greu şi cu o 
amorţeală în toate părţile corpului. Ce naiba e astenia asta? Nu am mai avut o 
aşa stare de sfârşeală niciodată. Mă ridic din pat şi constat cu surprindere că 
medalionul e rece, fără nici o strălucire. 


Karl doarme ca un epileptic. 


“Adnana, eşti cu mine?” 


Nici un răspuns, nici o vibraţie. De asta mă simt aşa nasol. Nu e cu 
mine fantoma mea dragă. Cine ştie pe unde umblă? Sunt speriat de faptul că 
mă simt organic rău în absenţa ei. Decid să trezesc pahidermul. Deschide nişte 
ochi injectaţi, încercând să-şi dea seama unde e. 


— Neaţa, tipule. Ce te scoli cu noaptea-n cap? 


— E amiază, prietene. Tu nu ai un program zilnic prin baza asta? Sau 
stai degeaba toată ziua aşteptând ciroza? Hai să ne activăm cumva. Nu mă 
simt foarte bine. A plecat Adnana din medalion şi mă afectează tare treaba 
asta. 


— Eşti dependent, gagiule. E ceva fizic sau doar o criză de 
îndrăgostit? 


— Fizic, grasule. Parcă mi-au plecat toate forţele. 

— Păi, hai să te întremez eu, anemicule, râse el. 

Ne mai facem de lucru prin cameră, cu micul dejun şi cu toaleta 
zilnică, apoi ieşim afară. Un soare blând ne călăuzeşte paşii, o adiere uşoară 
parcă ne ghidează de colo colo. Aşa cum am presupus, sunt căutat de 
generalul suprem pe circuitul privat. 

— Bună ziua, domnule căpitan, spuse el sobru. 

— Să trăiţi, domnule general, latru eu, încercând să par regulamentar. 

— Dacă aţi reuşit să vă refaceţi cât de cât, vă rog să veniţi la şedinţa 
noastră. Avem nevoie de prezenţa dumneavoastră astăzi. Au avut loc 
schimbări majore, care ne dau, oarecum, de gândit. 


— Satelitul, nu? fac eu superior. 


A urmat o pauză destul de mare după care, pe un ton sec, mi-a 
răspuns. 


— Veniţi, vă rog. 


Am vrut să-i cer permisiunea de a lua cu mine sergentul, dar m-am 
răzgândit. Sunt cu Karl la bine şi la greu, aşa că îl voi impune. 


— Hai grasule, că ne aşteaptă liderii, spun eu încet. 


— Eşti cam galben, tipule. Cred că te-a schimbat foarte mult energia 
asta. Sigur faci faţă la discuţii? 


— Voi fi bine. 


Simt prezenţa ei. Valuri de energie mă învăluie, o căldură catifelată 


mi se plimbă prin toate celulele. Privirea mi-a devenit mai ageră, iar în minte 
mi s-a instalat certitudinea că pot face orice. 


„Adnana, unde ai fost?” 
„Nu ai înţelege, dragul meu, dacă ţi-aş explica.” 
„Te rog să nu mă mai părăseşti, ma simt oribil fără tine.” 


„Mi-am permis să intervin în metabolismul tău, de asta te simţi aşa în 
momentul în care eu sunt nevoită să mă alătur celor din lumea mea. Dar te voi 
învăţa ce trebuie să faci pentru a controla mental tot ceea ce se întâmplă 
înăuntrul fiinţei tale. E o întreagă chimie, dar atât de simplă. Nu conteneşti să 
mă uimeşti. Să supravieţuiţi, ca rasă, atâta timp, cu mecanismele astea deja 
depăşite pe scara evoluţiei, e ceva extraordinar.” 


„E momentul ca eu să mă alătur celor asemenea mie. Sper doar ca 
mica noastră plimbare de aseară să-i fi lămurit oarecum.” 


În tot timpul în care eu am avut acest monolog-dialog, am ajuns în 
sala deştepţilor planetei. 


Nu-i bag prea mult în seamă, mă aşez la masă şi aştept întrebări. 


— Domnule căpitan, nu ştiu ce s-a întâmplat aseară, dar sunt convins 
că aveţi de a face cu explozia satelitului. Sunt mai mult decât nerăbdător să 
aflu cum anume aţi ajuns la el, cum anume aţi trecut de pătura protectoare şi, 
mai ales, cum dracu l-aţi distrus. Toate astea fără ca noi să vă putem detecta. 


— Domnule general, stimaţi colaboratori, ceea ce am făcut eu aseară 
a fost doar o mică mostră a puterilor Adnanei. Vă rog din toată inima să 
anulăm tot şi să strângem şandramaua. Vom găsi altă planetă. Haideţi, mai 
degrabă, să învăţăm de la Lucrători unele chestii şi apoi să o ştergem de aici, 
cât mai avem timp. Sunt convins că orice rezistenţă este inutilă, riscăm o mare 
catastrofă. 


Parcă vorbeam în pungă. Se uitau toţi la mine cu o mare uimire şi 
neînțelegere. 


— Nu plecăm nicăieri, domnule căpitan, izbucni generalul. De bine, 
de rău, am ajuns aici, aşa că vom negocia cu ei şi, dacă nu vom ajunge la o 
înţelegere paşnică, ne vom bate pentru fiecare palmă de planetă. Din ceea ce 
îmi spun savanții, prietenii dumitale, Creatorii ăştia, accentuă el cu subînţeles, 
e posibil să fie fiinţe marine. Altfel, de ce au nevoie de o planetă cu aşa puţin 
uscat? Poate ajungem la un consens. Ei cu apa lor, noi cu uscatul. E dreptul 
nostru să trăim în Univers. Şi, dacă nu vor, vom muri cu ei de gât, ca nişte 


militari adevăraţi, făcu el arogant. 


Am rămas mut de uimire. Nu mai era nimic de făcut. Starea de război 
era ca şi declarată. Aştia nu erau normali. Dar nu era numai atât. 


— Dacă nu doriţi să participaţi la treaba asta, sunteţi liber să părăsiţi 
incinta bazei. Vi se va pune la dispoziţie orice formă de echipament militar 
doriţi, precum şi un mijloc de transport. Dar vă asigur că, odată ieşit, nu va 
mai fi cale de întoarcere. Vă vom tolera însă prezenţa dacă decideţi să mai 
rămâneţi prin preajmă. Acum, vă rog să-mi predaţi medalionul pentru a scoate 
ceva informaţii de la creatura asta ciudată care a pus stăpânire pe mintea şi 
corpul dumneavoastră! 


Hai, nu zău! Mă laşi? Asta e prea de tot. Şuvoaie de sânge fierbinte mi 
s-au urcat la cap. Am izbucnit. 


— Domnule general, cu tot respectul, vreau să vă informez că faceţi 
cea mai mare greşeală din viaţa dumneavoastră şi, din păcate, sunt sigur, că 
ultima. Puneţi în pericol, nu doar vieţile celor de aici, ci şi pe a celor de acasă, 
de pe Pământ. Aroganţa şi inconştienţa sunt cele care ne-au făcut să distrugem 
Terra, să fim la un pas de extincţie, ca rasă. Îmi pare rău, dar în condiţiile 
astea sunt hotărât să preiau controlul misiunii din nou. Şi credeţi-mă că pot 
face asta fără a putea cineva să mă împiedice. 


— Şi cine vă va urma, domnule căpitan? Banda dumneavoastră? face 
el destul de calm 


— Pot instaura teroarea aici, dacă este nevoie. Nu trebuie ca lumea să 
mă iubească acum pentru a mă urma. Işi vor da seama într-un final că i-am 
salvat. 


Nervii mi-au afectat atenţia, aşa că nu i-am văzut pe cei doi militari de 
elită, care s-au strecurat în spatele meu şi mi-au vârât între coaste ţevile reci 
ale armelor din dotare. Dau să mă întorc, dar o lovitură perversă în ceafă mă 
face să îngenunchez. Simt şi gustul unui bocanc greu între buzele mele 
senzuale. Asta aşa ca bonus. 


În secundele următoare nu am mai ştiut ce e ăla control. Am simţit 
doar o forţă extraordinară în muşchi şi, în câteva clipe, toţi erau inconştienţi. 
Un tip cu pregătirea mea sportivă şi biciuit de energia ciudată cu care m-am 
întovărăşit, a demonstrat că poate anihila zece militari de elită, un general şi 
cinci savanţi. 


Karl făcu ochii mari. 


— Hai să-i legăm cu ceva, propuse el. 
— Lasă-i naibii cum sunt. Voi încuia uşa şi voi prelua controlul. 


Ciudat era că începeam să simt multe chestii. Percepeam rotația 
planetei, auzeam valurile oceanului, deşi mă aflam la distanţă de el, auzeam 
zumzetul conversaţiilor din bază. E clar, mă transform într-un simbiot, încep 
să evoluez. Poate de asta aveam nevoie noi, oamenii. De o asemenea evoluţie. 
Să nu mai fim sclavii orgoliului nostru, sclavii trupului nostru imperfect. 


Drace, gândesc ca Adnana. Sunt însă dispus să fac orice sacrificiu 
pentru a salva Pământul de invazie. Asta e o rebeliune în toată puterea 
cuvântului. Nu ştiu cum vor reactiona toţi cei din bază, dar în mod sigur voi 
reuşi să-i conving să mă urmeze, aplicând forţa. Nu am de ales. 


Mai întâi, ajutat de Adnana, trebuie să distrug sateliții, apoi să îmbarce 
pe toată lumea în navă şi să-i trimit aiurea prin spaţiu. Dupa toate astea, 
trebuie să găsesc o modalitate de a opri din drum celelalte nave. Şi, într-un 
final, să conving Creatorii că intenţiile noastre nu vizau amestecul în treburile 
lor. 


Mi se induceau toate astea sau le gândeam chiar eu? Vorba lui Bob, 
balamuc în toată regula. Pentru toate obiectivele pe care le-am enumerat, nu 
am nici un plan. Improvizaţia ţine atât timp cât am elementul surpriză de 
partea mea. Momentan deţin controlul. 


— Karl, unde e centrul de comandă? Unde sunt ochii şi urechile 
bazei? 


— Pe aici, tipule. 


Mă conduce printr-un labirint de holuri şi ajungem, într-un final, în 
faţa unor uşi blindate. 


Deschide, supermanule, dacă poţi. 
„Adnana, trebuie să intrăm aici.” 
Ca prin minune, apare, în formă umanoidă. Cât e de frumoasă. 


Îmi face semn să trec. Uşile se deschid automat şi intru în centrul de 
control. O forfotă extraordinară domină peisajul. Fiecare face câte ceva. Intr- 
un final ne observă şi îngheaţă. 


— Domnilor, îmi permit să vă informez că eu sunt comandantul 
acum. Doamna deosebită care mă însoţeşte se numeşte Adnana şi este ceva 
peste puterile voastre de înţelegere. Îmi voi permite să întrerup alimentarea cu 
energie, aşa că, vă rog insistent să vă retrageţi în camerele voastre până la noi 
ordine. 


Spuneţi şi voi ce sunt în stare să fac. lau la palme întreaga mea rasă 
pentru o fantomă, pentru o iluzie, pentru ceva ce m-a invadat complet. Dar, 
dacă nu aş fi convins că fac ceea ce trebuie, aş strivi medalionul imediat. 


„Din nou ai dubii, dragul meu.” 


„E normal, aşa sunt eu, dualist, dar, undeva în interior, am o mare 
încredere în tine.” 


Scot toţi savanții, pe rând. Asta e partea uşoară. Printre ăştia nu există 
tipi care să facă crize de nervi cu consecinţe contondente. Adnana a închis 
uşile blindate în urma lor. Am început să decuplez generatoarele. Am făcut 
antrenamente multiple, care au cuprins şi astfel de situaţii. Cum să iei în 
stăpânire o anumită locaţie. În primul rând, tai energia şi comunicațiile. Apoi 
urmezi planul. Eu însă, ţin să vă reamintesc, nu am nici unul. Am scos din 
funcţiune şi sateliții. 


Nu mai am cale de întoarcere. Sunt pasibil de execuţie imediată. Asta 
abia e o rebeliune. Sunt convins că militarii deja au primit ordin să folosească 
forţa maximă pentru a mă anihila, dar nu-mi pasă. 


— Acum, să mergem la navă, spun eu încet. 


— Tipule, cum dracu vom trece de iadul pe care mai mult ca sigur ni 
l-au pregătit semenii noştri iritaţi? 


— Cu încredere, grasule. 
— Te urmez. Crezi că se vor chinui să ne prindă vii? 


Mă abţin să răspund pentru că ştiam amândoi ce va urma. Doar erau 
prin preajmă trupele de elită, oamenii de fier. Eu tocmai pe asta mă bazez. Că 
sunt doar nişte oameni, rigizi în convingerile lor. Ia-le certitudinea că mărul 
este atras de pământ după ce e aruncat în aer, aşa cum a demonstrat mister 
Newton şi ai să vezi ce docili devin. Marile credinţe s-au construit pe 
miracole, nu pe vorbe. 


Fără nici o jenă ies printre uşile masive. Adnana e lângă mine. 


Normal, pe hol, erau deja organizaţi colegii noştri. Şi totuşi am trecut printre 
ei. M-au privit coplesiţi. Să ieşi cu o aşa creatură la braţ într-o mare de 
armament şi ură, trebuie să fii cel puţin sonat. E cazul meu şi al sergentului 
obez. 


Erau fascinaţi de Adnana. Era momentul pentru care se pregătea 
omenirea de mii de ani. Acela în care va întâlni o altă rasă, o altă inteligenţă în 
Univers. Cred că minunata mea prietenă a făcut ceva cu ei. Prea erau toţi ca 
nişte fete mari. 


leşim din clădire. În faţa ei aştepta echipa mea de şoc. 
— Bob, du-mă la navă, te rog. 


Fără intrebari inutile, a luat-o înainte. 
— Tipule, ce plan ai? 
— Nici unul, grasule. Merg pe ghicite, fac eu serios. 


Ajungem la hangar şi intrăm nestingheriţi. E aici. Imensă, frumoasă, 
copleşitoare. Simt un fior de bucurie când o văd. 


— Domnilor, îmbarcarea, vă rog. Duceţi nava pe orbită şi aşteptaţi un 
semn de la mine. 


— Un semn în ce sens? 


— Veţi vedea la momentul oportun. Acum plecaţi. Vreau să vă ştiu în 
siguranţă. Bob, mă bazez pe tine. Ştiu că la simulări totul pare uşor, dar, 
crede-mă că în realitate e o povară greu de dus. Doar setează coordonatele, 
Karl te va asista. Pe curând, domnilor. Eu mai am de reglat multe pe aici. 


— Să ai grijă de tine, tipule. 


Karl a fost scurt. Ceilalţi m-au privit uşor încordaţi. Beatrice a venit 
lângă mine, m-a îmbrăţişat şi m-a sărutat. În momentul ăla am simţit o uşoară 
ameţeala şi am văzut că Adnana şi-a modificat culoarea. M-a buşit râsul. E 
geloasă fantoma. Repede mai învaţă defectele noastre. 


Dus de val 


Soarele Adnanei mă biciuia cu razele lui fierbinţi. Era o zi frumoasă, 
ca oricare alta. Nu ştiu de ce simţeam o mare încordare, care mă apăsa 
groaznic. Nu aveam senzaţia că greşesc, ci doar aceea că e o clipă crucială 
pentru două rase. Sau poate trei dacă puneam la socoteală şi Creatorii. 


Cum era dictonul ăla? „Ai căutat povara cea mai grea şi te-ai găsit pe 
tine însuţi.” 


Câtă profunzime şi frustrare în fraza asta. Nenea ăla care a emis-o cred că a 
fost un tip extraordinar de nemulţumit. Avea mari conflicte interioare. 


Iertare, dragă cititorule, pentru chestiile astea, dar cred că deja eşti 
obişnuit cu deviaţiile mele. 


Adnana mergea lângă mine şi, în momentul ăla, reprezenta singurul 
meu punct de sprijin. 


Deschid microfonul pe toate canalele şi încep teoria chibitrului. 


— Doamnelor şi domnilor. Vă vorbeşte căpitanul vostru la plecarea în 
această aventură, care, pe zi ce trece, devine o misiune cu o evoluţie fatală 
pentru toată lumea. Vă anunţ că sunt în posesia navei. În momentul de faţă se 
află în spaţiu. De asemenea, dispun de colaborarea şi afecțiunea unei forme de 
viaţă inteligente, care mi-a transmis un avertisment. Cu tot riscul, trebuie să 
părăsim această planetă în cel mai scurt timp. Inutil să menţionez că orice 
rezistenţă este sinucigaşă. Am demonstrat că pot face tot ce doresc, inclusiv 
îmbarcarea voastră cu forţa. Vă propun o călătorie spre alte meleaguri. Nu e 
pierdută misiunea noastră. Se schimbă doar locaţia din motive de securitate. 
În consecinţă, vă rog să vă pregătiţi astfel încât, în douăzeci şi patru de ore, să 
fiţi la bordul navei care ne-a adus aici. 


Mă opresc pentru o pauză de efect, aşteptând eventuale comentarii. 
Nu mi-a răspuns însă nimeni. Ori carisma mea, ori Adnana, i-a vrăjit pe toţi. 


Decid că nu are sens să ard gazul la rece prin bază. „Draga mea, te rog 
să plecăm de aici.” Din nou mă ia în braţe şi mă urcă în înaltul cerului. Mă 
simt extraordinar. Nu există în interiorul meu nici teamă, nici uimire. Trecem 
pe lângă navă cu o viteză ameţitoare. Ne contopim cu imensitatea spaţiului. 


Nu ştiu cât am hălăduit pentru că, aşa cum probabil vă amintiţi de la 
orele de fizică sau de filosofie, timpul e ceva relativ. 


„Rămâi cu mine, te rog. Nu pleca.” Gânduri şi senzaţii duioase mă 
copleşesc. Chiar că e ceva deosebit în toată povestea asta. 


„Să-i văd întâi plecaţi pe toţi, apoi voi hotărî ce cale aleg. Mă vei 
prezenta Creatorilor?” 


„Pentru ce?” 


„Pentru a lămuri situaţia, pentru a salva Pământul de invazie, draga 
mea. 


„Nu se va întâmpla aşa ceva. Urmele sosirii voastre aici vor fi şterse, 
nimic nu va tulbura echilibrul, aşa că nu are rost să-ţi faci griji.” 


„Ce se va întâmpla oare cu cei de pe navă? Unde vor putea ei să 
meargă pentru a fi în siguranţă?” 


„Înapoi, pe planeta voastră. Aşteptaţi evoluţia rasei, nu grăbiţi 
procesul.” 


Iar filosofii. Oare suntem forţaţi să ne acceptăm limitele şi să încercăm 
să ne găsim locul în Univers fără a perturba nimic? Oare ce dracu se va 
întâmpla cu mine? Cum voi putea trăi, cum voi putea sta pe Pământ după ce 
am văzut toate astea? După ce am sfidat spaţiul şi timpul, după ce am început 
să descopăr unele forţe? 


Un tip ca mine să stea încorsetat pe o planetă muribundă alături de 
semenii lui condamnaţi la moarte...? Grea viaţă! 


Fără vreun avertisment m-am pomenit din nou în bază. În mijlocul ei 
era tot personalul, inclusiv militarii, care aşteptau docili. Sute de energii 
albastre lucrau la încărcarea tonelor de echipament în navă. Cum dracu s-au 
întâmplat toate astea? Cred că e încă una din scamatoriile Adnanei. 


— Tipule, cum naiba? 
— Balamuc, grasule, balamuc, răspund eu la fel de uimit ca şi el. 
— Văd că planurile tale au mers beton. 


— Nimeni nu ne vrea aici, crede-mă. 
— Şi unde dracu” plecăm? 


— Acasă. Ne vom întoarce cuminţi şi vom încerca să convingem 
lumea că soarta noastră este să stăm acolo unde ne-am născut. Nu suntem încă 
pregătiţi pentru Univers. 


— Ce porcărie! Vom muri cu toţii. 


— Nu neapărat. Mai am un plan de rezervă. 


In mintea mea a încolţit o idee genială. O idee care, poate, va schimba 
viaţa tuturor. Voi rămâne cu Adnana în constelația asta ciudată şi voi vedea ce 
se va întâmpla. 


— Tipule, hai să mergem. Toată lumea s-a îmbarcat. 


Mă uit la el cu mare drag. Îmi va lipsi grasul ăsta. Îmi vor lipsi 
glumele, alcoalele dubioase, loialitatea lui. Chiar îmi pare rău, dar e o cale pe 
care trebuie să merg singur. 


— Voi fi prin preajmă, stai fără grijă. Bob pe unde e? 


— La post. Să ştii că e foarte meticulos şi responsabil. 
— Un bun căpitan. 
Deschid microfonul. 


— Bob, eşti de acum căpitanul navei. Eu mai am câteva chestii de 
rezolvat pe aici. 


— Unde să duc nava? 
— Inapoi de unde am venit. 


— Imposibil, domnule. Nu voi condamna Pământul la moarte.Voi 
intra în ceața verde şi voi merge prin Univers în speranţa că voi găsi un loc 
prielnic. lertaţi-mi nesupunerea, dar sunt foarte hotărât. 


Zâmbesc, plăcut impresionat de spiritul lui rebel. Cred că a învăţat de 
la mine unele atitudini şi asta era exact ce avea nevoie pentru a fi un lider 
necontestat. 


Ideea mea ascunsă era să o rog pe Adnana să ne ajute, să ne înveţe ce 
trebuie să facem pentru a recupera ceva din vitalitatea Pământului. Poate 
energiile astea, Lucrătorii, vor şti să ne pună pe drumul cel drept. 


Mai aveam însă ceva de rezolvat. Cum anume voi opri navele care 
erau în drum spre planeta asta? 


Stăteam pe geanta cu echipament şi fumam gânditor. Adnana era 
lângă mine, privindu-mă cu ochii ei albaştri, ciudaţi. M-a învăluit un mare 
sentiment de înstrăinare. Nava s-a ridicat şi m-am pomenit singur în toată 
baza părăsită. 


„Mulţumesc pentru că ai rămas.” 


„Vei putea avea grijă de mine? Cu toată fiziologia mea simplă, să ştii 
că am nevoie totuşi de unele chestii ca să pot funcţiona.” 


„Ştiu despre tine tot ce trebuie, dragul meu. Eşti pe mâini bune.” 


Am văzut o tentativă de zâmbet. Am zâmbit şi eu ca viţelul. Ce 
altceva să fac? 


Dezastrul 


Din spatele unui geam murdar, de la înălţimea clădirii impunătoare, 
colonelul Nielson privea la specatacolul deprimant de afară. Pe străzile 
oraşului s-a strâns o mulţime de oameni nemultumiţi de faptul că au trecut 
deja câteva săptămâni de când nu au mai ajuns proviziile. 


Primise de dimineaţă raportul Comisiei de Astonomie, raport bazat pe 
datele culese de la observatorul plasat pe Triton. Primise şi rapoartele misiunii 
de pe Adnana. 


Ce naiba făcuseră ăia între timp? Ultima transmisie a ajuns în urmă cu 
două luni şi totul părea să fie în regulă. Generalul Asibian era un tip de oţel, 
genul fanatic, şi dacă el raportase ca încheiată prima fază a misiunii, atunci 
îndoielile erau de prisos. 


De atunci s-a instalat o linişte de cavou în toate receptoarele. La 
început, echipa de savanţi a presupus că s-au dat peste cap frecvențele. După 
calculele lor timpul trecea mai repede pe Adnana şi era posibil ca numeroase 
interferenţe să afecteze recepţia transmisiilor. 


S-a avansat ipoteza că ar fi avut oarece dificultăţi. Dar dacă au reuşit 
să sintetizeze combustibil, dacă au desoperit materialul ăla pluripotent care ar 
fi putut reanima Pământul, ce naiba i-ar fi putut împiedica să transmită? Sau să 
se întoarcă o parte din ei, aşa cum a fost programat. 


Afară continua iureşul. Mulțimea flămândă devasta orice. In afară de 
câteva cutii goale nu puteau găsi mare lucru. 


Nici el nu mâncase de două zile. Mai avea în schimb o sută de 
batoane proteice, bine ascunse, şi doi litri de apă. Astea erau ultimele lui 
resurse. Nu că ar mai fi contat. 


Işi aminti ziua în care a intrat în armată. Multe birouri, multe hârtii. 


Linişte totală, puţini prieteni. Se jucau cu cifrele. Puţini erau conştienţi de 
faptul că acele cifre reprezentau vieţile unor oameni. Ce mândrie deosebită îi 
apuca pe toţi când datele se potriveau perfect şi când reieşea din statistici 
complicate o perioadă mai mare de subzistență. 


Fiecare zi era la fel. Trezit dimineaţa, în zori, antrenamentul în sala de 
forţă, micul dejun milităresc, apoi biroul imens în care se simţea ca un atom. 
Cand se încheia programul urmau cei patru pereţi ai camerei sale. 


Era un lux orice abatere, până şi întâlnirile cu colegele sale erau parcă 
planificate de sus. Ajunsese un mic robot în marea armată planetară. 


De mic visa să ajungă în spaţiu. Apoi s-a specializat în radioactivitate. 


Fiind cadru militar, avea unele avantaje legate de hrană, de locuinţă, 
de siguranţă. Nu ştiuse, până acum, ce era foamea. Se bucura însă, într-un fel, 
că totul era pe cale să se sfârşească. 


— Domnule colonel, navele vor părăsi oraşul. Avem un loc pentru 
dumneavoastră. 


Vocea din difuzor îl trezi la realitate. Făcea parte din gaşca de 
şobolani care părăsea corabia. 


— Sosesc imediat, domnule general. 
— Hangarul doi, în zece minute. Plecăm cu sau fără dumneavoastră. 


Un pocnet sec semnifică sfârşitul conversaţiei. Luă cu el geanta de 
echipament, care aştepta cuminte pe birou şi se grăbi spre hangar. 


Soare. Soare fierbinte şi enervant, care îşi arunca razele peste o 
atmosferă terestră infestată. În arşiţa amiezii, câteva nave părăseau cele mai 
mari oraşe ale Pământului, având un punct de întâlnire ştiut doar de cei câţiva 
generali de la bord. 


Lucrurile mergeau din ce în ce mai rău. Atmosfera din navă era atât 
de încărcată încât nimeni nu îndrăznea să facă nici un gest în plus. 


Colonelul Nielson privea absent pe geam. A avut noroc. Era unul 
dintre cei mai buni specialişti ai armatei în radioactivitate. De asta a fost 
convocat. 


Situaţia era complicată. De parcă foametea generală nu era de ajuns. 
S-a verificat totul de zeci de ori. Nu era loc de îndoială. Ceva venea către 
Pamant. Ceva de dimensiuni foarte mari şi cu o viteză prea mare pentru a fi un 
corp inert din Univers, deşi s-au mai văzut anomalii. Înfiorător era că, în 
câteva săptămâni, intra pe o traiectorie care intersecta planeta. Normal că au 
început alertele în toată lumea. S-au strâns cei mai importanţi oameni pentru a 
găsi o soluţie. 


Într-un final au aterizat. S-au grăbit să coboare. S-au încolonat 
disciplinat şi au plecat spre una din multiplele platforme care avea rolul unui 
lift subteran. Au coborât câteva sute de metri în adâncul Pământului. Au intrat 
într-o încăpere mare, plină de ecrane. Fiecare a luat loc pe unde a apucat. Erau 
o sută de oameni. Spuma spumelor. Elita oraşelor mari, cei care decideau 
soarta omenirii. 


Pe ecrane erau imaginile primite de pe Triton. Se vedea un corp 
enorm, roşu. 


A început consfătuirea. Colonelul Nielson aştepta îngândurat să ia 
cuvântul. Până la el erau însă mulți care trebuiau să prezinte câte ceva. O bună 
bucată de vreme nu a fost atent la ceea ce se discuta. În momentul în care au 
început câteva contre între interlocutori ridică şi el privirea. Normal, unii mai 
sperau sau nu voiau să creadă că, în ciuda tuturor speranţelor, obiectul ăla 
venea direct către Pământ. 


— Domnilor, nu avem ce face. Va trebui să mergem pe Marte, în 
adăpostul pe care l-am proiectat special pentru asemenea situaţii. 


— ŞI acolo cât credeţi că vom rezista? 
— Haideţi să facem cumva să oprim ameninţarea asta. 


— Cum anume? Nu mai sunt rezerve decât pentru câteva zboruri. Nu 
avem cum să oprim obiectul acesta sau să-i schimbăm măcar traiectoria. 


— Pe Marte rezistăm maxim un an. 
— Domnilor, vă rog să faceţi o clipă linişte, ţipă colonelul. 
S-au oprit toti uimiţi. Fără să le dea timp de replică, Nielson continuă. 


— Vă rog să luaţi loc şi să ascultați varianta mea. 


Toată lumea îl asculta parcă hipnotizată. 


— Toţi cei care ne aflăm aici avem acces la datele cele mai secrete. Şi 
fiecare avem o interpretare proprie a acestora. Ceea ce vă rog eu acum este să 
aveţi un pic de judecată obiectivă. Să transcedeţi în gândire specializarea 
voastră şi să observați un fapt crucial. Obiectul acesta tocmai şi-a dublat 
viteza într-un timp extrem de scurt. E clar că nu e un fenomen natural. 
Cunoaştem partea aia de spaţiu şi ştiţi foarte bine că nimic nu ar explica asta. 
Deci, orice vine spre noi este construit de cineva. Dimensiunile sunt enorme, e 
aproape cât Luna noastră. Trebuie să recunoaşteţi că a sosit clipa în care o altă 
rasă stabileşte un contact cu noi. Oricum ar fi, orice intenţii ar avea, noi nu 
putem face nimic. Suntem lipsiţi de resurse. Haideţi să aşteptăm. Pe Pământ 
vom muri de foame în câteva săptămâni, pe Marte într-un an. Ce diferenţă e? 
Dacă am dreptate, poate mai avem o şansă, dacă nu, tot se va sfârşi viaţa în 
colţul ăsta de Univers. De pe Adnana nu mai avem nici un semn demult. Nu 
mai există nici o speranţă. Aproape toate reactoarele din lume sunt goale, iar 
de sintetizat combustibil ştiţi foarte bine că nu putem pentru că nu mai avem 
materie primă. Tot ce ne-a mai rămas de făcut este să studiem obiectul ăsta 
până vine la noi. Am eşuat ca rasă, am dat-o-n bară. Mai devreme sau mai 
târziu trebuie să ne împăcăm cu ideea. 


Se lăsă în scaunul moale, parcă epuizat de toată tirada asta. 
Urmă un moment de linişte. 


— ŞI aţi avut curajul de a ţipa la noi doar pentru a ne expune 
fatalismul care vă bântuie, domnule colonel? 


— Domnule general, nu e fatalism. Din păcate e o realitate. 


— Nu-mi amintesc să vă fi chemat aici pentru capacitatea 
dumneavoastră de decizie. Sunteţi cel mai bun expert în radioactivitate pe 
care-l avem, aşa că, vă rog, data viitoare când veţi lua cuvantul, în mod 
civilizat, respectând ierarhia, să prezentaţi punctul de vedere al unui 
profesionist. S-a înţeles? 


Nielson lăsă garda jos. 
— Am înţeles, domnule general. 


— Perfect. Acum, vă rog să vă îndreptaţi către laboratorul principal. 
Cunoştinţele dumneavoastră vor fi de folos în stabilirea scenariilor la care 
lucrează deja cei mai buni savanţi. În câteva ore trebuie să auzim un raport, pe 
baza căruia vom lua deciziile finale. 


Scenariul cel mai probabil, în concepţia lor, era că impactul va 
devasta Pământul. Nimic nu va rezista. Era iminentă plecarea pe Marte, apoi, 
într-un timp scurt găsirea unei soluţii pentru adaptarea la condiţiile de acolo. 
Trebuia avut în vedere şi modul în care se va modifica interacţiunea planetelor 
în sistemul solar. Aşa o coliziune putea devia Pământul de pe orbită. S-ar 
schimba mecanica cerească. Acum le era forţată mâna. Trebuia gasită o 
soluţie. 


Maxim trei sute de oameni încăpeau în baza de pe Marte. Cum vor 
asigura ăştia supraviețuirea rasei umane nu interesa pe nimeni. Scopul era 
salvarea temporară a vieților lor. 


După câteva ore de calcule şi argumente, savanții au prezentat 
generalilor ceea ce voiau să audă. În câteva minute s-au organizat, au transmis 
notificările celor aleşi pentru plecare, au dat ordine speciale unor echipe 
pregătite cu grijă demult şi apoi au aşteptat cuminţi, privind unii la alţii, ora 
stabilită. Nu avea sens să rămână pe Pământ. Puteau studia desfăşurarea 
evenimentelor din noul lor laborator. 


Colonelul Nielson a încercat în zadar să se împotrivească, a avut chiar 
ideea de a refuza îmbarcarea, dar fără succes. Aveau prea mare nevoie de el. 


Praf stelar 


Am rămas cu Adnana până ce baza a fost complet dizolvată. 
Lucrătorii aveau o eficienţă extremă. In câteva minute, tot ceea ce am 
construit noi în luni întregi a dispărut pur şi simplu. 


După ce au terminat treaba, au plecat şi m-am pomenit în plin câmp 
deschis. Din toată călătoria noastră pe planeta asta am ramas doar eu şi geanta 
cu echipament. Însă sunt gata de aventura vieţii mele. 


O privesc pe Adnana, care parcă a intrat într-un fel de transă. E 


imobilă, ochii ei ciudaţi sunt închişi şi nu simt nici un gând din partea ei. 
Mintea mea se dilată, simt tot ce este în jur. Percep zgomotul celulelor mele. 
Inţeleg reacţiile din corpul meu. E o metamorfoză. 


O linişte stranie m-a învăluit. Parcă nici soarele nu mai arde aşa tare. 
Incepe dedublarea mea. Mă ridic spre cer. Planeta rămâne în urmă. 


Totul a devenit o continuă linie neagră ce se mişcă pe lângă mine. Nu 
simt nimic. Nici frig, nici întuneric. Sunt contopit cu spaţiul, cu timpul, cu 
infinitul. 


„Adnana.” 


Cuvântul magic, de fapt, gândul magic. A dispărut totul şi m-am 
pomenit din nou pe planetă. De data asta sunt într-o încăpere subterană, 
luminată feeric în culori verzi, alături de o echipă de Lucrători. Mă uit la 
degetele mele, care parcă au devenit transparente. Au aceeaşi formă, dar nu 
aceeaşi consistenţă. 


„Drace, s-a dus naibii fizicul meu superb. Şi câţi ani am lucrat la el.” 


Am o stare de euforie, amestecată cu uimire. Sunt total diferit. Am 
conştiinţă umană, dar nu şi corp uman. Am devenit primul reprezentant al 
unei noi rase în Univers.Un dualism energie-materie. 


Mă uit în jur în speranţa că o voi descoperi pe cea care m-a făcut sa 
devin aşa. E o chestie ciudată. Să poţi vibra cu ceea ce e în jurul tău, să simţi 
electronii şi să auzi zgomotul atomilor. 


Nu ştiu sigur dacă pot afirma cu certitudine că văd. 
Gândurile mele modifică materia. Asta m-a fulgerat. 


Comunic fără să vorbesc, percep fără să văd, ma mişc fără să calc. Nu 
ştiu de ce trec prin această metamorfoză. Imi sondez mintea în căutarea unor 
răspunsuri. De ce oare am fost transformat aşa? 


Suntem fiinţe net inferioare faţă de cei de aici, dar oare avem ceva ce 
ei nu înţeleg? Avem noi oare, ca rasă, ceva ce ei nu pot învăţa, ceva cu care 
noi ne naştem? Am un million de întrebări pentru Adnana, dar un glas interior 
îmi spune că e un drum pe care voi merge singur în căutarea răspunsurilor. 


Incerc să mă analizez din punct de vedere fizic. Imi privesc corpul şi 
văd doar o infinitate de particule. Mi-am imaginat cum arătam înainte şi 


instantaneu am luat formă umanoidă. Temperamentul meu a rămas acelaşi. Ca 
să fiu sigur de asta ard un pumn sănătos în unul din ziduri şi fac o frumuseţe 
de gaură. Exact cum mă aşteptam! 


Simt vibraţiile care m-au răsfăţat de când purtam medalionul şi eram 
o mare pungă de apă. E ea. E Adnana în mintea mea sau eu în mintea ei. 


„Acum suntem unul. E finalul muncii noastre. Impreună vom începe 
adevărata misiune.” 


„Te rog să mă lămureşti. Sunt atâtea necunoscute pentru mine.” 


„Ai o eternitate să le descoperi singur. Nu e asta cea mai importantă 
calitate a voastră? Curiozitatea. Cea care vă împinge să faceţi lucruri 
nesăbuite. Să vă luaţi de piept cu Universul. Să vă depăşiţi condiţia de 
experiment primordial. Uite că experimentul nostru a dat roade, iar testul la 
care aţi fost supuşi a dezvăluit o evoluţie la care noi nu ne aşteptam.” 


Mă lansez în imensitatea şi nemărginirea minţii mele. Fiecare 
particulă din care eram construit poseda o cantitate de informaţii infinită. 


De ce avea nevoie de mine? Nu eram nici cel mai deştept, nici cel mai 
frumos băiat de pe planetă. Sau poate da? Dacă într-adevăr eram experimentul 
lor de ce nu au transferat o conştiinţă direct de pe Pământ? Ne-au făcut să 
venim până aici. Puteam accepta că e un test pe care l-am trecut. Dar de ce 
oare i-au făcut pe ceilalți să plece? 


Simt în interior un zâmbet care mă pune în inferioritate. 


„Poţi face tot ce îţi doreşti acum. Ai răspunsul la orice intrebare. Vei 
avea acces la toate astea în momentul în care nu vei mai gândi ca şi cum încă 
ai fi încorsetat într-un corp fragil.” 


„Nu-mi pot depăşi condiţia umană, cel puţin pentru moment. Ce ai 
făcut cu corpul meu?” 


„ŞI asta ştii.” 


Sunt acum doar energie. O acumulare de gânduri, dar duc dorul 
senzaţiilor fizice. În secunda următoare revin la forma mea iniţială. Sunt întins 
pe o stâncă dreptunghiulară, acoperită cu ceva moale şi pufos. Sunt îmbrăcat 
în haine militare, am geanta cu echipament alături. Pereţii camerei sunt de un 


verde smarald. Gândurile mele pot transforma materia. 


Mă ridic încet şi încep o rapidă inspecţie a fizicului meu mult încercat. 
Constat că totul e pus acolo unde trebuie să fie. 


„Adnana, hai să plecăm de aici.” 


Nici un răspuns. Oare ce gânduri dubioase mai are cu mine minunata 
mea fantomă? 


„Priveşte, te rog.” 


Când naiba a reapărut? Trebuie să-i spun să nu se mai furişeze aşa, nu 
de alta, dar nervii mei au şi ei limite. Nu pot suporta şoc după şoc fără să intre 
în grevă la un moment dat. 


E în faţa mea. Nu mă pot abţine să constat cât e de frumoasă. Ochii ei, 
în schimb, sunt stranii. Fără pupile. Doar două puncte mari, albastre. Nu pot 
citi nimic în ei. 


„Ce să citeşti? Ai acces la mintea mea, rezonezi cu mine acum, 
suntem în simbioză perfectă. Tu îmi dăruieşti emoţii, eu îţi dăruiesc 
cunoaşterea şi te adaptez oricărui mediu.” 


Mă ia în braţe şi mă pomenesc la suprafaţa planetei. Stupoare, dragii 
mei. Adio soare, adio loc plăcut, adio copaci. Planeta care semăna atât de mult 
cu Pământul a dispărut. În jurul meu e o peliculă de energie albastră care mă 
protejează. Acum am înţeles. E Adnana, mulată pe forma mea umană, ca un 
costum spaţial. 


Sunt în mintea ei. Cum poate purta singură o aşa povară? Să ştii totul, 
să fii una cu Universul, să modifici planete, să nu-ţi pese de timp. 


Am simţit infinita singurătate şi răceală a unei asemenea fiinţe. Asta 
voia de la mine. O motivaţie, o emoție, ceva care să modeleze o conştiinţă în 
interiorul ei. Voia să-şi definească propria ei percepţie despre sine. Cum ar 
spune un prieten de al meu, psihiatru, afectul. Aşa parcă se cheamă toate 
chestiile astea. 


Oricum, Adnana, planeta, a dispărut. 


„Am adus totul la forma iniţială pentru a nu mai ispiti şi pe alţii să 
pornească într-o călătorie sinucigaşă.” 


„Am avut norocul de a ajunge primii, nu-i aşa?” 


„Ai fost ajutat, dragul meu.” 


Şi eu care mă credeam cel mai bun pilot din galaxie. Am fost dus de 
mânuţă până aici. Am eşuat. S-a dus dracului salvarea rasei umane. Am 
încetat de ceva timp să mai fiu uimit sau şocat de chestiile care se întâmplă în 
jurul meu, dar faza asta cu planeta adusă la stadiul de bolovan, chiar m-a 
dărâmat. Cum spunea Adnana? Să încetez să mai gândesc încorsetat. Pe 
dracu! Cine se poate detaşa de specia lui? Cine se poate detaşa de casa lui? 
Doar o fiinţă fără sentimente, fără inimă. Doar o fiinţă singură. De milioane de 
ani în singurătate. 


Prefer să fiu din nou un atom în praful stelar din care ne-am născut 
toţi, decât să renunţ la ideea mea iniţială. Sunt un tip care crede în steaua lui, 
chiar dacă această stea e la dispoziţia cuiva care o manevrează cum vrea. S-au 
schimbat situaţiile în toate felurile de la începutul aventurii noastre. Acum 
măcar am o certitudine. Nu mai vin Creatorii. Chiar am mari îndoieli că 
există. Totul a fost pus la cale de Adnana şi numai ea ştie motivul. 


„Nu ştii încă tot. Nu lua decizii pripite. Gândurile tale modifică 
materia, nu uita asta. Eşti un diamant neşlefuit care abia în mâinile bijutierului 
capătă adevărata strălucire şi frumuseţe. Eu sunt bijutierul tău, dragul meu.” 


Ce cuvinte foloseşte! S-a mulat pe mintea mea. 


„Când evoluţia ta va fi completă, mă vei putea ajuta. Vom putea, 
împreună, să terminăm ceea ce rasa mea a început cu mult timp în urmă. Sunt 
ultima din specia mea. Am învăţat să folosesc tot ceea ce are Universul de 
dăruit pentru a ajunge la stadiul ăsta, dar evoluţia mea nu e completă. E greu 
să înţelegi acum ce sunt eu. Avem nevoie unul de altul. Am o soluţie pentru 
planeta ta. Eu am creat-o, în speranţa că o combinaţie între infinitate şi 
fragilitate va deveni cheia impasului în care mă aflu acum. A trebuit să fac 
multe experimente acolo, culminând cu cel care te-a adus aici.” 


Decid că nu are sens să înţeleg mai mult. Deja am aflat lucruri care ar 
putea zdruncina zdravăn toată organizarea socială de pe Pământ. Poate că 
totuşi avem nevoie de o resetare. Poate că e nevoie de un nou ciclu de 
evoluţie. Poate, în genele noastre, este scris un nivel maxim de dezvoltare, 
după care urmează prăbuşirea şi apoi renaşterea. 


Asta e soluţia ei? Cine stie? 


Punct final 


— Chiar îmi pare rău că nu a venit cu noi căpitanul. Bob, pe unde 
crezi că o fi? Cum naiba va supravieţui pe planeta aia sterilă? întrebă Karl, în 
timp ce manevra un acumulator de mari dimensiuni. 


— Nu ştiu, Karl. Fiinţa aia care e cu el mi s-a părut capabilă de multe. 
Ţine cont că aproape două luni l-a ţinut în compania ei şi l-a adus înapoi într-o 
formă fizică impecabilă. Sunt sigur că nu-i va face rău, ba mai mult, îl va 
învăţa o droaie de chestii, care pentru noi ar fi paranormale. 


— Dragii mei, avem în final o schiţă a traseului pe care am mers până 
acum. Au venit şi datele de la senzorii de distanţă. Arată o zonă de Univers 
destul de pustie. În schimb, sunt foarte mulţi asteroizi. Momentan fuzelajul 
rezistă, dar tare mă tem că avem nevoie de un diagnostic complex. Asta o 
putem face doar asolizând pe undeva. 


Vocea lui Isaac, care a devenit indispensabil pe puntea de comandă. 


Nimeni nu i-a contestat noul rol. Nici lui, nici lui Bob. S-a înţeles că 
el este căpitanul navei şi că în mâinile lui se află soarta tuturor. Militarii de 
elită, împreună cu generalii, inclusiv generalul Asibian, au intrat benevol în 
criogenie. Toată lumea era convinsă că oamenii lor de încredere vegheau însă 
la tot ce se întamplă pe navă. Materia ciudată luată de pe Adnana, asigura 
funcţionarea la capacitate maximă a sintetizatoarelor de hrană. Combustibil 
era suficient, aşa că starea de spirit a echipei excela în optimism. 


Savanţii continuau experimentele şi încercau să înţeleagă mai multe 
din misterele noului compus. Era o febră continuă. Nimeni nu se plictisea. 
Într-un final, toţi au înţeles că posibilitatea de a rămâne singurii reprezentanţi 
în Univers ai rasei umane era mare. Partea mai delicată: transferul de date spre 


Pământ era imposibil. 


— Vom găsi un loc unde să putem sta măcar o vreme, rosti Bob mai 
mult pentru el. 


În fiecare zi petrecea ore întregi cu ochii în hărţile complicate pe care 
le senzorii i le puneau la dispoziţie. A avut câteva idei, dar la o analiză mai 
atentă au picat toate. Parcă pe fiecare planetă sau asteroid mai mare Universul 
s-a încăpățânat să planteze tot felul de obstacole. Unde oare aveau să mai 
găsească un loc primitor? 


— Domnule, avem o problemă. Vă rog să priviţi. 


Unul dintre senzorii interni clipea în disperare, ceea ce însemna că era 
o breşă în fuzelaj. Uşile ermetice s-au închis automat, compartimentul 
respectiv a fost depresurizat. Totul făcea parte din protocolul de siguranţă 
internă. 


— Ce dracu o fi acolo? întrebă Karl. Dar cu pietroaiele astea în jur 
totul e posibil, completă el cu un ton savant. 


— Domnule Karl, nu e vorba de microasteroizi. Avem un sistem 
special de protecţie a cărui eficienţă este maximă când suntem în ceața verde. 
E vorba de cu totul altceva. 


In momentul în care Isaac a terminat de vorbit nava a decelerat 
automat şi luminile de pe puntea de comandă au început să fluctueze într-un 
cod morse enervant. 


— Alertă de securitate, urlă Bob în microfon. 


— Momentan rezistăm, domnule. E o cădere de energie, dar nu au 
fost afectate sistemele principale. Suntem în derivă, dar măcar în interior 
avem condiţii de viaţă, rosti Isaac, care a reuşit să se echipeze în costumul 
spaţial într-un timp record. 


— Senzorii interni arată activitate energetică intensă în 
compartimentul sigilat, domnule. 


— Două echipe să asigure zona. Anunţaţi-mă dacă aveţi contact 
vizual cu orice ar fi acolo. 


— Domnule căpitan, suntem pe poziţii. Temperatura a scăzut. E frig 
ca-n cavou aici. Sper doar că ăsta să nu fie al nostru. 


— În câteva clipe veţi primi întăriri. Formaţie standard şi atenţie 


sporită. 


— Domnule, s-au stabilizat nivelele energetice. Avem putere maximă 
în reactoare. Putem reintra în ceața verde dacă ordonaţi. 


— Rămânem în inerția asta, Isaac. Nu vreau să risc. Şi, orice ar fi, 
doresc să asolizăm pe primul bolovan care ne iese în cale. 


Isaac intră în elementul lui. Timp de câteva minute studie toate datele, 
activă ecranul principal şi căzu într-o stare de meditaţie, la limita catatoniei. 
Aşa era el. În momentele alea puteai să-l îngropi, că tot nu se mişca. Într-un 
final, se uită la Bob. 


— Domnul doreşte şi cina sau doar o asolizare lină? şopti el, 
încercând să fie spiritual. 


— Eşti sigur că e locul potrivit? 


— In partea asta de Univers nu poţi fi sigur de nimic, dar asteroidul 
ăsta e enorm. În mod sigur gravitația lui ne poate asigura o mică pauză. 


— Domnilor, ceva nou în zona voastră? 
— Domnule căpitan, nu se mişcă absolut nimic. 


— Bob, sunt şi eu aici. E linişte, uşile sunt complet închise, nu se 
aude nimic. Parcă temperatura a mai scăzut în ultimele minute, dar în rest nu 
se observă nimic. Vocea lui Karl deveni sobră. 


— Ceva nu îmi place însă. Se răcesc toţi pereţii într-un ritm rapid şi 
uniform. Asolizăm, într-un final? 


— Karl, în câteva zeci de minute vom fi pe sol sau pe ce naiba o fi. 
— Sistemele de compensare nu fac faţă. Ce dracu poate fi aşa rece? 


Bob nu mai răspunse. Era ocupat cu poziţionarea navei, astfel încât să 
intercepteze traiectoria asteroidului. Zeci de luminiţe clipeau, senzorii 
funcționau impecabil, corectând fin manevrele delicate ale pilotului. Încet, 
încet, s-au apropiat. Pe ecranul principal apăru imensul corp. De culoare 
roşiatică, avea multe cratere şi era luminat parţial de razele slabe ale unei stele 
îndepărtate. 


— Suntem pe orbită. Se mişcă totuşi rapid. Sper să fim într-o oarecare 
siguranţă la suprafaţa lui. Isaac, ultimele calcule, te rog. Corectează-mi 


unghiul de abordare, nu vreau să ne facem praf pe aici. 


— Domnule, am calibrat tot. Suntem pe traiectorie descendentă. 
Putem trece deja pe pilot automat 


— Ok. Eliberez controlul manual. Karl, sosesc la voi. 


— Ar fi bine să te grăbeşti. E o lumină ciudată aici. Sunt 243.15 K 
într-o arie de câţiva metri de la uşă. 


— Treziţi pe toată lumea, ordonă Bob. E momentul să predăm 
comanda militarilor de elită, spuse el în timp ce îşi verifica autonomia de 
respiraţie în interiorul costumului. 


Se grăbi apoi spre puntea unde se întâmplau toate aceste ciudăţenii. 
Avea senzaţia că se mişcă extrem de greu, deşi era un tip ce putea alerga suta 
de metri în parametri aproape olimpici. 


Păşi pe coridorul împânzit de militari. Era rece. O frumoasă 
luminescenţă de culoare roşie împodobea pereţii calei sigilate. In acea locaţie 
erau depozitate multe din mostrele luate de pe Adnana. 


— Să trăiţi, domnule căpitan, rosti comandantul echipei. 
— Care este situaţia? 


— La fel de calmă şi de răcoroasă. Avem temperaturi de 203.15 K la 
nivelul pereţilor. 


— Karl, ce părere a1? 


— Eu zic să intrăm cumva şi să executăm tot ce mişcă, apoi să punem 
întrebări. 


— ŞI crezi că vandalismul ăsta ne-ar ajuta? Poate e o formă de viaţă 
pașnică. Nu cred că e un fenomen natural. 


— Domnule, se extinde, se auzi o voce sobră. 
Ciudata lumină roşie începea să cuprindă o arie din ce în ce mai mare. 


— Am trezit militarii de elită. Ei vor prelua comanda cât mai repede, 
spuse Bob. In cel mai scurt timp vom asoliza. 


— Domnule, veniţi pe puntea principală. Vă înlocuiesc eu. Vreau să 


fac o serie de analize. Am câteva teorii. Poate reuşim să ne dăm seama cu ce 
avem de a face. 


— Sosesc imediat. Cât mai durează până colegii noştri vor fi complet 
funcționali? 


— Nu mult, domnule, nu mult. 


Cum ajunse Bob pe puntea de comandă, Isaac dispăru imediat, mânat 
de curiozitatea lui proverbială. 


Suprafaţa asteroidului se apropia. O culoare roşie începu să cuprindă 
ecranul principal. Peste tot, numai cratere. Îl căută pe cel mai mare şi acolo 
decise să ducă nava. Erau măcar apăraţi de microasteroizi, dacă trebuiau 
făcute ceva reparaţii în exterior. 


— Domnilor, suntem la sol. Echipa ştiinţifică să înceapă un diagnostic 
complet. 


Apoi comută pe frecvenţa trupelor de securitate. 
— Cum stăm? 
Nici un răspuns. 


— Aici căpitanul. Către echipele din cala treizeci şi patru. Răspundeţi. 
E cineva pe frecvenţa asta? 


Tăcere absolută. Toţi piloţii de pe punte şi-au calibrat armele. Priveau 
întrebători către el. 


— Unul din voi rămâne aici, restul merge cu mine. 

Din nou, pe frecvenţa generală. 

— Domnule general Asibian sunteţi cu noi? 

— Sunt, domnule căpitan, dar nu refăcut complet. 

— Puteţi prelua comanda? Sunteţi informat despre situaţie? 
— Sunt. Care e locaţia dumneavoastră exactă? 


— Pe puntea de comandă. Mă pregătesc să merg spre locul acţiunii. 
Trupele care erau acolo nu mai răspund. 


— Am trimis deja toţi oamenii mei. Şi nici ei nu răspund. Nu cred că 
e prudent să mergem acum. 


— Domnule general, mă tem că nu avem alternativă. 


— Atunci, treceţi să mă luaţi de la camera de refacere. Sunteţi 
înarmat? 


— ŞI eu, şi echipa mea. Ne vedem imediat. 


Tăie comunicaţia si le făcu semn celorlalţi să-l urmeze. Cum au ieşit 
de pe puntea principală au rămas înmărmuriţi. Toţi pereţii aveau o culoare 
roşie şi senzorii de pe costum arătau temperaturi de 93.150 K. Se îndreptară 
încet spre uşile liftului, care erau deschise larg. Doar că nu mai era lift. 
Cablurile din titan care îl acționau atârnau sinistru în gol. 


— Rahat! izbucni Bob. Cum dracu ajungem jos? 


Nava era construită printr-o suprapunere de niveluri. Singura cale de a 
urca sau coborî era doar cu ajutorul liftului. Aceste niveluri erau etange între 
ele. 


— Poate încercăm să coborâm prin spaţiul fostului lift, propuse 
cineva. 


— Trebuie să oprim gravitația artificială pe toată nava. Aşa ne putem 
mişca mai usor, rosti Bob. Edward, întrerupe gravitația. 


— Gravitaţia întreruptă în cinci secunde, domnule căpitan, răspunse 
pilotul de pe puntea principală. 


— Activaţi tălpile magnetice. 


Fiecare ştia ce are de făcut. S-au îndreptat spre puţul liftului şi au 
început coborârea. Aveau de străbătut douăzeci de etaje. 


— Domnule general, se pare că nu putem veni în camera de refacere. 
Tăcere totală. 

— La dracu! Ori nu merg microfoanele, ori situaţia e delicată tare. 
Într-un final, au ajuns la nivelul unde a început totul. 


— Edward, pune din nou gravitația în funcţiune. Avem nevoie de 
libertate de mişcare. 


— Imediat, domnule. 


S-au lipit din nou de podea, în poziţia bipedă pe care rasa umană a 
dobândit-o după ani mulţi de evoluţie. Totul era roşu în jur. Uşile calei erau 
tot închise. Nici un militar nu era în perimetru. 


— Unde dracu au dispărut toţi? 


— Haideţi să încercăm să deschidem cala şi vom avea nişte 
răspunsuri. Edward, răspunde la comanda automată? 


— Imi pare rău, domnule. Nu răspunde. 


— Atunci vom încerca varianta violentă, spuse Bob setând arma la 
capacitate maximă. 


Cu un astfel de dispozitiv era în stare să pulverizeze orice corp solid. 
Spuneau hârţogarii că desfăcea cumva legăturile la nivel atomic. 


— Un pas în spate, domnilor, rosti el. 


Ținti uşa şi eliberă raza distrugătoare. Făcu o breşă mare în ea şi, fără 
să piardă timpul, se aruncă înăuntru. Toţi ceilalţi îl urmară. Întunericul îi 
cuprinse definitiv. Era finalul călătoriei... 


În afara navei, pe asteroidul imens începu furtuna. Vânturi 
înfiorătoare, praf roşu peste tot şi temperaturi care făceau ca totul să îngheţe 
instantaneu. În întunericul craterului imens nava parcă a prins viaţă. Era 
luminată din interior şi imaginea ei era aceea a unui imens bolovan 
incandescent. Valuri de particule luminoase ieşeau prin fuzelajul special şi, 
încet, încet, au umplut tot craterul. În acel moment torentul luminos parcă a 
îngheţat şi s-a transformat în materie solidă. Câteva secunde mai târziu, 
asteroidul şi-a modificat traiectoria şi a început o călătorie stranie spre 
periferia galaxiei. 


inta finală: Pământul. 


Reconstrucţia 


— Ultimele echipamente au fost transferate, domnule comandant. 
Suntem gata să întrerupem orice contact exterior, anunţă o voce glacială în 
difuzorul bazei marţiene. 


— Vreau să verific personal situaţia stocurilor, ordonă generalul 
Harlow. 


— Cum doriţi, domnule. Toată lumea e pregătită pentru inspecţie. Am 
ordinul dumneavoastră de a finaliza izolarea habitatului? 


— Afirmativ. 


În acel moment, uriaşa sferă de metal de la suprafaţa planetei începu 
manevrele de scufundare în interiorul calotei de gheaţă. 


Toţi cei care au ajuns aici erau deja la posturile lor, cu ochii pe 
monitoare. Stabilirea traiectoriei exacte a corpului necunoscut era singura 
prioritate. 


Generalul Harlow medita, cu ochii pe ecrane. 


„Vor descoperi savanții ăştia ceva? Putem face ceva? Putem să-i 
modificăm traiectoria?” 


Îi veni o idee. 


— Lăsăm inspecția pe mai târziu. Momentan, îi vreau pe doctorul 
Lamas şi pe colonelul Nielson la mine în birou. Ordon oprirea izolării bazei. 
Rămânem la suprafaţă. 


— S-a înţeles, domnule comandant. 


Luminile exterioare s-au reaprins, protocolul de scufundare a fost 
ridicat şi toată lumea a recăpătat permisiunea de a se deplasa nestingherită. 
Generalul aştepta, privind în gol. Minutele treceau cu greu. În mintea lui a 
prins deja contur o manevră îndrăzneață. Era un tip de acţiune şi, mai ales, 
era un tip curios. Unul care voia să ştie tot. Fenomele necunoscute îl enervau 
atât de tare încât atunci când savanții i-au spus că nu ştiu nici măcar din ce se 
compune obiectul uriaş care le dădea atâtea bătăi de cap, i-a făcut pe toţi 
incompetenţi, folosind un limbaj de-a dreptul cazon. 


— Domnule general, am sosit. 
Vocea colonelului. 
— Luaţi loc. Vreau să vă propun ceva. 


Începu să turuie plin de entuziasm ideea lui genială. În esenţă, era 
vorba de folosirea unei sonde din componenţa observatorului de pe Triton. 
Sondă care ar putea studia măcar la nivel macro corpul straniu care se afla 
acum deja la limita sistemului solar. 


— Domnule general, întai de toate am noutăţi. Acest bolovan are o 
deplasare greu de înţeles. Se mişcă în salturi. Acum câteva minute am 
descoperit chestia asta şi vreau să spun că ne-a lăsat mască şi pe noi. 
Contrazice toate legile ştiute. Singura variantă plauzibilă este să plasăm sonda 
pe suprafaţa lui, pentru că altfel nu l-ar putea urmări. Din păcate raza ei de 
acţiune e destul de mică, oftă doctorul Lamas. 


— De asemenea, completă colonelul Nielson, corpul ăsta emite 
radiaţii într-un spectru pe care nu suntem în stare să-l cuantificăm. lar 


radiaţiile astea sunt discontinui. E ca şi cum ar dispărea dintr-un loc şi ar 
apărea în altul, la distanţă foarte mare. Aceste salturi ale lui, în timpul nostru, 
sunt la nivelul milisecundelor. 


— Cum dracu? întrebă uluit generalul. Pare că stă într-un loc, dar de 
fapt a şi făcut milioane de kilometri? Ce e tâmpenia asta? 


— Nu ştim, domnule, răspunseră subordonații într-un glas. 


— Am făcut bine că ne-am refugiat aici, spuse generalul într-un final. 
E realizabilă ideea mea? 


— Cred că este, aprobă doctorul. În ritmul ăsta de deplasare va ajunge 
foatre repede la noi. 


— Staţi aşa, se grăbi generalul, dar, dacă spuneţi că se deplasează 
folosind un fel de dematerializare, nu ar fi posibil să evite ciocnirile cu 
corpurile care îi ies în cale? 


— E posibil. Trebuie să vă mai spun că, după ultimele noastre calcule, 
în momentul în care va ajunge în sistemul nostru solar, pe traiectoria lui către 
Pământ se va interpune Jupiter. Poate îl va opri. Noi, ca savanţi, începem să 
ne obişnuim cu tot felul de ciudăţenii în ultima vreme. 


— Se vede că nu aţi stat degeaba de la plecarea de pe Pământ. Să ne 
punem de acord cu ce avem de făcut pentru a urma ideea mea. Luaţi legătura 
cu Triton. 


— Va dura un timp până va reacţiona sonda, răspunse doctorul. 


— Avem activă şi naveta de urgenţă, domnule general. Pilotată cu un 
strop de nebunie poate ajunge pe Triton în maxim patru zile. La viteza pe care 
o dezvoltă corpul care vine spre noi ar trebui ca în patru zile să se afle exact în 
dreptul lui Neptun. Nu ştim ce va face după ce a intrat în sistemul solar, dar ne 
rămâne ceva timp să ne dăm seama ce e cu el. Mă ofer voluntar să pilotez, în 
cazul în care aprobaţi ideea asta. 


— Domnule colonel, e o acţiune îndrăzneață. Alte noutăţi mai aveţi? 
Incepu doctorul: 


— Ca şef al departamentului de cercetare, nu am a vă spune ceva în 
plus. 


— Nici eu. Suntem la dispoziţia dumneavoastră. Când ordonaţi 
ieşirea? 


— In două ore puteţi să vă îmbarcaţi. Sunteţi liberi. 
Cei doi salutară regulamentar şi părăsiră încăperea. 


Generalul îşi luă capul în mâini. „Ce porcărie! Tot felul de ciudăţenii 
au loc în ultima vreme.” Se gândea la cei apropiaţi lui. La soţia şi cei doi copii 
pe care i-a lăsat pe Pământ. I-a condamnat la moarte. Normal, nimeni nu ştia 
nimic. Secretul era foarte bine păzit. S-au dat publicităţii câteva rapoarte false 
despre succesul misiunii de pe Adnana, aşa că marea majoritate a populaţiei a 
mai găsit o urmă de speranţă. „Oare ce face acum Michael? A băut laptele de 
dinainte de culcare şi, îmbrăcat în pijamaua lui albastră, s-a băgat în pat, lângă 
mama şi sora lui. Oare ce visează băiatul meu? Are doar şase ani şi lumea se 
va sfârşi. Odată cu el. De ce, Doamne, permiţi să se întâmple asta?” 


Nu era un tip religios, chiar îi lua frecvent peste picior pe cei care 
practicau credinţa. Asta până într-o zi, când unul dintre preoţii militari i-a spus 
că sfârşitul lumii era precizat foarte clar în numeroase scrieri religioase. 


— Domnule general, suntem la bord. Incepem diagnoza standard. 
Avem nevoie de codul dumneavoastră pentru a accesa compartimentul de 
armament. 


— Vin spre voi. Vreau să fiu de faţă când veţi pleca. 


Se grăbi către navă. Când ajunse, toţi cei care lucrau acolo luară 
poziţia de drepți. 


— Totul e în regulă? întrebă el. 


— Afirmativ, domnule general. A mai ramas de verificat doar 
armamentul, dar asta nu se poate fără codul dumneavoastră de autorizare. 


— Colonelul Nielson e pe puntea principală? 
— Da, domnule general. 
— Părăsiţi nava. 


Unele chestii trebuiau să rămână cunoscute doar de o mână de 
oameni. Pe puntea de comandă, doctorul Lamas şi colonelul Nielson erau deja 
echipați în costumele spaţiale. Fără nici un cuvânt, generalul a tastat codul şi a 
transferat controlul celor doi. 


Uşile ermetice s-au închis în urma lui. Cu un zgomot uşor, nava s-a 


desprins de bază şi a început ascensiunea. 


Colonelul calibră senzorii de distanţă pe obiectul misterios. Acesta era 
acoperit de un fel de ceaţă şi nu puteau vedea nici un detaliu de pe suprafaţa 
lui. Ceea ce au observat însă imediat a fost faptul că şi-a micşorat considerabil 
dimensiunile. Dacă la descoperirea lui era cam cât Luna de mare, acum s-a 
redus la jumătate. 


— Când dracu s-a întâmplat asta? Şi mai ales, cum? întrebă el uimit. 
Doctorul privi gânditor ecranul principal şi rosti, ca pentru el. 
— Oare ce dimensiuni va avea când va ajunge la noi? 


— Poate ajunge cât o minge şi noi ne-am făcut griji ca proştii, râse 
colonelul. 


— E momentul să dăm raportul. Domnule general, totul e în regulă. 
Suntem pe drum către Jupiter. In cateva ore vom intra în centura de asteroizi 
şi vom activa ceața verde pe perioada traversării ei. 


— Luaţi legătura cu laboratorul. Cei de acolo vă vor da veşti pe care 
voi le veţi înţelege mai bine. 


— Domnule doctor Lamas, vă transmit ultimele date obţinute. 
Obiectul şi-a modificat dimensiunile, iar discontinuităţile sunt din ce în ce mai 
rare. 


— Bine, dar asta înseamnă că încetineşte. Am estimat greşit timpul. 
Unde e acum exact? 


— A ajuns lângă Neptun. Doamne! Se opreşte! 

— Poftim? 

— S-a oprit. 

— Transmiteţi semnalul către sondă, ordonă generalul. 


Cei doi au început să butoneze frenetic. Ghidată de la distanţă, sonda 
de pe observator îşi desfăcu antenele şi porni automat motoarele auxiliare. 
Transmise o ultimă imagine cu un răsărit mirific al lui Neptun şi apoi începu 
ascensiunea. 


— Ar trebui să se poată apropia suficient, rosti colonelul. 


— Abia în momentele astea îţi dai seama cât de relativ e timpul şi 


cum se schimbă în funcţie de sistemul de referinţă. Asteroidul, sau ce dracu o 
fi, are timpul lui propriu, care, se pare, că e altul faţă de al nostru. Noi 
percepem în secunde ceea ce el poate percepe în ani. Sau invers. La naiba! Nu 
mai ştiu nimic, făcu doctorul, obosit. 


— In câteva minute vom şti ceva. Sonda noastră a ieşit pe orbita lui 
Triton. Şi acum, hai să ne cunoaştem, domnule corp ceresc. 


Imaginile au început să vină. 


— Afurisita aia de ceaţă nu ne lasă să vedem nimic. Domnule general, vedeţi 
ceea ce vedem şi noi? 


— Afirmativ, domnilor. Suntem toţi în laborator, cu ochii pe ecrane. 
Recepţia e excelentă. 


Sonda se apropia uşor. Au căzut de acord ca ea să execute o rotaţie 
completă în jurul corpului misterios şi abia apoi să încerce o asolizare. 


— Nu mai emite radiaţii şi cred că e cumva ecranat la orice tip de 
unde, pentru că nici o scanare nu e posibilă. Mai are dubii cineva că e o 
structură construită? lansă o săgeată colonelul Nielson. 


O victorie mică pentru el. A avut intuiţia asta de la început şi acum 
avea dovada. Dar ciudăţeniile nu se opreau aici. Nu emitea nici o radiaţie. Pe 
nici o frecvenţă. Era clar. Aveau de a face cu ceva care depăşea puterea de 
înţelegere a rasei umane. Încet, încet, au început să apară imagini cu ceața 
roşie care-l înconjura. Datele nu relevau însă nimic cunoscut. Erau particule 
care nu se regăseau în nici o teorie de pe Pământ. 


Sonda începu coborârea prin norii roşii. In câteva secunde încetă orice 
semnal. Cei doi piloţi recalibrară senzorii şi trimiseră din nou comenzi sondei. 
Fără nici un rezultat. 


— Domnule general, am pierdut sonda. 


— Paştele mă-sii de treabă, izbucni Harlow. Şi nu am aflat nimic încă. 
Nu am văzut nimic. Morţii mă-sii de bolovan!! 


— Ordinele dumneavoatră, domnule, rosti colonelul sfios. 
— Să aud scenariile voastre! 


— Ori temperatura a distrus nava, ori norii ăia roşii împiedică 
transmisia. Oricum ar fi, trebuie ţinut cont că sonda nu era chiar fragilă. 


— Ştiu asta. Acum avem doar imagini trimise de pe observator. 
Porniti spre Saturn şi contactaţi-mă când ajungeti acolo. 


Fără nici o vorbă, piloţii intrară în ceața verde. Nava lor nu avea un 
sistem de protecţie avansat, aşa că traversarea centurii de asteroizi impunea 
manevra asta. Au setat oprirea automată pe orbita lui Titan şi s-au cufundat 
amândoi într-o profundă meditaţie. 


— Domnule general, obiectul începe să emită radiaţii. 
— Ce anume emite? 

— O undă de scanare, domnule. 

— Spre noi? 

— Nu. Spre Triton. 

— Observatorul. 


Au spus asta toţi în acelaşi timp. Câteva secunde mai târziu au 
dispărut imaginile, iar Neptun avea un nou inel în formare din resturile 
fostului său satelit. 


— Suntem pe poziţie. Am ieşit din ceața verde şi orbităm lin în jurul 
lui Titan. 


— Aveţi imagini? întrebă generalul. 


— Obiectul şi-a reluat cursa. Vine spre noi. De data asta nu mai are 
discontinuități. Se deplasează liniar, constant, iar viteza sa e comparabilă cu a 
noastră. Ce dracu s-a întâmplat cu Triton? 


— Porcăria asta face curăţenie. Scanează şi apoi distruge. Cu ce, 
Dumnezeul meu, să tragi ca să distrugi o întreagă planetă? Domnilor, suntem 
condamnaţi. Faceţi ce vreţi. Dispăreţi cât mai puteţi. Intraţi în ceața verde şi 
fugiţi unde vedeţi cu ochii. Noi scufundăm baza, ecranăm tot şi sperăm. Cu 
bine. 


Atât le transmise generalul. 
— Protocol de scufundare. Cod de urgenţă. 
— Şi noi ce dracu facem, doctore? 


—Aţi auzit ce a spus generalul, domnule colonel. Nu ne putem 
întoarce la bază. Avem puţin combustibil. Nava nu e chiar cea mai 


performantă din flotă. Nu vom ajunge prea departe. 


— Mă gândesc să ne întoarcem pe Pământ. Măcar să murim acasă, 
împreună cu ai noştri, decât îngheţaţi undeva, printr-un colţ de Univers. 


— Sau... 
— Sau... 


Gândeau la fel. Se priviră câteva secunde, apoi fixară coordonatele de 
zbor direct spre corpul misterios. Pe ecranul principal, imaginea lui era din ce 
în ce mai clară. Ceaţa care îl înconjura s-a dispersat şi se putea distinge o 
suprafaţă luminoasă, fără nici o formă proeminentă. Cei doi piloţi priveau 
încordaţi ecranele. Nu semăna cu nimic cunoscut, dar urmau un oarecare tipar. 
Au lansat semnalul de identificare al navei lor şi au început mişcarea pe 
traiectoria de interceptare. Nu a durat mult. S-au întâlnit în dreptul lui Saturn 
şi atunci obiectul a frânat brusc. Toate aparatele de la bordul navei au luat-o 
razna. 


— lată-ne faţă în faţă, vagabond stelar, rosti doctorul Lamas. 


— Ne ţine pe loc. Nu mai avem putere în reactoare. Ce naiba 
aşteaptă? 


— Parcă ar studia fiecare corp din sistemul solar. În dreptul lui 
Neptun a stat puţin, pe lângă Uranus nici nu a încetinit. Aici, în schimb, a 
oprit. Caută ceva, sunt sigur. 


— Radiațiile sunt uriaşe. Dacă ne mai ţine mult aşa ne vom vaporiza. 
— Porneşte spre noi. 


Au mai văzut doar o culoare roşie şi apoi întunericul îi cuprinse. 


Sfera luminoasă şi-a continuat drumul. A oprit şi în dreptul lui Jupiter. 
Şi-a intensificat strălucirea şi a început traversarea centurii de asteroizi. 


Marte. A fost scanată cu minuţiozitate. După ce a cules toate datele, 
obiectul ciudat s-a separat în două părţi egale. Una dintre ele a pornit cu viteză 
spre suprafaţa planetei. Impactul a fost devastator pentru că ţinta finală era 
nucleul. Nucleu, care era rece. Nucleu care nu mai era în stare să asigure nici 
activitatea geologică, nici câmpul magnetic. În momentul în care cele două 
structuri s-au combinat, a început procesul de reanimare planetar. 


Cealaltă jumătate s-a poziţionat deasupra regiunii unde era ascunsă 


baza, aşteptând parcă ceva. În urma coliziunii şi a imensei energii eliberate, 
calota de gheaţă, împreună cu baza din adancurile ei, s-a evaporat. Unda de 
scanare a confirmat dispariţia structurii pe care unii dintre pământeni o 
credeau inexpugnabilă. Totul decurgea după planurile misterioase pe care 
această sferă şi mai misterioasă le respecta cu sfinţenie. Odată Marte 
modificată, obiectul ciudat s-a îndreptat către ținta lui finală: Pământul. 


A ajuns. Era o zi ca oricare alta pe planetă. Mizerie, poluare, foamete 
şi haos. Nimic nu mai conta. Fiarele cu două picioare bântuiau peste tot, gata 
oricând să ucidă, să schilodească, să violeze. Energie nu mai exista pe 
nicăieri. Fiinţa numită om s-a reîntors la foc şi bâtă. 


Obiectul s-a dilatat şi a învelit toată planeta. Încet, încet, a început 
contracția. Ceaţa roşie se apropia din ce în ce mai mult antrenând tot ce era 
particulă nocivă în atmosferă. Aerul a redevenit curat, ca la începuturile vieţii. 
Numai că, această ciudată mantie cobora şi vaporiza tot în calea ei. Dezintegra 
organismele vii până la nivel de ADN. Nu s-a oprit la nivelul solului. Şi-a 
continuat călătoria către nucleul Pământului, unde s-a integrat. În particule 
roşii, ciudate, a fost ascuns şi protejat ADN-ul unei întregi rase, care va ieşi 
din nou la suprafaţă când forţele misterioase care guvernează Universul vor 
decide. 


Agonie 


Strângea între degetele sale mici o păpuşă făcută din cârpe. O păpuşă 
cu păr galben, cu ochi negri şi un zâmbet ciudat pe buze. Mai mult un rictus. 
O păpuşă suferindă, care se încadra perfect în peisajul din jur. 


Era un copilaş de câţiva anişori. Nu mai mulţi de şase. Avea un păr 


lung, plin de sânge închegat, o faţă murdară de noroi şi ochişori albaştri de o 
limpezime şi o inocenţă care aminteau de picturile celebre cu îngeri dintr-un 
trecut îndepărtat. 


Auzise el un cântec, pe care-l fredona mama sa, despre un bătrân ce 
aducea cadouri copiilor. Mergea fără o ţintă precisă. Era frig. Era noapte. O 
făptură fragilă şi tristă. Flămândă, într-un tablou apocaliptic. Avea o haină 
prea mică şi un tricou pe care era desenat soarele unei planete din ce în ce mai 
pustii. Buzele, cândva roşii, erau arse de sete. Era un copil subnutrit. Mergea 
aplecat, pe ceva ce mai demult fusese o autostradă. Se gândea la mama. Nu 
mai putea suporta foamea. Nu mâncase de câteva zile. Era greu să găsească 
ceva de mâncare. Nu mai avea nici lacrimi. Încerca să rămână viu într-o lume 
ce nu-i oferea decât singurătate şi pericole. 


Păpuşa era caldă. 

— Hai să ne jucăm!! 

Un râs cristalin, ca sunetul unui izvor rece de munte. 
— Eu o să mă ascund, iar tu o să mă găseşti!! 

— Nu fugi de mine. Nu vreau să te ascunzi. 

— Dar trebuie. Aşa e jocul. 

— Nu pleca. 

— Găseşte-mă! 

Acelaşi râs. 

O durere cumplită de stomac îl făcu să se aplece. 
— Lasă-mă să te vindec! 

— Mă doare! 

— Te vei face bine. 

— Nu fugi de mine. Te rog! 

— Caută-mă! Sunt aproape! 

Porni în căutarea păpuşii. Se abătu de la drum. 


— Vino... Vino... 


Alergă cât îl ţineau picioruşele minuscule. Fără să ţină cont de durerea 
de stomac şi de slăbiciunea ce-l copleşea. 


— Te găsesc! Te găsesc! 
Acelaşi râs cristalin. 
— Vino, sunt aproape! 


Fugea. Apoi, totul parcă s-a oprit. Un gol în jurul lui. Nu ştia că putea 
zbura. Era uşor ca un fulg, dar totuşi mult prea greu pentru un aer infestat. 


— Ce frumos ne jucăm. Zburăm. 


Din nou râsul acela obsesiv, care îl însoţi până în ultima clipă. 


Îl găsiră a doua zi două epave umane. Un băieţel slab, care strângea la 
piept o păpuşă. Capul său, răsucit într-o poziţie nefirească, era acoperit de un 
păr năclăit de sânge. N-au stat mult pe gânduri. L-au acoperit cu o bucată de 
pânză murdară şi l-au luat cu ei. Vor avea ce mânca vreo două sau chiar trei 
zile. Doar asta conta. Nu interesa pe nimeni cum anume a ajuns acolo sau 
unde erau părinţii lui. Acum reprezenta doar o modalitate prin care alţii îşi 
puteau continua vieţile lor de nimic. 


Zori de zi. Un soare roşiatic, sângeriu chiar, îşi arunca razele pe o 
planetă muribundă, unde mizeria şi foametea dominau. Frumuseţea asta a 
ţinut doar câteva clipe. Nori groşi au estompat lumina. 


Bărbatul căra cu el un cărucior, în care trona toată averea vieţii lui, ce 
se rezuma la câteva haine, două fotografii şi un litru de apă. Se mişca greu, pe 
un drum de munte. Verdeaţă nu mai era de o bucată de vreme. Doar pietriş şi 
mult praf. Avea o barbă deasă şi un păr lung, slinos. Dinţii îi erau negri şi 
stricaţi. La cât de rar mânca, asta nu era o problemă. Cu chiu, cu vai, a ajuns 
la jumătatea muntelui. Planul era să urce până în vârf. Nu-i păsa de nimic. Nu 
mai avea nici o speranţă. Se uită în zare. În faţa lui era un peisaj sinistru. Se 
vedeau ruinele unui oraş cu ziduri înalte, urme de fum şi multe, prea multe, 
clădiri dărâmate. De acolo plecase el. 


A încercat în zadar să ia contact cu cineva. Peste tot pe unde a umblat 
a găsit doar moarte, aşa că, foarte repede a ajuns la o concluzie deprimantă: 
era singurul om viu din oraş. Luni întregi a bântuit pe străzi încercând să 
găsească ceva de mâncare. Din când în când a avut noroc. Cea mai mare 
descoperire a lui a fost depozitul ăla subteran. Ce zile a petrecut acolo... 
Zâmbi cu plăcere la amintirea asta. Aproape două săptămâni a mâncat cinci 
cutii de biscuiţi şi trei de compot. Dar ce savoare, ce energie în toate celulele 
sale. 


Un zgomot de paşi îl făcu să se întoarcă. În urma sa veneau doi 
oameni, la fel de slabi ca şi el. La fel de distruşi. Mergeau grăbiţi, iar dacă au 
luat-o pe potecile astea lăturalnice, era clar că aveau ceva de preţ asupra lor. 
Se lipi de pământ şi îi urmări foarte atent. Unul din ei căra ceva învelit într-o 
pătură. Cel din spate avea un cuţit în mână. Îi ţinea la vedere. Nu-i era frică. 
Dorea să le ia tot ce aveau asupra lor. Poate ascundeau ceva mâncare. Scoase 
din pantaloni o ţeavă, lungă de un metru, pe care o găsise într-un apartament 
din oraş. Îşi adună ultimele forţe şi porni spre ei. Nu l-au văzut decât în ultima 
clipă. Pocni ţeasta primului apoi se întoarse spre celălalt. Ezită o fracțiune de 
secundă pentru că îşi dădu seama că era o femeie. Lovitura năprasnică se 
transformă în una de mai mică intensitate. Femeia căzu. Încă trăia. Găsi trupul 
copilului. Un braţ lipsea. După urmele lăsate de gurile celor doi îşi imagină 
ceea ce s-a întâmplat. Nici ochi nu mai avea. Auzise el la o emisiune mai 
demult că acolo se aflau tot felul de minerale si vitamine esenţiale pentru 
metabolismul uman. Nu se poate consuma numai carne fără ca toate reacţiile 
chimice din celule să nu o ia razna. Se pare că şi cei doi aveau asemenea 
cunoştinţe. Au supravieţuit destul de mult, la fel ca si el, deci ştiau tot felul de 
chestii utile. Nu simţea nici dezgust. Nu voia neapărat să supravieţuiască. 
Curiozitatea îl făcea să mai aştepte o zi, două, până ce se va arunca în 
prăpastie. Pentru asta a venit pe munte. Să se arunce de pe vârf. 


Femeia dădea semne de revenire. Se uită la ea. Era slabă, murdară. 
Dar era femeie. ÎI invadară instinctele. Nu a stat mult pe gânduri. O violă 
brutal. Nu i-a păsat de gemete şi rugăminţi. Simţea contracţiile involuntare, 
toată căldura şi catifeaua orgasmelor pe care i le dăruia fără să vrea. Era o 
brută. O bestie care trăia în mizerie şi moarte. Nimic nu mai conta. Doar 
instinctul. O specie muribundă care, chiar şi în ultimele momente, voia să 
supravieţuiască. Explodă în interior, cu o violenţă şi o forţă inumană. Timpul 
parcă se opri în loc. Ultimele zvâcniri, ultimele gemete. Apoi linişte. Doar o 
adiere uşoară de vânt şi nori plumburii deasupra. Se ridică. Femeia îl privea 
cu ochi mari, ochi ce picurau încă lacrimi. Îşi văzu de drum în secunda 
următoare. Confuz şi ameţit escaladă muntele cu o energie pe care nu o mai 
simţise niciodată. Ajunse în vârf. Privi în jos şi un zâmbet amar i se întipări pe 
buze. Nu mai conta nimic. Se aruncă în gol. 


Era un drum greu şi plin de pericole. Asfaltul lin şi neted ca un obraz 
de copil, ce a fost odată, se transformase într-un lung şir de gropi. Era frig. Un 
frig care pătrundea prin toate găurile hainelor. Tot ceea ce o ţinea în viată era 
copilul ce-l purta în pântec. 


Avea cândva un păr frumos, lung şi negru. Acum era plin de fire albe. Îşi puse 
o mână pe burtă. Parcă erau bătăile unor aripi de fluture. Nu mai avea lacrimi. 
Cum să nască într-o asemenea lume? Ce viaţă să dăruiască? Dacă nu ar fi fost 
aşa frig poate că ar fi văzut altfel lucrurile. O durere violentă o opri din mers. 
Era timpul. Se întinse pe drum şi aşteptă continuarea. Era ceva instinctual, 
ceva natural. Dureri... Dureri cumplite. O senzaţie de presiune în tot corpul 
slăbit. Umezeală... Ceva fierbinte. Apoi contracţii din ce în ce mai dese. 


Suferinţă, sânge şi sfâşiere. Nu putea respira de durere şi emoție. Totul avea 
să urmeze calea bătătorită de mii de ani. Aşa era mersul lucrurilor. 


Un țipăt, o respiraţie, o mişcare. 
Viaţă. 


Era totul pentru ea. Această fiinţă fragilă, care tocmai vedea lumina 
unei lumi în agonie. Nu conta. Va lupta pentru această scânteie de divinitate. 
Cu dinţii secţionă cordonul ombilical şi aşteptă cuminte ultima fază. Trebuia 
să elimine placenta. Se transformă într-un animal. O mâncă, plină de lăcomie, 
deoarece ştia că proteinele din ea îi vor asigura zile de forţă şi de lapte pentru 
puiul ei. Lumea murea, dar ea năştea şi renăştea. Puse copilul la sânul ei 
moale şi simţi cum se hrăneşte odată cu el. Avea trei haine cu care încerca să 
facă faţă gerului. Din două, îi făcu un culcuş. Nu mai simţea frigul. Doar o 
dorinţă de sacrificiu şi de luptă până la moarte pentru fiinţa care tocmai se 
născuse. Se ridică anevoios şi porni din nou la drum. Azi e o zi extraordinară. 
Mâine va trebui să se descurce cumva pentru a rămâne în viaţă amândoi. Dar 
va face asta. Era crezul ei. În tot corpul simţea o energie maximă şi o 
surescitare vecină cu nebunia. Pas cu pas. Respirație cu respiraţie. Drumul pe 
care-l urma nu conta. Strângea copilul, care nu înţelegea nimic. Copilul care 
nu va cunoaşte bucuria, râsul, grija unor părinţi iubitori. 


Temperatura se schimba de la o oră la alta. Ziua era acceptabil. 
Nopțile erau extrem de reci. Tocmai o asemenea noapte trebuia să înfrunte. 
Epuizată şi îngheţată se întinse din nou pe asfalt. Strânse copilul în braţe. Nu 
mai avea lacrimi, doar un mare nod în gât. 


Soarele răsări devreme şi două fiinţe înghesuite una în alta îl salutară 
cu o ultimă respiraţie şi o ultimă privire. 


Oraşul era pustiu. Nimeni pe străzi şi nicio lumină în blocurile cu sute 
de etaje care dominau un peisaj sinistru. Navele erau la sol, avariate sau fără 
combustibil. Porţile erau larg deschise, dar nu mai era nici o fiinţă în periferii 
care să vrea să intre. 


O lumină roşie, ciudată, se aşternu la un moment dat peste tot. 


Magia 


E o călătorie incredibilă, cea pe care o fac cu Adnana. Am tot felul de 
impresii şi de teorii despre Univers, despre imensitatea lui şi, mai ales, despre 
ceea ce înseamnă timp. Nu sunt sigur că mai au vreo valoare. Pentru mine 
timpul se măsura conform metabolismului meu. Conform sistemului de pe 
Pământ. În momentul în care a dispărut punctul de referinţă, am început să nu- 
l mai pot defini. 


Percep însă multe forţe, multe interacțiuni între toate corpurile care 
orbitează în jurul unor stele mai mult sau mai puţin active. 


Adnana e în continuare mulată peste forma mea umană. Mă întreb 
oare pe câte observatoare sau telescoape apar în momentele astea. Acum sunt 
convins acum că nu suntem singuri în Univers. Suntem printre cei mai 
înapoiaţi, dar şi printre cei mai iubiţi şi poate cei mai studiaţi. 


Nu ştiu unde mergem, dar după ce am trecut de imensul soare în jurul 
căruia gravita cândva planeta spre care am pornit de pe Pământ, am văzut din 
nou doar o dungă neagră, ce se mişca rapid pe lângă mine, de fapt, pe lângă 
noi. 


Din când în când ne opream, iar Adnana studia intens ba un sistem 
solar, ba o planetă singuratică. 


A fost un moment frumos acela în care am asolizat pe o planetă 
pustie, aflată lângă o stea muribundă. Cerul era de un roşu aprins, se vedeau 
câţiva sateliți, care răsăreau într-o anumită ordine. Era magnific. 


Stăteam cu Adnana pe unul din munţii de acolo şi priveam cerul. 
Priveam un peisaj sălbatic şi periculos pentru mine, ca o fostă fiinţă extrem de 
fragilă. Era o linişte apăsătoare şi o lumină ciudată. Din senin, a început să 
ningă. Mă rog, nu cred că era zăpadă ceea ce vedeam eu, dar semăna perfect 
cu cea de pe Pământ. 


„E senzaţional, Adnana. E ca pe Pământ, într-o iarnă teribilă, cu nopţi 
lungi, cu un vânt turbat care urlă pe afară şi cu un strop de magie şi de 
bucurie. Ne mai lipseşte un foc, o sticlă dubioasă de-a lui Karl şi apoi 
poveştile pot să înceapă. Ştii tu ce frumoase erau iernile odată? Ştii tu ce 
emoţii ne copleşeau iarna, când eram copii? Nu ai de unde să ştii astea.” 


„Nu, dragul meu, dar le pot simţi acum prin tine.” 


Şi atunci s-a întâmplat ceva fenomenal. Credeţi-mă că nu v-aş plictisi 
cu chestii din astea, dar merită. Aveţi încredere. 


Mai întâi, Adnana a creat un fel de acoperiş, un fel de casă în jurul 
nostru. Apoi, ca prin minune a apărut lângă mine geanta cu echipament. 
Stătea în faţa mea şi mă privea zâmbind. 


„Te rog să-mi arăţi.” 


Am scos din geantă trusa de supravieţuire şi, dacă vreţi să mă credeţi, 
bine, dacă nu, ne vedem la capitolul următor, am făcut un foc. S-a aprins 
imediat. Am simţit căldura şi mirosul înţepător. Mi-au dat lacrimile. Pe bune. 
Continua să ningă, parcă şi mai puternic. Am scos din geantă una din cele 
două sticle pe care le şutisem de la Karl, un ultim pachet de ţigări, precum şi 
raţia de supă concentrată, normal, tot ultima porţie. Am pus la fiert mâncarea, 


am desfăcut sticla şi am improvizat două pahare din folia de protecţie pentru 
ochi. Şi aşa nu îmi folosea la nimic. Ca un gentleman, am invitat-o pe Adnana 
să se aşeze pe geantă şi i-am oferit un pahar. Eram chiar curios dacă va bea. 
Deşi eram în simbioză, eu tot nu ştiam foarte multe despre dânsa. Spre 
surprinderea mea, cu o oarecare cochetărie, a luat paharul şi mi-a zâmbit. 


„Pot face tot ceea ce poţi tu, nu te îndoi de asta. Mulţumesc pentru 
lichidul ăsta şi să ştii, în caz că te întrebi, şi sunt sigură că o faci, pot chiar şi 
gusta.” 


„Atunci, să ţinem un toast. Pentru tine, Adnana, şi pentru clipele 
minunate pe care mi le oferi.” 


„Pentru tine, dragul meu, şi pentru emoţiile pe care mi le dăruieşti 
mereu.” 


Fără alte vorbe, am sorbit din dubioşenia preparată de Karl şi m-a 
cuprins o mare nostalgie. Nu am îndrăznit să o întreb ce anume s-a întâmplat 
cu nava şi echipajul meu. Aveam totuşi o presimţire urâtă. Mi-am întins 
braţele şi am cuprins-o. Am băut în tăcere, apoi mi-am aprins o ţigară. 
Doamne, ce bine era... 


„Imi dai şi mie?” 
Râd frenetic. 
„Fumezi, draga mea?” 


Spuneţi şi voi ce porcării o învăţ. Chiar că sunt într-o ureche. Am 
aprins încă una şi i-am întins-o cu un gest larg. Fraţilor, să o vedeţi fumând pe 
Adnana. Cu ochii ăia ai ei stranii, cu formele ei perfecte, scoțând fum chiar şi 
pe nas... Şi în ce conjunctură. Numai mie mi se putea întâmpla aşa ceva. 


Am izbucnit în râs amândoi. Cu un zgomot prelung, recipientul de pe 
foc ne anunţă că e gata masa. Am turnat supa în gamelă şi am servit-o pe 
curioasa mea companioană. 


„E ciudat. Nu am mai făcut asta niciodată, dar ştiu că e o necesitate 
pentru voi. Aceea de a mânca. Deşi v-am vizitat de multe ori, niciodată nu am 
fost curioasă să încerc.” 


„Nu e chiar un festin, e doar o porcărie de supă militară, seacă şi cam 
fără gust, dar, te rog, eşti invitata mea.” 


Adnana a mâncat puţin. Mi-a întins restul de supă aburindă. O execut 
cu lăcomie, apoi umplu din nou paharele. Ciocnim. Focul parcă se întreținea 


singur. Aprind o ţigară, mă întind lângă ea, o iau în braţe şi încep: 


„Acum am să-ţi spun o poveste, draga mea. Te rog să o percepi cu... 
Mă rog, voiam să spun, cu inima ta, dar nu sunt sigur că ai aşa ceva.” 


„Nu-ţi face griji, te ascult.” Replică ea, lipindu-mi-se de piept. 


Culmea e că simţeam toate aceste atingeri. În momentele alea mi se 
părea că era chiar făcută din carne şi oase. 


„Era un ger grozav. Ningea şi începuse a se înnopta. Parcă era ajunul 
anului nou. Pe frigul şi întunericul acela, mergea pe stradă o biată fetiţă. Cu 
capul şi picioarele goale. Avusese ea doar nişte papuci, când plecase de acasă, 
dar nu i-au folosit mult. Au fost nişte papuci mari, pe care mama aproape îi 
rupsese. Erau aşa de largi pentru ea...” 


I-am spus Adnanei toată povestea. Era povestea mea preferată. Fetiţa 
cu chibrituri. Am plâns ca boul la final, aşa cum făceam de fiecare dată când o 
citeam sau mă gândeam la ea. Ştiam că simte totul prin mine şi ştiam că în 
momentele alea i-am dăruit o viziune asupra unei întregi rase pe care, ce-i 
drept, ea a creat-o. 


Focul s-a stins, sticla era goală, ţigări nu mai aveam. 


I-am prezentat copilul din mine. Copilul vrăjit de tot ceea ce e frumos. 
Copilul plin de compasiune şi de încredere, uneori prea mare, în semenii lui. 
Copilul care crea o lume pe care doar el o vedea. 


Nu a spus nimic Adnana. Doar m-a strâns în braţe şi a urmat un 
abandon total. Un abandon între două fiinţe singure, într-o iarnă teribilă, pe o 
planetă necunoscută. Simţeam fiori care îmi pătrundeau în toate celulele. 
Simţeam cum mă contract, prăbuşindu-mă în mine, pentru ca apoi să ţâşnesc 
spre înălțimile Universului. Senzaţiile astea erau definiţia sufletului. Ne 
contopeam la nivel molecular. 


Intr-un final, revenim la realitate. Ninsoarea a încetat. Peste tot s-a 
depus o substanţă albă cu tente verzui. Voiam să-i fac o surpriză Adnanei. 


„Gândurile mele pot modifica materia.” 


ŞI, în ceea ce numisem eu casă, am creat imaginea unui geam, pe care 
am proiectat flori de gheaţă. 


„Pentru tine, draga mea.” spun eu, extrem de mulţumit de rezultat. 
„Eşti special. Să nu uiţi asta.” şopti ea. 


O sărut încet şi mă las cuprins de o toropeală placută. Să nu-ţi pese de 
nimic, să nu conteze timpul, să nu trebuiască să-ţi faci griji pentru ziua de 
mâine... Spuneţi şi voi, cum ar fi? Privesc în jur. Peisajul e magnific. Un 
munte înalt cu văi abrupte, dar şi cu câteva platouri gigantice. Din păcate, nu 
puteam vedea mai mult pentru că totul se pierdea în negura unor prăpăstii. 


„Iti place aici, dragul meu ?” mă întrebă ea încet. 
„Imi place oriunde eşti cu mine. Nu locul contează ci prezenţa ta.” 


„Putem sta aici o perioadă. Vreau să te pregatesc pentru ceea ce 
urmează. Pot modifica o întreagă planetă pentru tine.” 


„Mai bine, doar o mică parte. Nu vreau să dăm iluzii unora.” zic eu cu 
o undă de regret. 


„Mă poţi ajuta. Ştii, nu?” 


Asta chiar nu mi-a trecut prin cap. Incep să îmi imaginez cum aş vrea 
să fie locul în care îmi voi petrece, să zic aşa, o mare parte din timp. Timp 
care însă nu mai contează pentru mine. 


Un munte imens, cu multă zăpadă şi mulţi, foarte mulţi, copaci. O 
cabană din lemn la poalele lui şi un lac îngheţat lângă ea. Apoi, neapărat, tot 
felul de vietăţi. Simt un imens zâmbet în interior. 


„Eşti un tip rece?” râse ea. 


„În nici un caz. Asta e viziunea la care visam încă de pe Pământ, cand 
trebuia să stau încorsetat între patru pereţi şi să lupt să pot învăţa disciplina.” 


„Te-ai educat frumos, dar în interior tot rebel rămâi.” 


Atât mi-a spus şi, în secunda următoare, tot ceea ce visasem eu a 
apărut ca prin farmec. Trăiam un basm, o feerie. Şi o aveam pe crăiasa 
zăpezilor cu mine. Asta, la cine ştie câte milioane de ani lumină departe de 
lumea în care m-am născut. Undeva, în inima mea, a mai rămas totuşi o vagă 
speranţă de a mă întoarce acasă cu o soluţie miraculoasă care ne va salva. 


Nu ştiu cât timp am petrecut cu Adnana în acel paradis artificial, dar 
ceea ce ştiu cu siguranţă este faptul că m-a modificat profund. Cel mai frumos 


cadou pe care mi l-a făcut a fost acela că mă puteam adapta la orice mediu. 
Nu mai eram aşa fragil. Puteam supravieţui în spaţiu. Puteam să respir orice 
amestec dubios şi, mai ales, puteam să mă adaptez oricărei presiuni sau 
gravitaţii. 


Sunt chestii greu de crezut, chiar şi pentru mine, deşi experimentez 
direct astfel de situaţii. 


Obiceiurile mele umane însă tot mă bântuiau, aşa că am început să 
măsor momentele în care răsărea şi apunea steaua, care îşi trimitea razele pe 
planetă. Ştiam exact când apăreau pe cerul nopţii toţi sateliții. Unul dintre ei 
mă fascina în mod deosebit pentru că semăna cu Luna. 


Era o zi ca oricare alta. M-am trezit dimineaţa. Îmi era extrem de bine. 
Adnana a împrumutat obiceiurile mele şi lenevea până târziu în pat. Chiar 
dacă puteam face orice voiam, ţineam mult la unele deprinderi omeneşti. Cu 
toate că nu aveam neapărată nevoie de mâncare, îmi plăceau senzațiile, 
gusturile, aromele. Vânam zilnic, pescuiam. 


Am sărit din pat şi m-am spălat pe tot corpul. Am ieşit din cabana 
călduroasă şi am început o alergare uşoară pe culmile muntoase. Aşa sunt eu. 
Sportiv. Efortul îmi făcea bine, mai ales la nivel mental şi mă menținea în 
contact cu corpul meu. 


Când m-am întors, am constatat cu surprindere, ca în fiecare zi, că 
Adnana îşi lua în serios rolul uman. A făcut patul, a deschis geamurile şi a 
început meticuloasă să pregătească micul dejun. 


O sărut uşor. 
„Adnana, nu trebuie să faci asta.” 


„E ceva inedit pentru mine, dragul meu. Invăţ în fiecare zi câte ceva. 
E plăcerea mea. Te rog să iei loc, lasă-mă să te răsfăţ.” 


Ce puteam să-i spun? 


Nu ştiu de ce, am impresia că dimineata asta e specială. Poate pentru 
faptul că în ochii ei văd, în sfârşit, o strălucire? Poate, pentru că devenise mai 
tandră decât de obicei? 


Mi-a închis accesul la mintea şi emoţiile ei?! Evolua sau involua 
Adnana? 


Ne-am ascuns aici, într-o lume pierdută. Doar noi doi. Eu ca eu. Nu 
am pretenţii, dar o fiinţă ca ea? Eram oare doar o evadare pentru dânsa? Eram 
doar momentul ei de relaxare? Cine ştie? Adevărul e că ţinem enorm unul la 
altul. E prima oară când simt că sunt contopit cu cineva. 


„Mulţumesc, dragul meu.” 
Citea în mine ca într-o carte deschisă. 
Zâmbesc. 


„Nu îţi pot dezvălui încă ceea ce se întâmplă în interiorul meu, dar mi- 
ai făcut cel mai frumos cadou. Mi-ai dăruit senzaţii pe care le aştept de 
milioane de ani, în timpul vostru. Prima etapă s-a încheiat. Vom pleca de 
aici.” 


„Unde vrei să mergem?” întreb eu curios. 
„Ai răbdare. Vei şti la momentul potrivit.” 


Am o încredere enormă în ea, aşa că nu cer explicaţii. Sincer să fiu, 
nici nu voiam să stăm o veşnicie aici. Dacă nu a trecut deja. Cine ştie? 


Am evoluat. Sunt convins că din înzestrarea mea umană a mai rămas 
doar modul de gândire. In mine au loc schimbări ciudate, reactii ascunse 
adânc în codul meu genetic. 


Nu am întrebări. Simt însă că urmează să iau parte la ceva măreț. 
„Eşti chiar bună la asta.” spun eu gustând din micul dejun. 
Ea îmi zâmbi, sfioasă. 


„E un farmec în fiecare lucru pe care-l fac pentru tine. Nu cred că vei 
înţelege vreodată ce mi-ai dăruit.” 


Şi atunci, în liniştea care ne înconjura, m-a fulgerat adevărul. Mereu 
m-am bazat pe intuiţie. Am simţit un fluviu de emoţii. Am privit-o şi am citit 
în ochii ei faptul că nu mă înşelam. 


Nori negri 


Sincer să fiu, aveam regrete mari că părăsim planeta. Ne-a fost casă 
pentru o vreme. Am învăţat-o, sau am încercat, pe Adnana câteva 
comportamente umane. Totul s-a întâmplat repede şi nu a rămas nimic în 
urma noastră. 


Eram învăluit din nou în particule albastre. Mă irita faptul că nu 
vedeam nimic. Eram parcă pierdut în fiinţa ei. 


„E pentru binele tău, dragul meu. Ceea ce urmează să facem acum e 
periculos. Chiar şi pentru mine. Nu pot risca să te pierd.” 


Aveam senzaţii ciudate. Vă rog să mă credeţi. Orbecăiam parcă, nu 
simţeam absolut nimic. Nu voiam să o tulbur pe Adnana cu întrebări. A fost 
prima oară cand mi-a spus că e ceva periculos. Ce dracu putea fi? 


Am văzut-o făcând multe lucruri. Am văzut-o încălcând multe legi, pe 
care eu le credeam universale. Ce anume putea fi periculos pentru o fiinţă care 
stăpânea spaţiul şi timpul? Mai era oare o dimensiune a existenţei, pe care 
doar ea o ştia şi în care doar ea avea acces? Cum mi-a spus ea atunci? La 
prima noastră întâlnire. Că moartea era doar o etapă, o transformare. Poate se 
referea la moartea percepută în termenii noştri, umani. Se temea. O simţeam. 


Ce frumos a început aventura noastră şi cât de motivaţi eram. Cât de 
încrezători că făceam ceva măreț, ceva minunat pentru omenire. Şi ce am mai 
muşcat-o. 


Nu mai am nici un dubiu. Sunt sigur că echipa mea a păţit ceva 
groaznic. Sunt sigur că Pământul s-a dus dracului. Cred că e posibil să fi trecut 
milioane de ani de la întâlnirea mea cu Adnana. La nivel universal, timpul nu 
contează. 


Am evoluat totuşi frumos. Ca rasă. Numai că anumite lucruri ne-au 
fost interzise de la început. Oricât am încercat să ne depăşim limitele, nu am 
reuşit. Ceea ce a contat a fost efortul, lupta cu noi înşine. 


Nu fac apologia omenirii. În principiu, suntem sau am fost plini de 


defecte, dar, totuşi capabili de multe. Dacă nu ar fi fost fragilitatea asta a 
noastră, multe uşi ni s-ar fi deschis în Univers. 


Plutesc într-un fel de ceaţă. Sunt moleculele, sau ce-or fi, Adnanei. 
Încerc să îmi deschid mintea şi să-mi imaginez că eu aş fi ea, că face parte din 
mine. Încet, incet, încep din nou să am acces la trăirile şi memoriile ei. 
Imagini înfricoşătoare mi se prezintă, secvențial. Lumini multe, zgomote 
ciudate şi, mai ales, o senzaţie de presiune şi de singurătate. În termenii mei, 
umani, parcă eram legat undeva, într-un loc întunecos şi rece. O anxietate 
generalizată mă cuprinde. 


Totul parcă se micşora, era compactat, orice atom parcă suferea. In 
final, a venit eliberarea. A luat naştere o primă sferă luminoasă din care ieşeau 
o infinitate de raze într-o infinitate de direcţii. 


Totul s-a schimbat. Am văzut o galaxie cu miliarde de stele, cu 
miliarde de planete, cu miliarde de găuri negre. Fiinţe, asemănătoare cu 
Adnana, se mişcau între toate aceste structuri şi modelau planete, corectau 
orbite. Într-un final, după ce echilibrul a fost obţinut, s-au contopit cu o 
materie neagră şi densă. Fără regrete, fără frică. Aşa cum un asteroid se 
dezintegrează în coliziunea cu o planetă oarecare, tot aşa dispăreau şi aceste 
fiinţe. Asta era menirea lor. Să modifice Universul, apoi să se integreze în el. 
Poate îşi continuau ciclul existenţei la nivelul unor particule elementare. Poate 
aşa participau la o potenţială renaştere. Poate acesta era pur şi simplu sfârşitul. 


Nu m-a minţit Adnana. Chiar era ultima din rasa ei. O rasă care crea şi 
apoi dispărea fără să-şi asume nici un merit şi fără nici o emoție. 


Niciodată mintea ei nu mi-a fost în totalitate deschisă. Pusese o 
barieră. Nu am fost un tip filozof sau mistic. Am preferat să învăţ chestii utile, 
care, uneori, au făcut diferenţa între viaţă şi moarte pe navele pe care le-am 
pilotat. Am meditat îndelung la viaţa de pe Pământ, la puţinii prieteni pe care 
i-am avut, la lupta continuă din academie, la tot felul de sporturi, la Karl, la 
echipajul meu. Apoi m-a cuprins întunericul. 


A fost un mecanism de protecţie al minţii mele, încă umane. Prea 
multe mi s-au dezvăluit şi prea brusc. 


„A fost necesar. Trebuia să-ţi faci o idee despre mine, despre rasa 
mea. Să ştii de unde venim, pentru a ne putea ajuta.” 


Au fost ultimele cuvinte pe care le-am auzit. 


O lumină orbitoare mi-a pătruns în ochi, deşi erau închişi. O durere 
cumplită de cap îmi tot dădea târcoale. Perversă chestie. Se atenua din când în 
când, pentru ca, mai apoi, să se reinstaleze şi mai al dracului. Bună treabă. 
Credeam că sunt deja imun la tot felul de mizerii umane din astea. Se pare că 
m-am înşelat. 


Nu ştiu unde sunt. Deschid ochii încet şi constat cu surprindere că a 
dispărut lumina. Mă aflu într-o sferă dintr-un material ce pare metalic. 
Înăuntru e o temperatură plăcută, deşi, după antrenamentele mele cu Adnana, 
puteau să fie şi un milion de grade, că eu tot mă puteam adapta. 


Mi-am amintit cât de rău mi-a fost în bază cand ea a plecat. Cam aşa 
mă simt şi acum. Mă ridic. Durerea începe să mă lase. 


„Eşti cu mine?” 


Nici un răspuns. E clar. Trebuie să mă descurc singur în situaţia asta. 
Fără să stau pe gânduri, mă concentrez puternic, focalizez sfera ca şi cum aş fi 
în afara ei şi încep încet, încet, să o traversez. Simt, la nivel molecular, cum 
mă contopesc cu materialul ăsta ciudat. Mă afund în el, dar ceva intervine şi 
procesul se întrerupe. Mă pomenesc din nou înăuntrul ei, în acelaşi întuneric. 


S-a dus naibii parapsihologia. E timpul să mă reîntorc la vandalism. 
Trag aer sau ce naiba o fi ăsta până în profunzimea plămânilor şi cârpesc o 
bucată zdravănă materialului. Nici un efect. Încep să urlu ca un apucat, valuri 
de sânge mi se urcă în cap. Izbesc cu pumnii şi picioarele până cad lat de 
efort. Normal, fără să produc stricăciuni. 


Ce porcărie de cuşcă. Cine naiba m-a pus aici? Şi pe unde e Adnana? 


E posibil să fi ajuns în galaxia ei şi e posibil ca lucrurile să fi evoluat 
prost. Poate are duşmani. Poate se pregăteşte o bătălie de mari proporţii. 


Trebuie să mă calmez, să redevin impasibil, să aplic ceea ce am 
învăţat. Cum îmi spunea? Să nu mai gândesc încorsetat. 


Gândurile mele pot modifica materia. 


Mă gândesc la sfera asta ca la o bucată de gheaţă. O gheaţă subţire şi 
transparentă. O peliculă de apă, care, la o anumită temperatură, devine solidă. 
Imediat, sfera a devenit transparentă. Nu ştiu însă dacă e chiar de gheaţă, dar 
văd prin ea. Şi nu-mi place deloc peisajul. 


Mai întâi de toate, structura asta e suspendată într-o incintă de mari 
dimensiuni. Nu e nici un sistem de susţinere şi partea cea mai nasoală abia 
acum urmează. Mai e o sferă chiar lângă a mea, de o culoare neagră, dar un 


negru ce mă afectează fizic. Un negru înfiorător, care îmi dă o senzaţie de 
frică, de necunoscut, de sfârşeală, de revoltă. Ciudate emoţii am în faţa unei 
culori. 


Oare ce naiba o fi în ea? 


Nu vreau să petrec prea mult timp în închisoarea asta ciudată. Partea 
proastă e că nu ştiu cum să ies. Risc totul pe o carte. Trebuie să am încredere 
în gândurile mele. Fără să şovăi, iau la pumni structura şi, spre marea mea 
bucurie, începe să cedeze. Execut o ploaie de lovituri, ca în sala de 
antrenament. În sfârşit, mâna mea iese afară. Lărgesc orificiul şi fac destul loc 
cât să mă strecor. Fără să îmi pese de înălţime, mă arunc în gol. Din păcate, 
nu mă pot opri din cădere şi, credeţi-mă, e ceva distanţă până Jos. Sunt sigur 
că tot felul de surprize perverse mă vor aştepta la sosire. Dar nu am ce face. 
Căderea pare să dureze la nesfârşit. Mă pomenesc afundat într-o chestie 
cleioasă şi rece. În momentul imediat următor, o peliculă albastră mă 
înconjoară. Casc felinarele, în speranţa că voi descoperi ceva util. Vreau să ies 
de aici, dar ceva din interior mă trage înapoi. Trebuie să eliberez şi fiinţa care 
se află în cealaltă sferă. Păşesc peste pasta asta neagră. 


Ajung, cu mari eforturi, la o coloană înaltă, groasă cam cât un trunchi 
de arbore de pe planeta mea. Încep ascensiunea. Mă bazez doar pe calităţile 
mele fizice. De câte ori am încercat să folosesc puterea minţii, nu mi-a reuşit 
nimic. Braţele mele puternice fac însă treabă bună. Deja încep să zăresc sfera. 
Nu voi lăsa locul ăsta de rahat să mă învingă. 


Am ajuns la acelaşi nivel cu cealaltă închisoare. Mă arunc. Pericolul e 
să nu ajung la ea şi să fiu nevoit să urc din nou. Norocul meu proverbial mă 
ajută şi de data asta. Aterizez la ţintă. Din nou, negrul ăsta înfiorător. Îmi face 
rău. Fizic. Simt teamă în toate celulele. Teamă amestecată cu nesiguranţă. La 
dracu! Doar nu o să fac acum o depresie de la o amărâtă de culoare. Mă 
enervez instantaneu şi încep să mă simt mai bine. Îmi ţin echilibrul, relativ 
uşor, pe suprafaţa ei. O suprafaţă rugoasă. Nu e mare. Are diametrul cam cât 
înălţimea mea, iar eu nu sunt un tip foarte înalt. Îmi vine în minte un clişeu 
patetic referitor la esenţele tari care se ţin în sticluţe mici. Mă buşeşte râsul. 
Mă întind cu faţa în sus şi meditez la acţiunile următoare. 


Ca prin minune, apare lângă mine geanta cu echipament. Mi-a lăsat 
multe Adnana. Mă abţin să mă întreb ce aş face dacă ea a dispărut definitiv. 
Am alte chestii de rezolvat acum. Scotocesc prin gentoi, în speranţa că voi 
găsi ceva util. Am câteva schimburi, ceasul meu performant, medalionul prin 
care, inţial, comunicam cu Adnana, multe chestii militare de orientare, arma 
care dezintegra, cică, orice, un cablu flexibil, din titan, lung de câteva zeci de 


metri, un cuţit de vânătoare, care mi-a plăcut mereu şi o mică bombă cu 
fuziune. În rest, numai porcării de igienă personală şi câteva poze. Cum dracu 
să mă ajute astea? Meditez câteva clipe şi încep să îmi vină idei nebuneşti. 
Cum era vorba aia? Cine nu riscă, nu bea şampanie. Mai e şi o continuare 
abjectă, dar mă abţin să o reproduc, cu toate că o gândesc. 


Încep o operaţiune disperată. Mai întâi, mă leg cu cablul de sferă. Mi-a luat 
ceva timp şi nervi să pot reuşi performanţa de a-l arunca pe sub ea, dar, după 
ce am epuizat tot arsenalul de înjurături din dotare, am reuşit. Am mâinile 
libere. Verific dacă mica mea bomba e funcţională şi rânjesc satisfăcut. O 
amorsez şi o arunc în gol. Acum să văd, deşteptule, ce şampanie vei bea tu. 
Aştept calm derularea evenimentelor. Chiar încep să fredonez o porcărie de 
cântec despre un tip care iubea o panaramă de fată, care iubea, la rândul ei, o 
mulţime de alţi tipi. M-am sonat. Pe bune! 


Când credeam că mă voi lua singur la palme, se produce explozia. 
Mai întâi o lumină puternică, apoi un zgomot infernal, după care, un suflu ce 
m-a propulsat, legat cum eram de sferă, în afara zonei. Am provocat un mare 
dezastru. M-am pomenit într-un câmp, pe un sol care semăna cu nisipul. Era o 
lumină orbitoare. Execut o inspecţie rapidă asupra fizicului meu şi sunt 
mulţumit de rezultat. Nu am păţit nimic. Mă dezleg, şi, cu arma într-o mână, 
încep să studiez ciudatul obiect pentru care am făcut atâtea pagube. Întâi de 
toate, constat că negrul ăla dubios a dispărut. În lumina asta puternică, a 
devenit mai degrabă un gri care se degradează cu repeziciune. A devenit 
transparentă. În interior, pâlpâia o mică flacără albastră. 


Adnana...! 


Nu percep nimic din partea ei. Turbez. Oricine e responsabil de asta, 
va plăti groaznic. Toată moştenirea mea de om primitiv, de om al cavernelor, 
imi aleargă prin minte. 


Sfera s-a topit, iar eu am ridicat mica lumină. Cât de fragilă e ea 
acum. Mi-au dat lacrimile. Am scos medalionul şi l-am apropiat de ea. A 
intrat imediat înăuntru. Mi l-am pus la piept şi am privit în jur extrem de 
dezorientat. 


Ţin sfat cu mine. Şi acum, curajosule, unde vei merge? Bună 
întrebare. 


Sunt înconjurat de pelicula protectoare. Mintea mea funcţionează din 
nou la parametrii dăruiţi de Adnana. Urc în înaltul cerului şi imediat ajung în 
spaţiu. Văd planeta. E ciudată. O jumătate din ea e luminată, cealaltă parte e 
de un negru înfiorător. Ca dimensiune, e de câteva ori mai mare ca Jupiter. E 
imobilă. Ceva o menţine aşa. 


Sunt sigur că întunericul ăla nu e ceva natural, sunt sigur că a afectat- 
o pe Adnana. De el se temea. Asta era chestia periculoasă. Mie însă nu mi-a 
facut nimic. E drept, mi-a blocat progresiv abilităţile mentale, dar fizic nu m-a 
afectat. 


Dacă ea ştia că 1 se poate întâmpla ceva, de ce a mai venit în locul 
ăsta? Poate asta e planeta ei natală. Poate voia să o elibereze de ceva. Poate 
are nevoie de ceva de aici. 


Studiez atent împrejurimile. Trebuie să găsesc un loc unde să pot sta o 
perioadă pentru a concepe un plan. 


Am observat că planeta avea câţiva sateliți. Pe unul din ei va fi 
cartierul meu general. Am pregătire militară. Trebuie să mă folosesc de ea 
acum pentru a declanşa un război, iar prima regulă într-o confruntare este 
cunoaşterea inamicului. 


Domnule întuneric înfiorător, pregăteşte-te de luptă. Eu sunt deja în 
gardă şi îţi voi servi câteva porţii de neprevăzut direct în mutra ta hidoasă. 
Asta în cazul în care posezi aşa ceva. 


Cu aceste ganduri belicoase, mă lansez spre cel mai strălucitor satelit. 
In apropierea unui crater de mari dimensiuni îmi stabilesc cartierul general. 


Dualism 


Am devenit o ființă spațială. Îmi e al naibii de dor de Adnana. Nu știu 
cum a suportat ea singurătatea absolută atâția eoni. Din ce am mai văzut pe la 
simulările savanților, o ființă dotată cu inteligență are un impluls irezistibil 
pentru comunicare, pentru a găsi alte inteligențe. Cum dracu să mai am 
încredere în ceea ce au gândit ei? Mai ales că sunt acum exemplul viu care îi 
putea arunca în disperare? 


Oare dacă m-ar vedea, ce ar face? Ar da naibii toate teoriile lor şi şi-ar 
dezbrăca halatele? Cred că tâmpesc. Trebuie neapărat să fac ceva pentru a-mi 
păstra sănătatea mintală. Sunt sigur că lupta asta e exact ce-mi trebuie. 


Inspectez locul în care mă aflu. Craterul e imens. Decid că voi fi mai 
protejat înăuntrul lui. Cobor. E inutil să vă mai precizez că nu mă afectează 
nimic pentru că sunt înconjurat de pelicula albastră. Singura chestie care mă 
incomodează acum e faptul că nu mai am noţiunea timpului. Mi-am pus 
ceasul la mână, dar nu funcţionează. A rămas blocat la 15.30.01. Astea erau 
orele şi secundele. Data, 20 martie. Culmea, ziua mea de naştere. Puls zero, 


grade zero, concentraţie de oxigen zero. Nu îmi e de mare ajutor micul 
dispozitiv, dar îmi face bine atingerea lui. E o nostalgie a vieţii mele 
pământene. 


Ajung. Instantaneu, o lumină blândă, albastră, îmi luminează drumul. 
Solul e dur, acoperit cu un praf maroniu. E frumos peisajul. Sunt sigur că 
mulţi oameni ar fi renunţat bucuroşi la câţiva ani din viaţă pentru a vedea, 
măcar câteva secunde, ceea ce văd eu acum. 


Aici, departe de întunericul dubios, puterile mele mentale 
funcţionează. 


„Gandurile mele pot modifica materia.” 


Asta e fraza care declanşează totul. Materia se schimbă cum îmi 
doresc pentru că tot ceea ce este în Univers are la bază particule elementare şi, 
dacă ştii să acţionezi asupra lor, să le combini în modul potrivit, te poţi 
transforma într-un creator. Asta e una din lecţiile de bază, pe care mi le-a 
inoculat Adnana. 


Mă bucur că nu simt nici o limitare a puterilor. Voi avea nevoie de 
multe chestii pentru a învinge în lupta asta. 


Întâi, trebuie să văd ce e cu Adnana. Învelişul meu protector se 
dedublează, transformându-se într-un adăpost destul de mare. Apare şi geanta, 
cu fărâma de echipament care mi-a mai rămas. Ce porcărie! E prea linişte. Mi- 
e dor să mă aud vorbind, aşa că tot ceea ce vă scriu eu acum a fost rostit cu 
glas tare. 


La naiba cu toate misterele astea spatiale! Mi s-a cam acrit. Ce n-aş da 
să fiu acum pe Pământ şi să stau dracului liniştit pe marginea unui lac 
împreună cu Karl şi cu o sută de beri. Dar nu, a trebuit să fac pe eroul salvator 
al planetei. 


Scot medalionul şi mă concentrez asupra lui. 
„Adnana!” 


Nici un semn, nici o vibraţie, nici un gând. Fac eforturi să mă 
încurajez, dar, în interior, un mare semn de întrebare mă apasă. O îndoială 
chinuitoare, o teamă că voi rămâne singur pe aici. 


Trebuie să obţin o certitudine. Trebuie să am un punct de sprijin în 
toată lupta asta. 


„Adnana, te rog dă-mi un semn că eşti cu mine. Eşti rănită? Eşti într-o 


stare pe care eu nu o pot înţelege?” 
Linişte. 


Paştele mă-sii de situaţie. Să vedeţi ce mizerii o să produc eu pe 
planeta aia. Ce chestii nasoale voi declanşa! Pun din nou medalionul la piept. 
Percep un uşor fior. Nu de intensitate mare, dar ceva cunoscut, ceva special. E 
cu mine. Atât aşteptam, o confirmare. 


„Stai liniştită, draga mea, te-am perceput. E rândul meu să am grijă de 
tine.” 


Nu ştiu încă ce să fac, dar cred că doar simpla mea prezenţă o poate 
ajuta. A modificat în mine multe şi sunt sigur că a lăsat undeva o resursă şi 
pentru ea. Sunt convins că a anticipat chestia asta prin care trecem acum. 


E momentul să trec la acţiune, să concep un plan. Cum dracu să fac? 
Cum să abordez problema? Mi-e clar că Adnana, şi cei ca ea, care au încercat 
să contracareze cumva întunericul ăsta, nu au reuşit. Se pare că e imun la 
metodele lor. De data asta însă are de a face cu un tip care împleteşte foarte 
bine inteligenţa cu violenţa. Şi tare mă bântuie impresia că violenţa e soluţia 
corectă. 


Atunci când am aruncat bomba aia, de putere relativ mică, am avut 
rezultate. Am ieşit din întuneric şi mi-am recăpătat calităţile mentale. Deci, 
aici e punctul de plecare. Asta e metoda. Trebuie să ies din nou în spaţiu 
pentru a vedea câte planete sunt învelite de acest invadator. Să văd ce 
dimensiuni are, apoi să-i găsesc un punct slab. Chiar dacă aş construi o bombă 
de mare putere, nu aş putea distruge toate planetele. Altă treabă urâtă e că 
lumina nu poate pătrunde prin el. 


Strâng medalionul la piept şi încep să urc. Privită de la distanţă, prima 
planeta pare foarte mare şi este formată din două jumătăţi colorate diferit. Mă 
lansez într-o călătorie prin sistemul ăsta, în căutare de indicii. Ceea ce văd îmi 
aduce moralul la zero. Toate planetele sunt acoperite de întuneric. Decid să 
mă întorc la bază. În momentul în care m-am apropiat de satelit, acesta a 
dispărut într-o imensă culoare neagră. La dracu! Se mişcă repede inamicul 
meu de moarte. 


Din nou îmi pun întrebarea dacă nu cumva sunt defazat faţă de timpul 
valabil în acest colţ de Univers. Ceea ce pentru mine a părut un moment, 
poate că, pentru fenomenul ăsta, a însemnat o veşnicie. Încep să simt din nou 
limitările mele de fiinţă umană. 


Rahat! Nu voi putea realiza nimic dacă mă iau depresiile. Oricum, 
ceea ce am văzut până acum poate fi doar o mică parte din fenomen. Cine îmi 


poate garanta că nu e prinsă o întreagă galaxie în mrejele acestui întuneric? 


Stau în spaţiu şi meditez. Încet, încet, toţi satelitii au dispărut. În 
schimb, planeta a rămas împărţită în jumătate. Hopa! Primul punct important. 
Ceva îl ţine pe loc. Poate îmi voi găsi un aliat. 


Mă lansez spre fostul meu loc de carceră. Dacă ar fi fost un pic mai 
deştept, inamicul ăsta al meu m-ar fi legat nabii bine undeva şi eu aş fi 
petrecut mult timp încercând să evadez. De aici, deduc că nu mă cunoaşte, nu 
ştie ce pui de lele sunt. Sunt convins că nu a mai văzut o fiinţă ca mine şi nu 
ştie cum să îmi facă tot felul de mizerii. Cred că am un avantaj. 


Trec de o perdea de nori pufoşi. Asolizez pe partea luminoasă. 


Câţiva bolovani pe un câmp deschis. Sper din toată inima să găsesc 
măcar o urmă a civilizaţiei care a trăit aici. Văd o structură gigantică în 
depărtare. Nu ştiu dacă nu e doar rodul imaginaţiei mele. Surescitat şi plin de 
speranţă, ating o viteză infernală. Mă apropii... Şi rămân fără glas. E ceva 
magnific, măreț. Nu ştiu cum să mă exprim. Sunt fenomene şi peisaje pe care 
doar le poţi trăi sau vedea. Să le descrii e greu. 


Revin pe sol, la baza unor coloane, în număr de câteva milioane, cred, 
dintr-un material care seamănă cu granitul de pe Pământ. Sunt pe ele inscripţii 
complicate, semne cum nu am mai văzut niciodată. Mă învârt ca un bezmetic 
Şi încerc să memorez cât mai multe. Poate informaţiile îmi vor prinde bine, la 
un moment dat. Cine poate şti? 


Coloanele sunt foarte înalte. Urc. Urmează un platou de culoare 
albastră, care, în lumina stelei gigante, străluceşte minunat. Deasupra lui, alte 
coloane, de data asta, în număr mai mic. Printre acestea sunt o multitudine de 
coridoare imense. Pe măsură ce înaintez, o frumoasă lumină albastră îmi 
deschide drumul. Pătrund într-o încăpere largă. 


In momentul în care am păşit înăuntru, medalionul meu a început să 
vibreze puternic şi a căpătat o strălucire minunată. 


„Adnana!” 
Nimic. 


Merg înainte cu o stare de spirit optimistă. Sunt convins că fac bine 
ceea ce fac. În centrul încăperii e un pietroi imens, de culoare albastră, care 
pulsează într-un ritm lent. Se aprinde şi se stinge. Mă zăpăceşte codul ăsta 
morse, sincer să fiu. 


Iniţial m-am gândit că încearcă să comunice. Strălucirile sale urmau 


un tipar precis, intervale egale între nuanţe. Şi se repetau la infinit. Numai 
privindu-l puteai ajunge la balamuc. 


La dracu! Mă uit ca boul la un fel de bec spaţial. Poate că nu mai are 
curent de a luat-o razna aşa. 


Spuneţi şi voi ce superficial pot fi. Altul, în locul meu, ar fi tras tot 
felul de concluzii. Parcă îl şi văd pe Isaac, într-un halat alb, căzând în 
catatonie în faţa acestui fenomen. Un zâmbet amar. 


Morţii mă-sii de situaţie! De ce dracu s-a supărat pe noi Universul? 
Am făcut greşeli, e adevărat. Ne-am bătut joc de Terra, dar nu e vina noastră 
că am fost creaţi aşa fragili. Parcă nu am fi putut pleca mai repede? Parcă nu 
am fi putut coloniza alte planete, mai apropiate, dacă ni s-ar fi dăruit o mai 
mare adaptabilitate? Adnana, de ce ne-ai făcut aşa neajutoraţi? De ce nu ai 
putut sa ne salvezi? Sau poate nu ai vrut... 


A avut motivele ei, iar motivele astea ne depăşesc puterea de 
înţelegere. Sunt sigur. Sper doar ca toată povestea aia cu nemurirea sufletului 
să fie adevarată. N-aş suporta, ca atunci când voi da ortul, să nu mai fie nimic. 


Din nou deviez, dar în ipostaza în care mă aflu, de ceva vreme, am 
nevoie de certitudini. E foarte uşor să o iei razna când tot ceea ce ai considerat 
adevăr absolut se duce naibii. 


Mă apropii de bolovan. Când sunt lângă el, medalionul meu cade jos, 
o mică flacără albastră iese din el şi se integrează în pulsaţia aia psihotică. 


Instantaneu, parcă prinde viaţă. Lumina devine constantă, de o 
intensitate dureroasă pentru mine. Mă retrag într-un colţ şi mă întind. Mă simt 
stors, mă prăbuşesc. 


Miracol 


Sincer să fiu, m-am cam săturat să mă trezesc în tot felul de locuri 
ciudate. Ceva se întâmplă cu mine. Simt o presiune enormă. Am senzaţia că 
tot ceea ce am trăit până acum a fost o joacă, faţă de ceea ce urmează. 


Cu aceste gânduri, fac ochi. Din nou, lumina aia de intensitate 
draconică îmi provoacă arsuri pe retină. Cu tot riscul, mă uit spre bolovan. 
Acesta nu se mai distinge clar pentru că e înconjurat de o mare de particule 
albastre. 


„Multumesc, dragul meu. M-ai salvat.” 


„Adnana! Cât de mult mi-ai lipsit. Ce e locul ăsta? Şi cum dracu se 
stinge lumina? Imi face rău.” 


„Te vei obişnui. E necesar să stai, o perioadă, în ea. Aici e locul unde 
m-am născut, e locul din care îmi trag toată energia, toată forţa şi, la rândul 


meu, dăruiesc o parte din mine pentru a-l menţine viu.” 
„E viu bolovanul?” Fac eu uimit. 
„E însăşi viaţa. A mea. A ta. Şi a fiinţei care s-a născut din noi.” 


Uauuu! Rămân mască. Am intuit eu ceva, dar clarificarea asta a stârnit 
în mine multe sentimente. Mereu m-am întrebat cum voi reacţiona atunci când 
voi avea un copil. Dar chiar să particip la aşa o creaţie, de asemenea 
dimensiuni, nu mă aşteptam. 


„Nu fi speriat. Şi eu sunt copleşită.” 


In mintea mea, încep să se limpezească multe. De asta m-a adus aici. 
Pentru a oferi o şansă acestei noi fiinţe. De a o modela cu toate energiile de 
care avea nevoie. Incep să înţeleg. 


„Adnana, pot să-l văd?” 


„Acum nu. Nu este încă în formă fizică. Nici eu nu pot lua forma 
asemănătoare ţie.” 


Adăugă apoi, timidă parcă: 

„Formă care ţi-a plăcut atât de mult.” 

Zâmbesc. 

„Da. Chiar mi-a plăcut mult. Şi îmi e foarte dor de ea. De tine.” 


„Răbdare, dragul meu. Vom ţine sfat toţi trei în curând. Până atunci, 
odihneşte-te şi bucură-te de tot ceea ce ti-am dăruit. Foloseşte-ţi la maxim 
toate capacităţile. Ai grijă să nu intri în partea întunecată. Nimeni, în afară de 
tine, nu a reuşit să se întoarcă. Nu-ţi forţa norocul, te rog. Avem mare nevoie 
de tine.” 


Plec. Intru pe alt coridor. Imens şi acesta. Pe pereţi sunt desene 
ciudate. Bântui ca fantoma prin toată clădirea, dar nu găsesc nimic 
spectaculos. Camere multe, coridoare. Cred că aici locuiau sau se întâlneau 
cei din rasa Adnanei. Mă plictisesc repede de explorarea asta şi decid că e 
timpul să văd ce prostii a mai făcut duşmanul meu. Acum am mai multe 
avantaje. Nu mai sunt singur în lupta asta. Suntem trei deja, iar Adnana îmi va 
deschide alte perspective de abordare. Ea îl cunoaşte, ştie câte ceva despre el. 


Am ieşit în spaţiu. Planeta respectă aceeaşi împărţire strictă între 
lumină şi întuneric. In jur totul e negru. Nu mai există nici un satelit. Parcă şi 
steaua care e centrul acestui sistem începe să păleasca. Ce dracu o fi asta? 


Văd o mică lumină albastră. Vine de pe planetă. Mă înconjoară 
instantaneu. Recunosc moleculele. 


„Ai sosit, draga mea.” 
O mulţime de gânduri duioase mă copleşesc. 


„Nu mai este mult. Vom fi împreună toţi trei, dar nu aici. Trebuie să 
vii înapoi. Sistemul meu de orientare e perturbat în apropierea răului. Te rog, 
du-mă pe partea luminoasă.” 


Aha! Deci aşa a căzut în capcană. Cu o parte din mistere dezlegate, 
mă îndrept fulgerător spre casa noastră, în mijlocul căreia tronează becul 
spaţial. 


„Nu te poţi abţine, nu-i aşa?” 

„Cum adică?” întreb eu surprins. 

„Chiar iei totul in glumă, nu?” 

Râd sec. 

„Cine se ia prea în serios riscă să aibă numai dezamăgiri.” 
„Ai un farmec aparte.” 

„Totul e bine?” 


„Cum nu se poate mai bine. Mi-a întrecut toate aşteptările. Şi, cum 
cunosc obiceiurile voastre, cred că trebuie să-i punem un nume. Te voi lăsa să 
te gândeşti la asta.” 


Mi s-a pus un nod în gât. 


Am ajuns la locul acţiunii. Lumina era parcă mai difuză. Mă opresc în 
faţa bolovanului. Adnana e lângă mine, sub forma unui nor uriaş de particule 
albastre, dar minţile noastre sunt unite. 


Din interiorul bolovanului iese o fiinţă asemănătoare cu ea. Un roi 
imens de particule albastre. În clipa următoare, pulsaţiile au revenit la 
intensitatea şi ritmicitatea pe care le aveau atunci când le-am descoperit. 
Norul proaspăt născut s-a contopit cu Adnana. 


După o perioadă s-au separat. Adnana a luat formă umanoidă şi m-a 


privit cu un zâmbet misterios pe chip. Erau în acel zâmbet şi iubire şi mândrie 
şi tandreţe şi recunoştinţă. 


A fost rândul meu să fiu învăluit. Particule albastre se învârteau în 
jurul meu şi am simţit o legătură tainică, un sprijin până la sacrificiu. Era şi o 
parte din mine în toate particulele alea. 


„Mulţumesc pentru că m-ai creat, tată.” 


Aici am clacat şi am plâns cum nu am mai făcut-o niciodată. Am 
trimis toate gândurile încărcate de dragoste şi tandreţe către această fiinţă care 
m-a copleşit. Pentru prima oară în viaţă, am fost incapabil să vorbesc, să 
exprim prin cuvinte sentimentele mele, pentru simplul motiv că ele m-au 
covârşit. 


O iau pe Adnana de mână. Simt la nivel fizic atingerea ei. Ce bine e. 


„Hai să mergem într-un loc unde putem face planuri. Ceea ce am 
văzut mi-a produs o mare îngrijorare. În sistemul ăsta totul a fost înghiţit. Nu 
ştiu prin ce fenomen, doar planeta asta mai rezistă, însă doar pe jumătate.” 


„Aşa a fost chiar şi atunci când m-am născut. Îţi voi povesti tot. Să 
mergem în fosta mea casă.” 


Şi, uite aşa, trei fiinţe diferite, dar cu un punct comun important, am 
plecat spre o structură nelocuită de milioane de ani. 


Adnana ne conduce. Am ajuns la o uşă imensă. A zăbovit o clipă în 
faţa ei şi apoi a păşit. 


Uşa s-a deschis fără nici un zgomot. 


Intrăm. O mulţime de sfere, de diferite culori şi mărimi erau peste tot. 
În centrul camerei am văzut un material identic cu cel din care era făcut 
bolovanul stroboscopic. De dimensiuni considerabil mai mici, acesta strălucea 
uşor. Nu i-am dat atenţie. 


„Aici e locul în care am trăit, înconjurată de cei care îmi erau 
apropiaţi. Aceste sfere erau locurile noastre de refacere. Nu au mai fost 
folosite după ce toţi au început să dispară, înghiţiţi de întunericul acesta 
nemilos. Edificiul este construit pentru forma noastră vaporoasă. Suntem nori, 
dragul meu. Putem imita însă orice formă de viaţă şi ne putem adapta la orice 
gândire, la orice emisie de particule.” 


„Frumos loc.” Fac eu, căutând din priviri ceva confortabil în sau pe 
care să mă întind. 


„Adnana, m-am tot gândit. Aş dori să-l numim Angel.” 


Ea zâmbi delicat. Ştia ce înseamnă acest cuvânt pe Pământ. 


„Asta va fi atunci numele meu, tată.” 


A luat formă umanoidă. ÎI privesc. Un tip zvelt, atletic. Ochii lui sunt 
ca ai Adnanei, la începutul aventurii noastre. Albaştri, fără să-i pot pătrunde. 
„Angel, fiule!” 
„Împreună vom face multe. Universul are nevoie de noi acum. Vom 


cere, la sfârşit, o recompensă care, în mod sigur, nu ne va fi refuzată.” zambi 
el. 


Râd şi eu. Ce atitudine are tânărul ăsta. 


„Să o ascultăm pe Adnana. Trebuie să ne spună mai multe despre cel 
cu care trebuie să luptăm.” 


„Planeta a fost cândva un izvor de viaţă pentru toată partea asta de 
Univers. Steaua în jurul căreia gravităm era de milioane de ori mai 
strălucitoare. Noi eram fiinţele luminii. Puteam crea viaţă din nimic. Puteam 
aranja particulele elementare în orice combinaţie. Nu eram mulţi. În gândire 
umană, doar câteva milioane de fiinţe. Cel care ne-a creat a stabilit pentru noi 
un set de reguli scrise pe aceşti pereţi. Aceste reguli aduceau un echilibru în 
tot ceea ce făceam. Ne folosea mereu pentru a modifica un sistem planetar, 
pentru a aduce strălucire unor stele moarte, pentru a mai zăgăzui forţa unor 
găuri negre. Doar cei mai avansați dintre noi puteau crea viaţa. Totul era în 
echilibru, până într-o zi, când creatorul nostru a hotărât să facă un experiment. 
Scopul era controlul. Câţiva dintre noi şi-au depăşit conditia, au evoluat prin 
nu ştiu ce mutație şi au început să sfideze regulile. Nu mai voiau să se supună 
nimănui. Acest întuneric, acest parazit avea tocmai rolul de a ne bloca toate 
puterile până când ne transformam din nou în particule elementare. Lucrurile 
s-au complicat, iar acest parazit a început să distrugă tot. 


Creatorul nostru a dispărut, atins de această plagă, pe care ela 
declanşat-o. Toate acestea mi s-au povestit. Eu nu l-am cunoscut, nu am avut 
privilegiul de a fi modelată de el. Pe atunci eram într-un stadiu incipient, deşi 
purtam în molecule toate cunoştinţele celor asemenea mie. 


A început lupta în care au dispărut toţi. Am rămas ultima pe planeta 
asta şi mi-am dat seama că nu am ce face. Nu ştiu dacă tu poţi gândi timpul la 
scara Universului, dar, milioane de ani lumină, am călătorit. Mi-am cizelat 


abilităţile moştenite şi aşa am ajuns la nivelul de acum. Pot crea viaţa, pot 
modela legile galactice, dar nu pot învinge acest experiment. 


Ţi-am spus mai demult că am creat o biologie aparte pe Pământ, în 
speranţa că voi putea găsi o soluţie. Pot crea fiinţe, dar nu pot influenţa 
evoluţia ulterioară a lor, aşa că, unele din cuceririle voastre m-au luat şi pe 
mine prin surprindere. 


Când am văzut câtă ardoare şi câtă motivaţie aveţi pentru a vă depăşi 
condiţia, mi-am dat seama că la voi e cheia problemelor mele. 


Miliarde de eoni în spaţiu. Fără a cunoaşte emoţii decât acum, prin 
tine. Îţi dai seama ce ai făcut pentru mine?” 


Mă lumina Adnana. Mintea-mi devenea tot mai cuprinzătoare. 
Vedeam, parcă, tot ceea ce mi-a povestit. O tristeţe fără margini m-a cuprins. 
Eram acum ultimul din rasa mea. 


„Tată, nu eşti singur. Suntem aici reprezentanţii a trei rase diferite.Voi 
sunteţi creatorii mei. Eu voi învăţa de la voi să creez. Sunt rezultatul unei 
simbioze. Am emoţii, am sentimente, de la tine. De la mama am infinitul şi 
puterea nelimitată asupra materiei. Orice aţi gândi voi acum nu poate schimba 
faptul că singurătea s-a terminat.” 


Frumos discurs. 


„Are dreptate, Adnana. Nu suntem izolaţi. Suntem împreună. Spune- 
mi, te rog, de ce planeta asta a rămas asa? De ce nu a fost înghițită ca toate 
celelalte?” 


„Din cauza pulsaţiilor luminoase pe care le-ai descoperit. Materialul 
care facilitează naşterea noastră are o capacitate extraordinară de a transforma 
mereu particulele elementare. Ele se opun invaziei. Din păcate, puterea lui a 
scăzut. Ți-am spus că trebuie să dau ceva înapoi. Fiind singura din rasa mea 
nu am rezervele necesare pentru a-l face să învingă parazitul. Dacă am fi mai 
mulţi, am putea restabili echilibrul.” 


Meditez la ceea ce am aflat. Lupta se dă la nivelul particulelor 
elementare, în cazul ăsta, nu? În mod logic, şi parazitul trebuie să aibă o sursă 
de energie şi de multiplicare. Planul meu e simplu. Găsesc sursa, o anihilez 
prin metodele mele şi apoi ne vedem de drum. Vorba vine. 


„Adnana, atunci când am fost în întuneric, noi doi eram ţinuţi în două 
sfere.” 


„Nu-mi amintesc decât o stare de descompunere.” 


„Poate înăuntrul parazitului se află semenii tăi, prizonieri, aşa cum am 
fost noi. Dacă reuşim să-i scoatem de acolo, reanimăm becul ăsta planetar şi 
câştigăm lupta.” 


„Ai şi motive pentru optimismul ăsta?” 


„Nu ştiu de ce am eu aşa o intuiţie. Parazitul nu a mai văzut o fiinţă 
asemenea mie.” 


„Nici ca mine.” spuse Angel cu entuziasm. 


„Nu pot nega faptul că aveţi un avantaj faţă de mine. Eu sunt complet 
neajutorată în faţa lui.” 


Riscuri sunt cu duiumul însă. Cine îmi poate garanta faptul că voi mai 
reuşi să ies dintr-o eventuală sferă neagră? Poate avea totuşi un mecanism de 
adaptare parazitul ăsta. Poate data viitoare când mă va prinde, va şti să mă 
anihileze. În mintea mi se strecura îndoiala. Plus că nu voiam să risc viaţa lui 
Angel. El era diferit de Adnana, dar tot putea fi vulnerabil faţă de întuneric. 


Voi face singur o încercare. Dacă mă voi întoarce, vom avea 
suficiente date pentru un plan eficient. 


„Şi noi vom sta fără să facem nimic?” 


„Haideţi, fiţi rezonabili. E singura variantă.Voi sunteţi prea importanţi 
pentru rasele voastre. Eu sunt doar ultimul reprezentant al unei omeniri, din 
păcate, apuse.” 


„Nu cunoşti puterile Universului, tată.” 


Jur că am văzut cum mi-a facut cu ochiul. E un tip plin de surprize. 
Promite multe. Însă aveam conturile mele de reglat. Dacă nu am putut salva 
Pământul, măcar voi salva planeta Adnanei. Chiar dacă ar fi să îmi las pielea 
pe aici, încercând. 


În momentul ăla am simţit ce înseamnă să te agăţi cu disperare de o 
motivaţie. Am văzut suficiente de când am plecat de pe Pământ, am 
experimentat lucruri pe care mintea umană cu greu le poate accepta. Ce dracu 
putea să mi se mai ofere? 


Mă uit la ceas. Puls zero. Sunt mort? Sunt doar o plăsmuire a minţii 
mele? Asta m-a învăţat Adnana? Să pot da forma fizică gândurilor? Oare doar 
mintea mea e acum aici? 


Imi vine să îmi ard una peste mutră, doar pentru a mă convinge că îmi dă 


borşul. 


„Nu intra în depresii din astea, dragul meu. Tocmai forma ta fizică, 
materială, fost cea care a făcut posibilă creaţia de lângă noi. Iți aminteşti?” 


O nostalgie în glasul ei. Şi mă copleşesc instantaneu amintirile 
minunate ale clipelor de dăruire care au fost între noi. Nu, nu putea fi totul 
doar un vis. 


„Adnana, dacă scăpăm cu bine din asta, te rog să-mi promiţi că mă vei 
duce pe Pământ.” 


„Vom merge împreună. Ai cuvântul meu!” 


„E timpul să trecem la acţiune. E o misiune de recunoaştere, dar tot 
trebuie să mă asigur că voi avea cu mine ceva dispozitive de distrugere.” 


Lângă mine a apărut gentoiul celebru. Scot din el arma pe care nu am 
avut posibilitatea să o încerc. O verific şi constat că e funcţională. Iau la ochi 
uşa de la casa Adnanei şi, un moment mai târziu, ne uităm toţi la o gaură de 
mari dimensiuni. 


„Iertare, draga mea.” 
Un zâmbet frumos pe chipul ei. Imediat, uşa e ca nouă. 


„Sper să funcţioneze şi în întuneric. Aici poți face tot ce vrei doar cu 
puterea gândurilor.” 


p> 


„Vă rog, nu veniţi după mine 


Parazitul 


Voi mă cunoaşteţi. Ştiţi că sunt un tip emotiv, dar, în momentul în 
care decid să întreprind ceva, mă transform într-un robot şi mă concentrez 
exclusiv pe misiunea mea. 


Părăsesc locuinţa Adnanei şi mă lansez spre cerul planetei. În câteva 
secunde sunt în spaţiu. Tot vă spun de secunde, dar din nou sunt nevoit să 
precizez că nu am nici un punct de referinţă pentru a măsura timpul. Şi asta, 
cred că sunteţi de acord, mă exasperează la culme. Sunt mulţumit să constat 
că planeta a păstrat aceleaşi proporţii între lumină şi întuneric. 


Mă îndrept spre partea întunecată cu un sentiment de răzvrătire şi cu 
nişte nervi de zile mari. Sincer să fiu, îmi zvâcnesc tâmplele. Cobor uşor, 
înconjurat de o ceaţă neagră. La primul contact cu particulele astea am din 
nou senzaţia de rău fizic. Deprimantă culoare. Dacă scap, jur că nu voi mai 
purta negru. Cică negrul slăbeşte. Niciodată nu am vrut să par mai slab. Cum 
dracu să ai prestanţă dacă arăţi de două zeci de kile? 


Coborârea devine tot mai grea. Parcă aş fi într-o pastă. Nu am nici cea 
mai mică idee unde mă aflu, dar continui să mă afund. Într-un final, simt cum 
mă părăsesc puterile mentale. Acum sunt doar o masă de câteva zeci de 
kilograme. Gravitaţia face restul. 


Trec de cleiul ăsta şi cad în gol. Totul e întunecat. Incerc să mă adun, 
dar e greu să gândeşti coerent când plonjezi ca un pietroi. Mă las în voia 
forţelor care trag de mine. Şi aşa nu am ce face. 


Ce bou am fost! Cred că am abordat greşit intrarea în partea asta de 
planetă. Puteam foarte bine să merg pe jos până când se termina lumina, apoi 
să intru în parazit. Măcar aş fi avut certitudinea solului sub tălpi. Rahat! 


Când mă văd din nou învelit de pelicula albastră protectoare, îmi 


revine moralul. Sunt sigur că voi face faţă contactului cu solul. 


Am avut dreptate. Mă ridic şi încerc să pătrund cu privirea ce e în 
jurul meu. Nu disting nimic. La dracu! Am orbit? In buzunarele mele largi am 
o lanternă destul de puternică. Plus o brichetă cu arc electric. 


Să facem un pic de lumină. 


În sinea mea, sunt conştient că aceste cuvinte au mai fost rostite de 
către cineva care a avut strânse legături cu Pământul. Fascicolul subţire 
străbate întunericul. Văd câţiva bolovani. Minunată locaţie. Iau unul şi îl 
arunc cu toată forţa. 


Mă plimb, aparent liniştit, dar sunt încordat ca un arc. Tot aştept să se 
întâmple ceva. În jurul meu sunt doar bolovani deprimanţi. La un moment dat, 
lanterna intră în grevă. Scap de ea cu câteva înjurături şi aprind bricheta. 
Canci lumină. Dacă aş fi avut, mai bine aş fi adus ceva ţigări. 


Încep totuşi să urlu ca un disperat, poate mă aude blestematul ăsta şi 
îmi face ceva. Sunt surprins de ignoranţa cu care mă tratează. Continui să 
merg în întuneric. Zăresc doar la un pas în faţă, datorită peliculei făcută cadou 
de Adnana. 


Mă cuprinde o senzaţie de lehamite. Pot să străbat toată jumătatea de 
planetă şi să nu se întâmple nimic? Ce dracu să fac să îmi semnalizez 
prezenţa? 


Scot arma şi o setez pe capacitate de distrugere maximă. Țintesc 
aiurea. Un zâmbet imens mi se lăţeşte pe mutră. Razele armei fac trasee gri în 
întuneric. Verific puterea ei. Pe Pământ mi s-a spus că, practic, pot trage la 
infinit. Frumos. Numai că acum, infinitul e ceva relativ. 


Merg ca semănătorul de moarte, cu arma în mâini. Într-un final, se 
produce un fenomen ciudat. Întunericul devine mai dens şi începe să se 
concentreze în jurul meu. Uite aşa m-a prins. Parcă încearcă să mă închidă 
într-o sferă. Dar nu mă las. Trag în continuare. Mă deplasez constant şi 
reuşesc să-i dau peste cap planurile. Râd sfidător şi moralul meu începe să 
urce imediat. „Nu prea ai ce să-mi faci, nu?” 


Se pare că a înţeles şi el asta. Am câştigat prima rundă. Porcăria asta a 
fost creată doar pentru a limita şi controla puterile celor din rasa Adnanei. Nu 
cred căi s-a dat şi o mare capacitate de adaptare. A fost construit pentru fiinţe 
energetice, vaporoase, nu pentru vandali ca mine. 


Imi continui calm călătoria şi, cum timpul nu contează, nu am nimic 
de pierdut. Renunţ să mai trag. Bag arma în buzunar şi îmi forţez ochii. 


Ciudatul ăsta a ridicat steagul alb, pentru că, în faţa mea, începe să se facă 
lumină. Se destramă întunericul aşa cum se despărţeau apele în calea unui tip 
celebru de pe o planetă ascunsă în imensitatea unei galaxii spiralate. 


Mă recunoaşte de stăpân. Poate aşa a fost programat. Dacă nu poate 
învinge, se supune. O fi un mecanism de feedback sau feedbefore, pielea mea, 
nu ştiu. E clar însă că nu are minte. Nu e ceva biologic. 


În lumină, îmi revin şi capacităţile. Pe unde trec, întunericul dispare. 
Deasupra mea e steaua care centrează acest sistem. Razele ei mă scaldă. Am 
câştigat, cel puţin aşa cred, dar nu e încă momentul să mă întorc la ai mei. 
Trebuie să aflu ce s-a întâmplat cu restul. În zare e un perete înalt, negru, prin 
care nu trece nici o rază. Cred că a renunţat temporar la anumite teritorii şi şi- 
a concentrat toată puterea acolo. Ajung instantaneu şi constat că e o structură 
asemănătoare cu cea în care locuia Adnana. 


Nu forţez nota. Vreau să privesc de la distanţă ceea ce am făcut până 
acum, să am o imagine de ansamblu. Urc spre spaţiu. Mi-a devenit familiar 
acum. Ma mişc nestingherit printre planete, aşa cum, odinioară, mă mişcam 
printre blocuri. 


Ahh, Adnana! Dacă toţi oamenii ar fi putut evolua ca mine. Mă 
corectez. Ce mare brânză ar fi făcut? Cu toate defectele şi imperfecţiunile 
noastre cred că totuşi ar fi fost suficient loc în Univers şi pentru noi, ca fiinţe 
spaţiale. lar mă apucă nostalgia. 


Privită de sus, planeta e luminoasă, cu un singur punct negru pe 
suprafaţa ei. Constat bucuros că au renăscut şi sateliții. Am reuşit să reanimez 
sistemul ăsta. E o chestie ce trebuie sărbătorită. Dacă aş fi avut nişte kerosen 
de la Karl, ar fi fost minunat să tragem o beţie toţi trei. 

„Adnana!” 


Imediat văd cum, de pe planetă, ţâşnesc spre mine două lumini 
albastre. Sunt învăluit de particule. 


„Dagul meu... Eşti...” 


Am simţit-o! A rămas fără cuvinte. Se pare că emoţiile o biciuiesc 
frenetic. A început să simtă cu adevărat. A început evoluţia ei. O parte din 
gândurile ei sunt şi ale mele. Niciodată nu am simţit, organic, sentimentele ei, 
ca acum. A lăsat garda jos. E în mintea mea şi eu în a ei. La nivel profund 
structural. 


Nu pot descrie ceea ce a urmat. Sunt un tip cu un vocabular bogat, 
mai ales în obscenităţi, dar acum sunt dat peste cap. Să ai recunoştinţa şi 
iubirea unei astfel de fiinţe e ceva ce transcede umanul. 


„Adnana, nu e totul terminat. A mai rămas ceva.” 


„Nu mai depinde de tine. Tu ai netezit calea, ai dominat ceea ce o 
generaţie întreagă de fiinţe aproape supreme nu au reuşit. Forţa mea şi a lui 
Angel e suficientă pentru a rezolva ceea ce a mai rămas.” 


Deci becul spaţial nu e chiar aşa fragil. E dat dracului, pietroiul. 
„Te rog, tată, nu mai glumi pe tema asta.” 


„Angel, fiule, e modul meu de a defini unele lucruri. Poate voi 
percepeţi altfel chestia asta pentru că face parte din fiinţa voastră, dar eu nu 
mă simt legat în nici un fel de el.” 


„Nu e un bec spaţial, e un gardian spaţial.” 
Am perceput un râs înfundat. Spuneti şi voi. Aşa tată, aşa fiu. 


„Să mergem. Avem ceva de terminat.” spuse Adnana, cu o urmă de 
dojană în glas. 


„Unde anume?” întreb eu. 
„La becul spaţial, normal.” râse ea. 


E clar. Am o influenţă proastă asupra celor din jurul meu. Fără alte 
comentarii, ajungem la faţa locului. Ei doi s-au contopit din nou cu roca aceea 
ciudată. Neavând nimic de făcut am decis să mă duc la ultimul bastion al 
întunericului. Să văd cu ochii mei lupta finală. 


E o structură de mari dimensiuni, de un negru intens. Cred că e cel 
mai negru negru din tot Universul, dacă îmi permiteţi aşa o expresie. De când 
cu aventurile mele spaţiale, v-am descris tot felul de chestii ciudate. Sper doar 
să nu vă par antipatic sau plictisitor şi să aveţi o oarece îngăduinţă cu limbajul 
meu necizelat. La urma urmei, sunt doar un pilot, un soldat, nu vreun savant 
sau literat de excepţie. Nu vă aud. Ce aţi spus? Că e totul OK? Vă mulţumesc. 


Sunt în faţa structurii. Fără să gândesc prea mult, scot arma şi-mi 
ordon. Foc de voie. Câteva pete gri îmi confirmă faptul că e vulnerabil. Mă 
apropii şi ating cu mâinile pilonii de susţinere. Simt o uşoară vibraţie şi, 
imediat, totul devine albastru. O mulţime de raze ies, destrămând tot locul. 


Sunt semenii Adnanei. Am avut dreptate. Erau ţinuţi prizonieri. 


E o feerie. Cerul devine albastru intens, iar totul parcă prinde viaţă. În 
minte îmi sună o mulțime de armonii. Parcă toţi ar fi încercat să rezoneze cu 
mine. Mă înconjoară o mulţime de particule şi simt cum mă contopesc cu ele. 
E ceva magic. E strigătul de eliberare al unei rase întregi. 


Ce se va întâmpla cu mine acum? 


E timpul să urmez sfatul lui Angel şi să cer Universului o 
recompensă. Nu-mi poate fi refuzată. 


O secundă de eternitate 


Nu mai zăbovesc. Mă îndrept grăbit către Adnana. Sper să am o vorbă 
cu ea, înainte de marea reuniune. Nu le cunosc, dar nu cred că fiinţele astea 
vor sărbători victoria cu o beţie de zile mari. 


Ceea ce văd în depărtare mă smulge însă din filosofiile astea. E o mare 
sferă albastră, care a cuprins tot edificiul becului spaţial. Mă simt atras ca de 
un magnet. 


Pătrund. O lumină orbitoare şi un zgomot infernal mă sfâşie. Încerc să 
mă detaşez de tot. Să cuprind totul în mine. E un spaţiu infinit. Astea sunt 
particulele elementare. Mi se dezvăluie ceva magnific, divin. 

„Adnana!” 

Mi se răspunde pe o infinitate de voci. E modul lor de a mă accepta. 


Realizez brusc faptul că asta poate deveni o a doua casă pentru mine. 
Sentimentele mele de singurătate au dispărut. Complet. 


E momentul să particip şi eu la memoria colectivă. Proiectez imaginea 
Pământului, a clipelor frumoase din viaţa mea. Trec apoi la misiunile 
multiple, la excesele mele de toate felurile, la motivațiile mele, la temerile 
mele şi, în sfârşit, la visurile şi speranţele pe care le aveam ca fiinţă umană. 
Zgomotul infernal a încetat. Le-am captat atenţia. Sunt în stare să le dăruiesc 
şi eu ceva. Sunt ca o bacterie la un microscop, numai că sunt conştient de asta. 
Am învăţat de la Adnana să îmi deschid mintea. Să mă las invadat. 


E plăcut. Reprezint, cu succes, o întreagă rasă, de fapt, o întreagă 
fostă rasă. Urlu în mine. 


„Daaaa!! Sunt creaţia Adnanei. Nu ştiu cum o numiţi voi, dar mie 
numele ăsta îmi place în mod special. Am venit dintr-un sistem, care poate că 
nu mai există, dar eu tot visez la planeta mea. Universul a fost nemilos cu noi. 
Sunt conştient de asta, dar nu vreau să accept. Pur şi simplu, nu accept. Angel, 
e momentul să cerem recompensa. Hai cu mine, aşa cum mi-ai promis. 
Mergem spre Pământ, casa mea. Toţi sunteţi invitaţii mei.” 


Patetic discurs. Nu ştiu ce a fost în capul meu. De obicei nu sunt aşa, 
dar acum am hotărât că e timpul să se termine, într-un fel, totul. Simt că nu o 
voi putea lua pe Adnana cu mine. Locul ei e aici. Are alte îndatoriri, alte 
preocupări, alte responsabilităţi. Face parte din ceva măreț. E nevoie de ea în 
spaţiul şi timp. Oricare ar fi ele. 


Am obosit. Mi s-a acrit de toate. Vreau să stau naibii într-un loc, pe 
care să-l pot numi casă. Departe de complicaţii. Ciudat paradox. Nu am 
noţiunea timpului, dar mă simt bătrân. 


„E doar o reacţie a celulelor tale. Oricâte te-am învăţat eu, oricât m- 
am străduit să te modelez, am eşuat. Nu am putut stinge în tine percepţia 
umană.” 


„Adnana, orice ar urma de acum înainte, trebuie să mă duci pe planeta 
mea. In orice stare ar fi ea.” 


Reveria se termină. A dispărut totul. Sunt în faţa constructiei 
gigantice. De pe coloanele imense au dispărut toate însemnele. Deasupra mea, 
platoul străluceşte mirific. 


O atingere fină pe umăr. 


E ea. Mă întorc şi o cuprind. Un sărut spaţial, imens, o contopire a 


două rase. Îi citesc în minte. A renunţat la tot, a lăsat în urmă tot ce o lega de 
casa ei, pentru a merge cu mine într-o altă aventură, într-o altă încercare, într- 
un mereu început. 


Şi atunci, în razele minunate ale giganticei stele, realizez că mă va 
duce spre casa mea. Mă va duce pe planeta mea. Ceea ce vom găsi acolo nu 
ştie nici ea, dar e o călătorie pe care trebuie să o facem, iar amândoi simţim că 
va fi doar un popas. Am câştigat Universul, am câştigat dominaţia asupra 
particulelor elementare, dar am pierdut motivaţia de a sta într-un singur loc. 


„Ce se va întâmpla cu Angel?” întreb eu îngrijorat. 


„EI e nevoit să se întoarcă după călătoria asta. Evoluţia lui nu e 
completă. Are nevoie de locul ăsta pentru a-şi descătuşa potenţialul. Apoi, 
nimic nu e imposibil. Sunt sigură că Universul are mari planuri cu el. E ceva 
nou, iar noutăţile înseamnă progres. lau lucrurile prea în serios?” 


Râd. 


„Acum nu mai contează nimic. Veţi veni cu mine. Imi faceţi cel mai 
frumos cadou.” 


„Aici greseşti. Vom veni toţi cu tine.” 
„Poftim?” fac eu uluit. 
„Îţi datorăm asta. Şi apoi, tu ne-ai invitat.” 


Nu mă aşteptam la aşa ceva. Sper doar să pot menţine calitatea de 
gazdă la un nivel ridicat, la ce invitaţi de marcă am. A fost ultimul meu gând. 
Adnana m-a învăluit. Plec acasă. 


Deschid ochii şi văd ceva familiar. Neptun. Santinela sistemului 
nostru solar. La plecare, nu prea am băgat-o în seamă, dar acum mă bucur 
enorm să o văd. Nori. Nori frumoşi, chiar dacă sunt din gaze care ar putea 
suprima orice licărire de viaţă. Îmi plac, iubesc norii ăştia. Ahhh! Planetă 
sinistră. Frumuseţea ta e depăşită doar de siguranţa morţii, pe care o afişezi. 


Adnana e mulată pe mine şi pot vedea toată splendoarea sistemului. 
Trec de Uranus şi ajung pe orbita lui Jupiter. Nu s-a schimbat mult, gigantul. 
Parcă imensa pată roşie a mai slăbit în intensitate. Ard de nerăbdare. 


„Să mergem mai repede, te rog.” 


Din instinct, mă uit la ceas. Am puls, fraţilor! Şi creşte cu o viteză 


ameţitoare. Urlu. Nu ştiu ce altceva să fac. A dispărut centura de asteroizi. 


„Nu mai e nevoie de protecţie. Acum nimic nu mai poate ameninţa 
acest loc uitat de timp.” 


„Adnana!” 


E Marte. În faţa mea. La fel de roşie. Uit că am urât-o mereu. E 
singura planetă pe care am evitat-o. Acum aş săruta fiecare firişor de praf de 
pe suprafaţa ei. 


Apare un punct mic. Albastru. O bucată de rocă pierdută într-un 
sistem solar oarecare. E planeta mea. Acum are doi sateliți. Luna şi un corp 
mai mic. Ce frumoase trebuie să fie nopţile. Nu mai rezist, mă arunc în 
atmosferă. 


Apă. Apă multă. 
Soare. 
Soare care lumineaza aşa cum ţin eu minte. Enervant de călduros. 


E momentul meu. Şi toţi ştiu asta. Nici măcar Adnana nu a păstrat 
contactul cu mine. 


Am plonjat într-un ocean. Nu ştiu dacă mai e aceeaşi geografie din 
timpurile mele, dar nu mai contează. Mă las purtat de valuri. E magnific. Oare 
sunt ceva vieţuitoare pe aici? Ar fi culmea ca primul meu contact să fie cu un 
vreun rechin nemilos. Cred că şi-ar rupe colții, muşcând din mine. Râd ca un 
descreierat. 


Stau relaxat între valuri. Mă uit la ceas. Concentraţie de oxigen 
optimă, puls 72, data e neschimbată. Mă ridic deasupra întinderii de lichid şi 
pornesc aiurea, căutând uscatul. 


Primul pas. Pelicula albastră din jurul meu a dispărut. Simt din nou 
aerul curat. Imi simt din nou greutatea. 


Nisip. Nisip fierbinte. 


Picioarele mele sunt în bocancii de armată. Arunc tot de pe mine. 
Rămân gol în razele soarelui. Splendoarea unui corp, care s-a întors la origini. 
În interior simt fragilitatea mea de om, de trestie în bătaia vântului şi o foame 
ancestrală, o foame care mă motivează, un instinct primordial. 


Fac pachet hainele şi încălţările, aşa cum am învăţat în academie, şi 
pornesc spre nicăieri. În zare e un pâlc de copaci. Acolo sigur voi găsi ceva. 


Ajung. E răcoare. Sunt doar câţiva arbuşti, dar umbra lor mă 
înconjoară ca o mantie de catifea. 


Frunze. 
Fără să stau pe gânduri, gust una. E amară şi iute. 


Lăcrimez. Asta e viaţa mea. Asta e tot ce contează. Senzaţii, emoţii, 
armonie. 
„Adnana!” 
Nimic. Incerc să mă ridic în înaltul cerului. Nu pot. Am rămas doar cu 


însuşirile fizice. Nu fac mare caz de asta, doar sunt acasă. La mine. Chiar dacă 
aş fi singurul om de pe planetă, tot ar fi minunat. 


Depăşesc pâlcul de arbuşti şi mă pomenesc într-un câmp. La câţiva 
kilometri în faţă văd câteva corturi, făcute din piei de animale. 


Mi s-a pus un nod în gât. Câteva dâre de fum îmi demonstrează totuşi 
că nu erau chiar înapoiaţi strămosii sau urmaşii mei. Cum dracu să-i numesc? 


Decid că mi se va rupe-n paişpe, cu condiţia să îmi dea ceva de 
mâncare. Sunt rupt de foame şi de sete. Pedant, aşa cum mă descria un fost 
tovarăş, trag pe mine uniforma, bocancii şi îmi aranjez părul. Fără nici un fel 
de jenă mă îndrept spre ei. Nu îmi iau nici o precauţie. Şi chiar dacă as fi avut 
de gând, cum aş fi putut să mă impun? Arme nu am, limba lor nu o ştiu, 
superioritate nu îmi pot crea. Mă las în voia sorții. 


Mă observă de departe şi se anunţă unii pe alţii cu câteva ţipete 
stridente. Corturile sunt imense, iar ei sunt pe măsură. Imaginaţi-vă câteva 
duzini de oameni la doi metri şi peste o sută de kile bucata. Numai muşchi şi 
instincte. lar eu, mic ca o muscă, între ei, cu un zâmbet tâmp şi cu lacrimi în 
ochi. 


Imi pun mainile la ceafă şi mă aşez în genunchi. 
Priviri curioase. 


Unul dintre ei vine spre mine. Mă atinge şi îmi spune ceva. Nu înţeleg 
nimic. Cu prudenţă, îmi duc mâna la stomac şi fac un gest sugestiv. O umbră 
de zâmbet îi apare pe faţă. Rage ceva colegilor şi îmi face semn să-l urmez. 


Fraţilor, chiolhanul care a urmat l-ar fi lăsat până şi pe Karl fără 
cuvinte. Am mâncat până am vărsat, am băut, în cantităţi enorme, ceva ce mi- 
a amintit de kerosenul pe care-l serveam pe navă şi am executat un fel de dans 
rirualic, care m-a lăsat fără suflare. 


Ce pot să vă spun? Am savurat fiecare exces, desi sunt un tip 
echilibrat sau, mă rog, am fost. 


Noapte. 


Noapte cu tot felul de zgomote ciudate, cu două luni pe cer şi cu mine 
întins într-un cort, pe o blană călduroasă. Meditez la tot ceea ce am trăit. Cât 
de departe mi se par toate. Acum tot ceea ce contează pentru mine este clipa 
asta. Ating cadranul ceasului, care se luminează instantaneu. Aceeaşi dată, 
aceeaşi oră, aceleaşi secunde. După părerea lui, timpul s-a oprit. 


Locul unde mă aflu e oarecum izolat, un fel de apartament în imensul 
cort. Un foşnet uşor. În faţa mea se arată o faptură înaltă, cu un păr lung 
negru, care mă priveşte sfios. Nu mai ţin cont de nimic. Mă las prada 
instinctelor animalice şi în momentele astea încep din nou să percep timpul, să 
fiu conştient de faptul că sunt viu. 


Dimineaţă. 


Mă trezesc dintr-un somn greoi, fără vise, sub spectrul unor colici 
biliare sau hepatice, care îmi fac însă o mare plăcere. Sunt gol puşcă, dar ies 
ca un nesimţit în splendoarea zilei care stă să înceapă. Arome superbe vin de 
la un foc din mijlocul taberei. În jurul lui e un grup de femei. Se uită la mine 
şi râd. Nu mă ruşinez. Observ un vas mare, plin cu apă. Mi-l torn în cap, apoi 
mă întorc în vastul apartament, să mă îmbrac. 


Atunci se produce magia. Sunt din nou învăluit de pelicula albastră, 
care m-a însoţit în negrele mele escapade. 


„Adnana!” 


„Dragul meu, e timpul să laşi lucrurile să evolueze. Nu ai dreptul să 
intervii. Omenirea a primit şansa ei. Misiunea ta s-a incheiat.” 


Mă uit la ceas. 
15.30.02. 


A trecut doar o secundă. 


Ies din cort. Mă uit la toţi cei care vor duce steagul mai departe. 
Gândesc cu glas tare. 


„Succes!” 


Un val de particule albastre mă învăluie. O simt. E cu mine. 
Moştenirea mea umană a rămas în urmă. 


E timpul pentru eternitate. 


Eternitatea mea şi a el. 


